Thoofaan ge baarugadha vejje, Raajje ah ithurah vai gadha vaane: MET | Mihaaru\nޚަބަރު / މެޓް\nތޫފާންގެ ބާރުގަދަ ވެއްޖެ، ރާއްޖެއަށް އިތުރަށް ވައިގަދަ ވާނެ: މެޓް\nރާއްޖެއަށް ކުރަމުންދާ ވިއްސާރައިގައި، އިއްޔެ ރަސްފަންނު ސަރަހައްދަށް ރާޅު އަރަނީ .-- ފޮޓޯ: ނިޝާން އަލީ/ މިހާރު\n01 ޑިސެމްބަރ 2017 - 13:32\nސްރީ ލަންކާ ކައިރީގައި އުފެދުނު ތޫފާން "އޯޗީ" ގެ ބާރުގަދަވުމާ ގުޅިގެން ކުރިއަށް އޮތް ގަޑިތަކުގައި އެކި ހިސާބުތަކަށް ވަރަށް ބޮޑަށް ވައިގަދަވާނެ ކަމަށް ރާއްޖޭގެ މޫސުމާ ބެހޭ އިދާރާ އިން މިއަދު ބުނެފި އެވެ.\nމެޓް އޮފީހުގެ ޑެޕިއުޓީ ޑިރެކްޓަރު ޖެނެރަލް އަލީ ޝަރީފް "މިހާރު" އަށް ވިދާޅުވި ގޮތުގައި ތޫފާނުގެ ބާރުގަދަ ވެފައި ވަނީ މިއަދު ހެނދުނުން ފެށިގެންނެވެ. އެގޮތުން އުތުރުގެ ބައެއް ސަރަހައްދުތަކަށް ވިލާގަނޑުގައި 50 މޭލާއި 55 މޭލާ ދެމެދުގެ ބާރު މިނުގައި ވައި ޖެހޭނެ ކަމަށް ލަފާ ކުރެވޭ ކަމަށް އޭނާ ވިދާޅުވި އެވެ. އަދި އެވްރެޖްކޮށް 40 މޭލަށް ވައިގަދަވާނެ ކަމަށް ލަފާކުރެވޭ ކަމަށް ވެސް އޭނާ ވިދާޅުވި އެވެ.\nThoofaanu dhanee raajje aa dhurah, aadhihtha dhuvahun feshigen moosun rangalhuvaane: MET\nޚާއްސަކޮށް، އެންމެ ވައިގަދަ ވާނެ ކަމަށް ލަފާ ކުރެވެނީ ހއ. އަދި ހދ. އަތޮޅުގެ ރަށްތަކަށް ކަމަށް ވާތީ، ރައްކާތެރި ކަމުގެ ފިޔަވަޅުތައް ވީހާވެސް އަވަހަކަށް އެޅުމަށް ޝަރީފް އެދިވަޑައިގެންނެވި އެވެ.\nމާލެއަށް ވާރޭވެހެމުން ދިޔަ ވަގުތެއްގައި ސައިކަލެއްގައި ދެ މީހަކު ދަނީ. --ފޮޓޯ: މިހާރު/ ނިޝާން އަލީ\n"ތޫފާނު މިހާރު އުޅެނީ ރާއްޖޭގެ އުތުރުން ބަލާނަމަ، 200 މޭލެއްހާ ދުރުމިނުގައި. މަލިކާ ވަރަށް ކައިރީގައި. މަލިކަށް މިހާރު ވަރަށް ބޮޑަށް މޫސުން ގޯސްވާނެ ކަމަށް ބެލެވެނީ،" ޝަރީފް ވިދާޅުވި އެވެ.\nޝަރީފް ވިދާޅުވީ ކުރިއަށް އޮތް 24 ގަޑިއިރުގެ ތެރޭގައި ތޫފާނާ ގުޅިގެން އުފެދުނު ބައެއް ވިލާތައް ރާއްޖޭގެ ސަރަހައްދަށް އަރަމުން ދާނެ ކަމަށެވެ. އެހެންވެ، ކުރިއަށް އޮތް ގަޑިތަކުގައި ރާއްޖޭގެ ހުރިހާ ހިސާބަކަށް ވެސް ވާރޭވެހި ފެން ބޮޑުވުމުގެ ހާދިސާތައް ހިނގާނެ ކަމަށް އޭނާ ވިދާޅުވި އެވެ.\nތޫފާނާ ގުޅިގެން ރާއްޖެ އަށް މިހާރު ކުރަމުން ދާ ވިއްސާރައިގައި އުތުރުގެ ގިނަ ރަށްތަކުގައި ފެން ބޮޑުވެ، ބައެއް ރަށްތަކަށް ބޮޑެތި ގެއްލުންތަކެއް ވަނީ ލިބިފަ އެވެ. އަދި އިތުރަށް ގެއްލުން ލިބިދާނެ ކަމަށް ބަލައި، ރައްކާތެރިކަމުގެ ފިޔަވަޅުތައް ދަނީ އަޅަމުންނެވެ.\nވިއްސާރައިގައި އެންމެ ބާރަށް ވައިޖެހުނު ކަމަށް ރެކޯޑް ކުރެވިފައިވަނީ އދ. މާމިގިއްޔަށެވެ. މާމިގިއްޔަށް 55 މޭލަށް ވައިގަދަވި ކަމަށް މެޓް އޮފީހުން ބުންޏެވެ. އަދި މިއަދު ހެނދުނު މާލެ އަށް 51 މޭލަށް ވައިގަދަވި އެވެ.\nމޫސުން ގޯސްވާނެ ކަމަށް ލަފާކޮށް މެޓް އޮފީހުން މިއަދު ހެނދުނު 10:30 އިން 3:30 ގެ ނިޔަލަށް ހއ. އަތޮޅާއި ކ. އަތޮޅާ ދެމެދުގެ ރަށްތަކަށް ޔެލޯ އެލާޓް ވަނީ ނެރެފަ އެވެ.\nތޫފާނު ރާއްޖެއާ ދުރަށް ދާއިރު، އަންނަ އާދިއްތަ ދުވަހުން ފެށިގެން ރާއްޖޭގެ ހުރިހާ ހިސާބުތަކަށް ވެސް މޫސުން ރަނގަޅުވާނެ ކަމަށް މެޓް އޮފީހުން ލަފާ ކުރެ އެވެ. މިހާތަނަށް މިހާތަނަށް ކަނޑުމަތީގެ 16 ހާދިސާއެއް ހިނގައިގެން ރިޕޯޓް ކުރިއިރު، އޭގެ ތެރޭގައި ދެ ދޯންޏެއް ބަންޑުން ޖަހާލުން ހިމެނެ އެވެ.\nމޫސުން ފެންބޮޑުވުން ވާރޭ މެޓް މޫސުން ލަފާކުރާ ގޮތް މޫސުމާ ބެހޭ އިދާރާ\n10 ކޮމެންޓް, 134 ރިއެކްޝަންސް\nއިމާރާތްކުރުމުގެ ހުއްދަދޭފަރާތްތަކުން މިހާރަށްވުރެ ބޮޑަށް ކަންކަން ބަލަހައްޓަންވެއްޖެ. މިއަދުވެސް ވައިގަދަވި ގަޑީގަ ގޭގެ ބެލްކަނީ ތެރެއެއަށް (ގެއާ ޖެހިގެންހުރި އިމާޜާތްކުރަމުން6ބުރީގެގެއެއްގެ ޓެރަސްމަތިން) 20 ލީޓަރުގެ ކުލަދަޅުގެ ދެ ދަގަނޑު މަތިގަނޑު ވަޔާ ވެއްޓުނު. ނަސީބަކުން އެވަގުތު ޖެހޭ ހިސާބުގަ މީހަކުނެތް.\nކޮބާ އެންޑީއެމްސީ ގެ ޑިޒާސްޓަރ މެނެޖްމެންޓް ޕްލޭން. ކޮބާ މީޑިއާ ތަކުގެ ޑިޒާސްޓަރ މެނެޖްމެންޓް ޕްލޭން. ގައުމީ ޓީވީ އަދި ރޭޑިއޯ ގައި ޑިޒާސްޓަރ މެނެޖްމެންޓް ޕްލޭން އެއް ނެތީތަ. ގައުމީ މީޑިއާ މިވަގުތު އާއްމުން ހޭލުންތެރި ކުރުމަށް ކުރަނީ ކޮންކަމެއް.\nމޫސުން ގޯސް ވުމުން ދަތުރު ކުރާމީހުން ދަތުރު ފަށާއިރު އާ ދަތުރު ނިންމާ އިރު ކޯސްޓް ގާޑް އަށް ރިޕޯޓް ކުރާ ގޮތައް ހަދަން ވީއެވެ. ފައިދާ ހުރި ކަމަކަށް ވާނެއެވެ. އަދި ވޯޓަރ ޕްރޫފް އެއް ފޯން މަދުވެގެން އުޅަދު ފަހަރުގަ ބަހައްޓަން ވީއެވެ.\nދެފަހަރު އެކައްޗެއްކިޔަން ވެއްޖެ އެއްނު. ފުރަތަމަ ނޫސްތަކުން ތޫފާން އުފެދޭ ވާހަކަ ރިޕޯރޓްކުރީމަ އެކަން ދޮގުކުރީ. މިހާރު ތި މެޓް އޮފީހައްވުރެ އިތުބާރުކުރެވޭ އަމިއްލަ ފޯނުގަ އިންނަ މޫސުމާބެހޭ އެޕް އަށް ވެސް.\naccuweather ކިޔާ އައިފޯން އެޕެއް އިންނާން ވާތްފަރާތަށް ސްލައިޑް ކުރުމުން ލައިވް ސެޓެލައިޓް މެޕްވެސް ފެނާނެ. 24 ގަޑިއިރުތެރޭގެ ވިލާތަށް ދަތުރުކުރިގޮތް ފެންނާނެ. ވަރަށް ދިމާވޭ\nތޫފާނު ދުރަށްދަނީ.... މޫސުން ގޯސްވަނީ. މިކަމުގަ ވެސް ހަގީގަތް ފޮރުވަނީތަ؟\nތޫފާނެއްގައި ވައި އެންމެ ބާރުގަދަ ވާނީ އޭގެ ބޭރާ ދިމާލުން ވާތްފަރާތުގައި. ދިވެހިރާއްޖެ ސަރަހައްދު އޮތީ މިދިމާލުގައި. މެދުގައި އެންމެ ވައިމަޑުވާނީ.\nޔާﷲ މިތޫފާން ހއ ހދ އަތޮޅާ ދުރައްޖައްސަވާށި އަދި ވާރޭވެހި ފެންބޮޑުވުމުން ސަލާމަތް ކުރައްވަށި އާމީން


Coutinho Hoadhumuge Reyhah Arsenal Vannanee - Vaguthu\nޖަރުމަނުގެ ބަޔާން މިއުނިކަށް ކުޅެމުން އަންނަ ބްރެޒިލްގެ މިޑްފީލްޑަރު ފިލީޕެ ކުޓީނިއޯ ހޯދުމުގެ މަސަތްކަތް އިނގިރޭސިވިލާތުގެ އާސެނަލުން ވެސް ފަށައިފިއެވެ.\nއުމުރުން 28 އަހަރުގެ ކުޓީނިއޯ ބަޔާނަށް ކުޅެމުން އަންނަނީ ސްޕެއިންގެ ބާސެލޯނާއާ ބަޔާނާ ދެމެދު ވެވުނު ލޯން އެއްބަސްވުމެއްގެ ދަށުންނެވެ.\nބަޔާނުގެ ލޯނު އެއްބަސްވުމަށްފަހު އެނބުރި ބާސެލޯނާ އަށް ގޮސް ބްރެޒިލް މިޑްފީލްޑަރަށް އެ ޓީމުގެ ފުރަތަމަ އެގާރައިން ޖާގަ ލިބުމަކީ ދުރު ކަމަކަށްވާ އިރު އަންނަ ހޫނު މޫސުމުގެ ޓްރާންސްފާ ބާޒާރުގައި ރަނގަޅު ހުށަހެޅުމެއް ލިބިއްޖެ ނަމަ ބާސާ އިން ކުޓީނިއޯ ވިއްކާލާނެ ކަމަށް ބެލެވެއެވެ.\nއިނގިރޭސިވިލާތުގެ ނޫސްތަކުގައިވާ ގޮތުން ކުޓީނިއޯގެ ސޮއި ހޯދުމާއި އެންމެ ގާތުގައި މިވަގުތު އޮތީ ޗެލްސީ އެވެ. ނަމަވެސް ޗެލްސީގެ އިތުރުން ލަންޑަންގެ ގަދަބާރު އާސެނަލްގެ ލޯ ވެސް މިހާރު ކުޓީނިއޯ އަށް އަމާޒުވެފައިވާއިރު އެޓީމުން ކުޅުންތެރިޔާގެ އޭޖެންޓާއެކު މަޝްވަރާތައް ފަށާފައިވާ ކަމަށް ރިޕޯޓްތައް ބުނެއެވެ.\nއާސެނަލްގެ ކޯޗް މިކެލް އާޓެޓާގެ ސަމާލުކަން ކުޓީނިއޯ އަށް ލިބިފައިވާ ކަމަށް ރިޕޯޓްތައް ބުނި ނަމަވެސް ކުޅުންތެރިޔާގެ އޭޖެންޓް ކިއާ ޖޫރަބްކިއާން ދާދި ފަހުން މީޑިއާތަކާއި ވާހަކަ ދައްކަމުން ބުނީ ބަޔާނުގައި ކުޓީނިއޯ ހުރީ އުފަލުން ކަމަށާއި އަދި މިހާތަނަށް އޭނާގެ މުސްތަގްބަލާއިމެދު ވަކި ގޮތެއް ނިންމާފައިނުވާ ކަމަށެވެ.\nޗެލްސީ ފުރުސަތު ނަގާލިއިރު އާސެނަލް އިތުބާރު ބޮޑުކޮށްފި\nއެފްއޭ ކަޕް: ސެމީގައި ޔުނައިޓެޑާ ޗެލްސީ، އަދި އާސެނަލް އާއި ސިޓީގެ ކުރިމަތިލުމެއް\nފަހު ވަގުތު ސެބާޔޮސް ޖެހި ގޯލުން ޝެފީލްޑް ބަލިކޮށް އާސެނަލް ސެމީ އަށް


ޤައުމެއްގެ ވެރިއަކަށް އަންހެނަކު އިސްކުރުން 1 – DhiSalafiyyah\n13/10/2016 ފިޤުހާއި އޭގެ ޢިލްމުތައް, ފިޤުހީ މައްސަލަތައްދިސަލަފިއްޔާ\n( الرِّجَالُ قَوَّامُونَ عَلَى النِّسَاءِ بِمَا فَضَّلَ اللَّهُ بَعْضَهُمْ عَلَى بَعْضٍ وَبِمَا أَنْفَقُوا مِنْ أَمْوَالِهِمْ ) [النساء 34]\nމާނައީ: “ފިރިހެނުންނަކީ، އަންހެނުންގެ މައްޗަށް ރައްކާތެރިވެ ބެލެހެއްޓުމުގައި ޤާއިމުވެގެންތިބޭ ބަޔެކެވެ. (އެއީ) އެއުރެންގެ އެއްބަޔެއްގެ މައްޗަށް އަނެއްބަޔަކު ﷲ މާތްކުރައްވައި، އިތުރުކުރައްވާފައިވާ ކަމަށްޓަކައެވެ. އަދި، އެއުރެންގެ މުދަލުން ހޭދަކޮށްފައިވާ ކަމަށްޓަކައެވެ. ”\nޤުރުޠުބީ رحمه الله ވިދާޅުވިއެވެ.\n“މިއާޔަތުގައި ( الرِّجَالُ قَوَّامُونَ عَلَى النِّسَاءِ ) އެބަހީ: އެކަނބަލުންގެ މައްޗަށް އެބައިމީހުން ހޭދަކުރެއެވެ. އަދި އެކަނބަލުން ދިފާޢުކުރެއެވެ. އަދިވެސް އޭގެ މުރާދުގެ ތެރޭގައި: ޙާކިމުންނާއި އަމީރުންނާއި ހަނގުރާމައިގެ ވެރިންވަނީ އެބައިމީހުންގެ ތެރޭގައިކަން ހިމެނެއެވެ. އަންހެންކަނބަލުންގެ ކިބައިގައި އެފަދަކަމެއް ނުވެއެވެ.” تفسير القرطبي 5/168\nއަދި އިބްނު ކަޘީރު رحمه الله ވިދާޅުވިއެވެ.\n“އެބަހީ: އަންހެނާގެ ބެލެހެއްޓުންތެރިއަކީ ފިރިހެނާއެވެ. ޔަޢުނީ: އޭނާގެ ރައީސަކީވެސް އަދި ބޮޑުމީހަކީވެސް އަދި ޙާކިމަކީވެސް އަދި ޙައްޤުމަގުން އެއްކިބާވުމުން އޭނާ އަދަބުވެރިކުރުވާ މީހަކީވެސް އެއީއެވެ.\n( بِمَا فَضَّلَ اللَّهُ بَعْضَهُمْ عَلَى بَعْضٍ)\nއެބަހީ: އެހެނީ އަންހެނުންނަށް ވުރެ ފިރިހެނުން މާތްވެގެންވެއެވެ. އަދި ހެޔޮވެގެންވެއެވެ. އެހެންކަމުން ނަބީކަންވެސް ޚާއްޞަވެގެންވަނީ ފިރިހެނުންނަށެވެ. އަދި އެންމެންގެ މައްޗަށް އޮތް ވެރިކަންވެސްމެއެވެ. އަދި ޤާޟީކަންވެސްމެއެވެ. އެހެނީ ނަބިއްޔާ صلى الله عليه وسلم ޙަދީޘްކުރެއްވިއެވެ.\n((لَنْ يُفْلِحَ قَوْمٌ وَلَّوْا أَمْرَهُمُ امْرَأَةً)) [رواه البخاري]\nމާނައީ: “އެބައިމީހުންގެ ވެރިއަކަށް އަންހެނަކު އިސްކޮށްފިބަޔަކަށް ދުވަހަކުވެސް ކާމިޔާބު ނުވާނެއެވެ.”\nتفسير ابن كثير ( 1 / 492 )


އިންޑިއާ އައުޓްް ކެމްޕެއިންނާއި ދެކޮޅަށް ގިނަ އަދަދެއްގެ ފޭކް އެކައުންޓުތަކެއް!\nހުސެން ޒަހީން 14 ސެޕްޓެމްބަރު 2020 10:56\nރާއްޖޭގައި ހުންނަ އިންޑިއާ ސަފީރު\nދިވެހިރާއްޖޭގައި ތިބި އިންޑިއާ ސިފައިން ބޭލުމަށް ގޮވާލާ ސޯޝަލް މީޑިއާގައި ހިންގަމުންދާ "އިންޑިއާ އައުޓް" ކެމްޕެއިންނާއި ދެކޮޅަށް ޓުވިޓާގައި ގިނަ އަދަދެއްގެ ފޭކް އެކައުންޓުތައް ހަރަކާތްތެރިވާން ފަށައިފިއެވެ.\nމިގޮތުން #IndiaOut މި ހޭޝްޓެގް ބޭނުންކޮށްގެން ކުރާ ކޮންމެ ޓުވީޓަކަށް އޮޓޮމެޓިކުން އެކި ނަންނަމުގައި ހަދާފައިވާ އެކައުންޓުތަކުން ރައްދުދެއެވެ. ހުރިހާ އެކައުންޓުތަކުން ވެސް އާންމުގޮތެއްގައި އެއްކަހަލަ ރައްދުތަކެއް ދީފައި ހުންނައިރު، މި އެކައުންޓުތައް މިއީ ބޭރުގެ ބަޔަކަށް ފައިސާ ދީގެން ހިންގަމުންދާ އެކައުންޓުތަކެއް ކަމަށް ބެލެވޭ ކަމަށް އެކަމާއި ގުޅޭ ތަޖުރިބާކާރަކު ވިދާޅުވިއެވެ.\nއެ އެކައުންޓުތަކުން ކުރާ ޓުވީޓުތަކުގައި އިންޑިއާ ދެކެ ލޯބިވާ ވާހަކަ އާއި، އިންޑިއާ އިން އެހީދޭތީ އެކަމާ ދެކޮޅަށް ވާހަކަ ދައްކަނީ ޚާއިނުންގެ ގޮތުގައި ސިފަކޮށްފައިވެއެވެ. މި ހުރިހާ އެކައުންޓުތަކުންވެސް، ފޮރިން މިނިސްޓްރީގެ މީޑިއާ ޑިރެކްޓަރު މިއުވާން ގެންގުޅުއްވާ ކަމަށް ޝައްކު ކުރެވޭ ޓުވިޓާ އެކައުންޓެއް ފޮލޯކޮށްފައި ހުންނަކަން ފާހަގަކުރެވެއެވެ.\nއިންޑިއާ ސިފައިން ބޭލުމަށް ސޯޝަލް މީޑިއާގައި ހިންގާ ކެމްޕެއިންގެ އަޑު ފަނޑުކޮށްލަން ސަރުކާރުން ގިނަ މަަސައްކަތްތައް ކުރަމުންނެވެ. މިގޮތުން ރާއްޖޭގައި ތިބޭ އިންޑިއާ ސިފައިން އަތުގައި ހަތިޔާރު ނުހުންނަ ކަމަށާއި އެހެން ކަމުން އެއީ ސިފައިން ކަމަށް ނުބެލެވޭނެ ކަމަށްވެސް ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލު ވަނީ ވިދާޅުވެފައެވެ. މީގެ އިތުރުން ސަރުކާރުން ވަނީ އިންޑިއާ ޕްރޮމޯޓުކޮށް ވާހަކަ ދައްކަންވީ ގޮތުގެ އިރުޝާދުދީ 10 ސަފުހާގެ ލިޔުމެއްވެސް ތައްޔާރުކޮށް އެމްޑީޕީގެ މަޖިލިސް މެމްބަރުންނަށް އަރުވާފައެވެ.\nދިވެހިރާއްޖޭގައި ހުންނަ އިންޑިއާ ހައިކޮމިޝަނުން ވަނީ ކޮންމެ ގޮތެއް ހަދައިގެން ވިޔަސް އިންޑިއާ ސިފައިން ބޭލުމަށް ގޮވާލާ ކެމްޕެއިން ހުއްޓުވުމަށް ދިވެހި ސަރުކާރަށް އަންގާފައެވެ.\nއިންޑިއާ އިންޑިއާ ސިފައިން އިންޑިއާ ހައިކޮމިޝަން\nAugust 29, 2020 15:42:49\nއިންޑިއާ ހައިކޮމިޝަން ކައިރީ ހަތިޔާރާއި އެކު ފޯރިމަރަން ފަށައިފި\nއާބިހަކަށް ގާބިހެއް އެޅުނީމަ ވާނެގޮތް ސަރުކާރަށް މިވަނީ\nކަރެކްޝަން. އާ ކުކުޅަކަށް ގާބިހެއް އެޅުން. ކުކުޅު ދެއްތޯ ބިސް އަޅާނީ. އަލަކަސް ގަލަކަސް ބިހަކަށް ބިހެއް ނޭޅޭނެ ނޫންތޯ\nއިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް އިންޑިއާ ހަމަ ޖެހޭނީ އައުޓް ވާން އިންޑިއާ އައުޓް\nބިސް ޖަހާ ފާޑަކަށް ހުރި ގޮލައެއް ދޯ.!\nއިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް އިންޑިއާ އައުޓް\nއިންޑިއާ އަށް ރާއްޖެ ބޭނުންވާ ވަރާއި ގާތަށް ވެސް އެހީއެއް ނުދެވޭނެއޭ ނުވެސް ދެވޭނެއޭ އިންޑިއާ އިޓްސެލްފް އެއޮތީ ބޭންކްރަޕްޓް ވެފައޭ އިންޑިއާގެ ޖީއެމްއާރު ވެސް ހުޅުލޭން ފައްސާލި އިރު އޮތީ ބޭންކްރަޕްޓް ވެފައޭ އިންޑިއާ އަށް ރާއްޖޭގެ ކޮމާރޝަލް ހާބަރު ވިއްކާލައިގެން ނުވާނެއޭ މާލޭގެ ކޮމާރޝަލް ހާބަރު ޖީއެމްއާރުން ފޭރިގަންނަން ވެގެން އަނބުރާ ގޭސް ގަނޑު ގަނޑޭ ތިޔާ ހުންނަނީ ތިޔާ ދެން ކޯއްޗެއްތޭ އިންޑިއާގެ ޖީއެމްއާރަށް މަމެން ދިނިން 300 މިލިއަން ޑޮލަރު އެވަރު ނުދެވޭނެއޭ އިންޑިއާ އެކޮޅު ކޮޅުން ހިނގިއަސް އިންޑިއާ ދެން މަހަށް ދޭބަލަ މަހަށް މަހަށް މަހަށް މަހަށް ދޭބަލަ...


“ޕްރިސްކޯ އެސްކޯޓް ޗެލެންޖް ކަޕް 2016”: އެއްވެސް މެޗަކުން ބަލިނުވެ ޓީމް އެޗްކިއު ޗެމްޕިއަންކަން ހޯދައިފި\nޓީމް އެޗްކިއުގެ ކުޅުންތެރިންނާއި ސަޕޯޓަރުން\nމޯލްޑިވްސް ކަރެކްޝަނަލް ސަރވިސްގެ އެސްކޯޓް ޓީމުން އިންތިޒާމްކޮށްގެން ކުރިއަށްގެންދިޔަ “ޕްރިސްކޯ އެސްކޯޓް ޗެލެންޖް 2016″ ފުޓްސަލް މުބާރާތުގެ ޗެމްޕިއަންކަން ޓީމް އެޗްކިއު ހޯދައިފިއެވެ.\nރޭ ކުޅުނު ފައިނަލް މެޗްގައި ފުރަތަމަ ލަނޑުޖެހީ އެފްސީ މޯނިންގ ޝިފްޓްގެ އިސްމާޢީލް ޒަރީރެވެ. ނަމަވެސް އޭގެ6މިނެޓް ފަހުން ޓީމް އެޗްކިއުގެ ހަމްދޫން ރަޝީދު ލަނޑެއްޖަހައި މެޗްގެ ނަތީޖާ ހަމަހަމަ ކުރިއެވެ. ފުރަތަމަ ހާފް ނިމިގެންދިޔައީ 1-1 ން އެއްވަރު ވެގެންނެވެ.\nއެހެންނަމަވެސް ފަހުހާފުގައި ޓީމް އެޗްކިއުގެ ކުޅުން ރަނގަޅުކޮށް އިތުރު ފަސް ލަނޑު ކާމިޔާބު ކުރިއެވެ. އެގޮތުން އެޗްކިއު ޓީމްގެ ހަމްދޫން ރަޝީދު ވަނީ މި މެޗްގައި ތިން ލަނޑު ޖަހާ ހެޓްރިކް ހަދާފައެވެ. އަދި އަޙްމަދު ޝާފީގެ ދެލަނޑާއި މޫސާ ޙަސަންފުޅު ޖެހި ލަނޑުން، ޓީމް އެޗްކިއު ޗެމްޕިއަންކަން ހޯދީ 6-1 ލަނޑުންނެވެ. ފައިނަލް މެޗްގެ އެންމެ މޮޅު ކުޅުންތެރިޔަކަށް ހޮވިފައިވަނީ ޓީމް އެޗްކިއުގެ ހަމްދޫން ރަޝީދުއެވެ.\n“އިދިކޮޅު ޓީމުން އެއްލަނޑު ޖަހާފައިވަނިކޮށް، ފަހަތުން އަރާ ލަނޑުޖެހުމަށް ހިތްވަރުލިބުނީ ހަމަ ސަޕޯޓަރުންގެ ސަޕޯޓުން.” ހަމްދޫން ރަޝީދު އުފަލާއެކު ހިއްސާކުރެއްވިއެވެ.\nމީގެ އިތުރުން ޓީމް އެޗްކިއުގެ މޫސާ ޙަސަން ފުޅާއި ގޯލް ކީޕަރު އަޙްމަދު ނަސީމްއަކީ މި މުބާރާތުގައި މޮޅު ކުޅުމެއް ދެއްކި ދެ ކުޅުންތެރިންނެވެ.\nމި މުބާރާތުގެ ތިންވަނަ ޓީމަކަށް ހޮވިފައިވަނީ ޓީމް އެޗްޑީސީއެވެ. ޓީމް އެޗްޑީސީއަކީ “އެސްކޯޓް ޗެލެންޖް ކަޕް 2015” ގެ ޗެމްޕިއަން ޓީމެވެ.\nރޭ ކުޅުނު ފައިނަލް މެޗަށްފަހު، މުބާރާތުގެ އެކި މަޤާމުތަކަށް ހޮވުނު ފަރާތްތަކަށްވަނީ ތައްޓާއި، މެޑަލްއާއި ހަނދާނީ ލިޔުން ހަވާލުކޮށްފައެވެ. ޗެމްޕިއަން ޓީމަށް ތައްޓާއި މެޑަލް އަދި ފައިސާގެ އިނާމް ހަވާލުކޮށްދެއްވީ ޑެޕިއުޓީ ކޮމިޝަނަރ އޮފް ޕްރިޒަންސް ޙަސަން ޒިލާލްއެވެ.\nޓީމް އެޗްކިއުގެ ކެޕްޓަން އާދަމް މަންސޫރު ވިދާޅުވީ މި ކާމިޔާބީގެ ސިއްރަކީ ކުޅުންތެރިންނާއި ސަޕޯޓަރުންނާއި މެނޭޖްމަންޓްގެ މެދުގައި އޮތް އެކުވެރިކަމާއި ރޫހާއި، އެންމެންގެ މެދުގައި މިކަމަށް އޮތް ފޯރި ދައްކައިދިނުން ކަމަށެވެ. އަދި ސަޕޯޓަރުން މިގޮތަށް ތިބިއްޔާ ކުރިއަށް އޮތްތާނގައިވެސް މިފަދަ މުބާރާތްތައް ކާމިޔާބުކުރުމަކީ ބޮޑުކަމަކަށް ނުވާނެކަމަށެވެ.


މާޅޮހުގައި ދީނީ ނަސޭޙަތް ދިނުމުގެ ޕްރޮގްރާމެއް ބާއްވައިފި\n17 މޭ 2009\nބ. މާޅޮހުގައި ދީނީ ނަސޭޙަތް ދިނުމުގެ ޕްރޮގްރާމެއް ބާއްވައިފި އެވެ.\nމާޅޮހު އޮފީހުން އިސްނަގައިގެން މާޅޮހު މަދުރަސާއާ ގުޅިގެން މިދިޔަ ބްރާސްފަތި ދުވަހާއި ހުކުރު ދުވަހު އޮތް މި ޕްރޮގްރާމުގައި ދީނީ ނަސޭޙަތް ދެއްވީ އައްޝައިޚު ނަސްރުﷲ މުސްތަފާ އެވެ.\nބްރާސްފަތި ދުވަހު ހަވީރު މާޅޮހު މަދުރަސާގައި އޮތް ނަސޭޙަތް ދިނުމުގައި ރަށުގެ ގިނަ ޢަދަދެއްގެ މީހުން ބައިވެރިވި ކަމަށް މާޅޮހު ކައުންސިލަރ ޢަބްދުލްމަތީން ސާލިޙު ވިދާޅުވި އެވެ. އަދި ބައިވެރިން ކުރި ގިނަ ސުވާލުތަކަކަށް ޝައިޚު ޖަވާބު ދެއްވި އެވެ.\nއަދި ހުކުރު ދުވަހުގެ ފަތިސް ނަމާދާއި ހުކުރު ނަމާދު އިމާމުވެ ކުރައްވާ ހުކުރު ޚުތުބާ ވިދާޅުވީ ވެސް ޝެއިޚު ނަސްރުﷲ ކަމުގައި މަތީން ވިދާޅުވި އެވެ.\nމަތީން އިތުރަށް ވިދާޅުވި ގޮތުގައި ކުރިއަށް އޮތް ތަނުގައި މި ފަދަ ދީނީ ގިނަ ކަންތައް ރޭވިގެން ކުރިއަށް ދާނެ ކަމަށާއި މީގާ ދިމާވާ މައްސަލަ އަކީ ދީނީ ނަސޭޙަތް ދޭނެ ބޭފުޅުން ގެނައުމުގައި ދަތި ތަކެއް ދިމާވާ ކަމަށެވެ.\n“އަޅުގަނޑުމެން ބޭނުން ކޮންމެ މަހަކު ވެސް ރައްޔިތުންނަށް ދީނީ ނަސޭޙަތް ދޭން. އެކަމަކު ވެސް އެ ފަދަ ބޭފުޅުން މި ޖެހެނީ މާލޭން ގެންނަން. ގިނަ ފަހަރަށް އަޅުގަނޑުމެން ބޭނުންވާ ދުވަހަކަށް އެ ބޭފުޅުންނަކަށް ނާދެވޭ. އަނެއްކާ ދަތުރުފަތުރުގެ ކަންތައް ވެސް އެހާ ފަސޭހައެއް ނޫން. އަސްލު ދިމާވާ އެންމެ ބޮޑު މައްސަލަ އަކީ ދަތުރުފަތުރުގެ ކަންތައް،” މަތީން ވިދާޅުވި އެވެ.\nމި ޕްރޮގްރާމާ ބެހޭ ގޮތުން މާޅޮހު ރައްޔިތަކު ބުނީ “މިއީ މިހާރު ވެސް ކުރަން ލަސްވެއްޖެ ކަމެއް” ކަމަށާއި “މި ފަދަ ގިނަ ޕްރޮގްރާމްތަކެއް ހިންގައިގެން ނޫނީ ރަށުގަ އާއި މުޖުތަމަޢުގައި އުފެދިގެން މިއުޅޭ ބައިބައިވުންތަކާއި ހަމަ ނުޖެހުންތަކަށް ހޭލުންތެރި ކުރެވޭނީ ވެސް ދީނީ ގޮތުން މީހުން ހޭލުންތެރި ކުރިވިގެން” ކަމަށެވެ.


SunOnline: Male' ge6dhaairaa ehgge vote foshithah alun gunan MDP in husha halhaifi\nމާލޭގެ ހަ ދާއިރާއެއްގެ ވޯޓު ފޮށިތައް އަލުން ގުނަން އެމްޑީޕީ އިން ހުށަހަޅައިފި\nއައިޝަތު ފަރީޙާ 14 Apr 2021, 22:12\nވޯޓު ގުނުން ކުރިއަށްދަނީ -- ސަން ފޮޓޯ: ފަޔާޒު މޫސާ\nމިދިޔަ ހޮނިހިރު ދުވަހު ބޭއްވި ލޯކަލް ކައުންސިލްތަކުގެ އިންތިހާބުގެ، މާލެގެ ހަ ދާއިރާ އެއްގެ ވޯޓު ފޮށިތައް އަލުން ގުނަން އެމްޑީޕީ އިން އިލެކްޝަންސް ކޮމިޝަނުގައި އެދެފި އެވެ.\nއެމްޑީޕީ އިން މިއަދު ބޭއްވި ނޫސްވެރިންގެ ބައްދަލުވުމެއްގައި އެ ޕާޓީގެ ޗެއާޕާސަން ހަސަން ލަތީފް ވިދާޅުވީ އެ ހަ ދާއިރާ އިން މިހާތަނަށް ކުރި ހޯދާފައިވާ ކެންޑިޑޭޓާއި އެމްޑީޕީގެ ކެންޑިޑޭޓަށް ލިބިފައި އޮތް ވޯޓާ ދެމެދު ހުރި ފަރަގަށްވުރެ ބާތިލް ވޯޓު ގިނަ ކަމަށެވެ.\n"ފާއިތުވި އަހަރު ތަކުގައި 2009 އިން ފެށިގެން އަޅުގަނޑުމެން މި ދެންނެވިގޮތަށް މި ދާއިރާތަކުގައި ކިހިނެއްތޯ ބާތިލް ވޯޓު ހުރީ ބެލިއިރު، 2021 ވަނަ އަހަރުގެ އިންތިހާބުގައި ބާތިލް ވޯޓު އެތައް ގުނައަކުން އިތުރު،" ހަސަން ވިދާޅުވިއެވެ.\nހަސަން ވިދާޅުވީ ބައެއް ވޯޓު ފޮށިޓަކުގެ ޓެލީ ޝީޓުތަކުގެ އަދަދުތައްވެސް ދިމާ ނުވާ ކަމަށެވެ.\nއެމްޑީޕީ އިން އަލަށް ގުނަން އެދުނު މާލޭގެ ދާއިރާތައް\n1. މެދު ހެންވޭރު ދާއިރާ - އެމްޑީޕީގެ ކެންޑިޑޭޓު އިސްމާއިލް ހުސައިން އަށް 428 ވޯޓު، ޕީޕީއެމްގެ ކެންޑިޑޭޓު އާދަމް ރަމީޒަށް 475 ވޯޓު. ދެ ކެންޑިޑޭޓުންގެ ދެމެދު 47 ވޯޓުގެ ތަފާތު. ބާތިލް ވޯޓގެ ގޮތުގައި 82 ވޯޓު ގުނާފައިވޭ\n2. ހެންވޭރު ދެކުނު ދާއިރާ - އެމްޑީޕީގެ ކެންޑިޑޭޓު އާމިނަތު ރިޝްފާ އަހުމަދަށް 464 ވޯޓު، ޕީޕީއެމްގެ ކެންޑިޑޭޓު ފާތިމަތު ޝަމްނާޒު އަލީ ސަލީމް އަށް 484 ވޯޓު. ދެ ކެންޑިޑޭޓުންގެ ދެމެދު 20 ވޯޓުގެ ފަރަގު. ބާތިލް ވޯޓުގެ ގޮތުގައި 93 ވޯޓު ގުނާފައިވޭ.\n3. ހެންވޭރު ހުޅަނގު ދާއިރާ - އެމްޑީޕީގެ ކެންޑިޑޭޓު އާއިޝަތު މޫސާ އަށް 456 ވޯޓު. ޕީޕީއެމްގެ ކެންޑިޑޭޓު އަހުމަދު އައިފާން އަށް 513 ވޯޓު. ދެ ކެންޑިޑޭޓުންގެ ދެމެދު 57 ވޯޓުގެ ތަފާތު، ބާތިލް ވޯޓުގެ ގޮތުގައި 103 ވޯޓު ގުނާފައިވޭ.\n4. މައްޗަންގޮޅި އުތުރު ދާއިރާ - އެމްޑީޕީގެ ކެންޑިޑޭޓު ލިރުގާމް ވަހީދަށް 423 ވޯޓު، ޕީޕީއެމްގެ ކެންޑިޑޭޓު ސައީދާ ރަޝާދަށް 437 ވޯޓު. ދެ ކެންޑިޑޭޓުންގެ ދެމެދު 14 ވޯޓުގެ ތަފާތު، ބާތިލް ވޯޓުގެ ގޮތުގައި 69 ވޯޓު ގުނާފައިވޭ.\n5. މާފަންނު އުތުރ ދާއިރާ - އެމްޑީޕީގެ ކެންޑިޑޭޓު ފާތިމަތު ސަމީރަށް 389 ވޯޓު. ޖުމްހޫރީ ޕާޓީގެ ކެންޑިޑޭޓު އާމިނަތު ޔުމްނާ އަށް 433 ވޯޓު. ދެ ކެންޑިޑޭޓުންގެ ދެމެދު 44 ވޯޓުގެ ތަފާތު، ބާތިލް ވޯޓުގެ ގޮތުގައި 181 ވޯޓު ގުނާފައިވޭ.\n6. މާފަންނު ހުޅަނގު ދާއިރާ - އެމްޑީޕީގެ ކެންޑިޑޭޓު މުހައްމަދު ޝާހު އަށް 510 ވޯޓު. ޕީޕީއެމްގެ ކެންޑިޑޭޓު އައިބްރާހިމް އަބޫބަކުރު އަށް 557 ވޯޓު. ދެ ކެންޑިޑޭޓުންގެ ދެމެދު 47 ވޯޓުގެ ތަފާތު، ބާތިލް ވޯޓުގެ ގޮތުގައި 124 ވޯޓު ގުނާފައިވޭ\n"ހާއްސަކޮށް އަޅުގަނޑު މި އިޝާރަތް ކުރަނީ T5.6، ހެންވޭރު ހުޅަނގު ދާއިރާގެ އެއް ފޮށި. އޭގެ ޓެލީ ޝީޓު ދިމާ ނުވާކަން. ހަމަ އެގޮތަށް، އެއް ފަރާތަކުން ވޯޓުލާން ދިޔައިރު، އެހެން ފޮއްޓެއްގައި އޭނަގެ ނަމުގައި ވޯޓު ލާފައި އޮތްކަން ފާހަގަ ކުރެވޭ، ކްރޮސް އައުޓްކޮށްފައި ވާކަންވެސް ފާހަގަ ކުރެވޭ،" ހަސަން ވިދާޅުވި އެވެ.\nވޯޓު ކަރުދާސް ބާތިލް ކުރުމުގައި އީސީ އިން ތަފާތު ގޮތްތަކެއް ގެންގުޅެފައިވާ ކަމަށްވެސް އޭނާ ވިދާޅުވި އެވެ.\nޕާޓީގެ ތެރޭގައި ފެކްޝަންތަކެއް އޮތްކަމަށް ގަބޫލެއްނުކުރަން


Ooredoo ga aharee aanmu jalsaa March mahu baahvanee\nއުރީދޫގެ އަހަރީ އާންމު ޖަލްސާ މާރޗް މަހު ބާއްވަނީ\nއޭޖީއެމް އޮންނަނީ ކުރުނބާ ރިސޯޓުގައި\nކ. މާލެ 17 ފެބުރުއަރީ 2020 | ހޯމަ 08:48 1,612\nއުރީދޫގެ މިދިޔަ އަހަރުގެ އަހަރީ އާންމު ޖަލްސާގެ ތެރެއިން - ރާއްޖެއެމްވީ\nއުރީދޫ މޯލްޑިވްސްގެ މި އަހަރުގެ އަހަރީ އާންމު ޖަލްސާ2މާރިޗު 2020 ވާ ހޯމަ ދުވަހުގެ ރޭގަނޑު 8:30 ގައި ކުރުނބާ މޯލްޑިވްސް ގެ ކޮންވެންޝަން ހޯލުގައި ބޭއްވުމަށް ނިންމާފައިވާ ކަމަށް އުރީދޫ އިން ބުނެފިއެވެ.\nއެ ކުންފުނިން ބުނީ އަހަރީ އާންމު ޖަލްސާގެ ތެރެއިން3މާރިޗު 2019 ވީ އާދީއްތަ ދުވަހު ބާއްވާފައިވާ އަހަރީ އާންމު ޖަލްސާގެ ޔައުމިއްޔާ ފާސްކުރުމާއި 16 ޑިސެންބަރު 2019 ވީ ހޯމަ ދުވަހު ބާއްވާފައިވާ ހާއްސަގޮތުން ކުރާ އާންމު ޖަލްސާގެ ޔައުމިއްޔާ ފާސްކުރުމާއި 2019 ވަނަ އަހަރުގެ މާލީ ހިސާބުތަކާއި އޮޑިޓަރުންގެ ރިޕޯޓު ފާސްކުރުމުގެ އިތުރުން 2019 ވަނަ އަހަރުގެ ކުންފުނީގެ ޑިރެކްޓަރުންގެ ރިޕޯޓު ފާސްކުރުން، 2020 ވަނަ އަހަރަށް އޮޑިޓަރުން އައްޔަންކޮށް، އޮޑިޓަރުންގެ އުޖޫރަ ކަނޑައަޅައި ފާސްކުރުން، 2019 ވަނަ އަހަރުގެ ޑިވިޑެންޑުގެ ގޮތުގައި ބަހާނެ ފައިސާ ކަނޑައަޅައި ފާސްކުރުން ހިމެނޭ ކަމަށެވެ. އަދި އެ ޖަލްސާގެ ތެރެއިން އާންމު ހިއްސާދާރުންގެ ފަރާތުން ޑިރެކްޓަރުންގެ ބޯޑަށް ޑިރެކްޓަރަކު އިންތިޚާބު ކުރާނެ ކަމަށް ވެސް އުރީދޫ އިން ބުނެއެވެ.\nއުރީދޫ މޯލްޑިވްސްގެ ހިއްސާދާރެއްގެ ގޮތުގައި 11 ފެބްރުއަރީ 2020 ވާ އަންގާރަ ދުވަހުގެ ރޭގަނޑު 20:00 ގެ ކުރިން ރަޖިސްޓަރީވެފައިވާ ފަރާތްތަކަށް މި ޖަލްސާގައި ބައިވެރިވެވޭނެ ކަމަށާއި އަމިއްލަފުޅަށް ނުވަތަ ޕްރޮކްސީ މެދުވެރިކޮށް ބައިވެރިވެލައްވާ ފަރާތްތަކަށް، ކޮންމެ އެޖެންޑާ އައިޓަމަކަށް 1 (އެކެއް) ވޯޓު ލިބޭނެ ކަމަށް އުރީދޫ އިން މައުލޫމާތުދެއެވެ.\nމި އަހަރީ އާންމު ޖަލްސާގައި ބައިވެރިވުމަށް ޝަރުތުހަމަވާ ހިއްސާދާރުން، ޖަލްސާގައި ބައިވެރިވުމަށް "ޕްރީ-ރެޖިސްޓްރޭޝަން ފޯމު" އަދި ޕްރޮކްސީއެއް އައްޔަން ކުރާނަމަ "ޕްރޮކްސީ ފޯމު" ފުރުމަށްފަހު 26 ފެބްރުއަރީ 2020 ވާ ބުދަ ދުވަހުގެ ހަވީރު 4:30 ގެ ކުރިން އުރީދޫ މޯލްޑިވްސްގެ ހެޑް އޮފީސް، ހ.ސަންލީޓުގެ5ވަނަ ފަންގިފިލާ އަށް ހުށަހެޅުމަށް އެދޭ ކަމަށް އެ ކުންފުނިން ބުންޏެވެ. އަދި ފޯމް އީމެއިލް ކުރަން ބޭނުންވާ ފަރާތްތަކުން[email protected]އަށް އީމެއިލް ފޮނުވޭނެ ކަަމަށެވެ.\nއަހަރީ އާންމު ޖަލްސާގައި ބައިވެރިވުމަށް ބޭނުންވާ ހިއްސާދާރުން (ޕްރީ-ރެޖިސްޓަރ ކުރައްވާފައިވާ ބޭފުޅުންވެސް) ޖަލްސާ ބޭއްވުމަށް ހަމަޖެހިފައިވާ ދުވަހުގެ (2 މާރިޗު 2020 ވާ ހޯމަ ދުވަހުގެ) ރޭގަނޑު 7.30 އާއި 8.30 އާ ދެމެދު ކުރުނބާ މޯލްޑިވްސްގެ ކޮންވެންޝަން ހޯލަށް ގޮސް ރަޖިސްޓަރ ކުރެވޭނެއެވެ. ރަޖިސްޓަރ ކުރަން އަންނައިރު ދިވެއްސެއްނަމަ ދިވެހި ރައްޔިތެއްކަން އަންގައިދޭ ކާޑު އަދި ބިދޭސީއެއް ނަމަ ޕާސްޕޯޓު ހިފައިގެން އައުމަށް އުރީދޫ އިން އެދެއެވެ.\nއަހަރީ އާންމު ޖަލްސާގައި ބައިވެރިވުމަށް ބޭނުންވާ ފަރާތްތަކަށް މާލެއިން ކުރުނބާ މޯލްޑިވްސް އަށް ދަތުރު ހަމަޖެހިފައިވާ ކަމަށް އުރީދޫ އިން ބުންޏެވެ. މިގޮތުން ދަތުރުތައް ހަމަޖެހިފައިވާ ގަޑިތަކަކީ ޖަލްސާ ބޭއްވުމަށް ހަމަޖެހިފައިވާ ދުވަހު (2 މާރިޗު 2020 ވާ ހޯމަ ދުވަހު)ގެ ރޭގަނޑު 7:00، 7:15 އަދި 7:30 ގައެވެ.


Salim bunee Mahmood maraalee shaithona bolah vadhegen kamah | Mihaaru\nސާލިމް ބުނީ މަހްމޫދު މަރާލީ ޝައިތޯނާ ބޮލަށް ވަދެގެން ކަމަށް\nވާރިސުން ބޭނުންވަނީ މަރަށް މަރު ހިފަން ކަމަށް ވާތީ އިއުތިރާފް އެއްބަސްވުމެއް ސާލިމާ އެކު ނުހަދަން ނިންމާފައިވާ ކަމަށް ދައުލަތުން ބުނި. ސާލިމް ވަނީ ކުށަށް މާފަށް އެދިފައި.\nޝާ އަލޮމް މިއާ (ސާލިމް): އޭނާ ވަނީ ކުށަށް އިއުތިރާފްވެފައި\n19 ޖެނުއަރީ 2022 - 11:02\nމިދިޔަ އަހަރުގެ އޮކްޓޫބަރު މަހު އދ. ދަނގެތީގައި އެ ރަށު ވިޔަފާރިއެއް ކަމަށްވާ މަހްމޫދު އަބޫބަކުރު މަރާލި މައްސަލާގައި ހައްޔަރުކުރި ބަންގްލާދޭޝް މީހާ ކަމަށްވާ ޝާ އަލޮމް މިއާ (ސާލިމް) ގެ މައްޗަށް އުފުލާފައިވާ ގަސްތުގައި މީހަކު މެރުމުގެ ދައުވާ އާއި މައްޔިތާގެ ބޭނުން ނަހަމަ ގޮތުގައި ހިފުމުގެ ދައުވާ އަށް އޭނާ ޝަރީއަތުގައި އިއުތިރާފްވެއްޖެ އެވެ.\nސާލިމްގެ އިއުތިރާފަށް ފަހު، އޭނާ އަށް ދައުލަތުން ހަމަޖައްސައިދީފައިވާ ވަކީލް މަޖީދު އަލީ ވިދާޅުވީ ސާލިމް ވަނީ މިއީ ޝައިތޯނާ ބޮލަށް އެރިގެން ކުރެވުނު އަމަލެއް ކަމަށާއި އެކަމަށް މާފަށް އެދޭ ކަމަށް ތަހުގީގުގައި ސާލިމް ބުނެފައިވާ ކަމަށެވެ. އެހެންވެ މި މައްސަލާގައި އިއުތިރާފް އެއްބަސްވުމަކަށް އެދިފައި ވާނެ ކަމަށް ވިދާޅުވި އެވެ.\nމި މައްސަލާގައި މިއަދު ބޭއްވި އިބްތިދާއީ އަޑުއެހުމުގައި ދައުލަތުން ދައުވާ އިއްވުމުން، ތަރުޖަމާނެއްގެ އެހީގައި ވާހަކަ ދައްކަމުން ބުނީ ތަހުގީގުގައި އިއުތިރާފްވި ގޮތަށް މިހާރު ވެސް އިއުތުރާފްވާ ކަމަށާއި އިތުރަށް ދައްކާނެ ވާހަކައެއް ނެތް ކަމަށެވެ. އަދި ދައުވާގައި، ސާލިމާ ދެކޮޅަށް ހުރި ހުރިހާ ވާހަކަތަކަށް އޭނާ އެއްބަސްވި އެވެ.\nދައުވާ ލިބޭ ފަރާތަށް އޮތް ހައްގުތައް އިސް ގާޒީ އަހްމަދު ޝަކީލް ސާފުކޮށްދެއްވުމުން ސާލިމް ބުނީ އަމިއްލަ އަށް ވަކީލެއް ހަމަޖައްސަން ފައިސާ ނެތް ކަމަށާއި ދައުލަތުން ހަމަޖައްސާފައިވާ ވަކީލާ އެކު ކުރިއަށް ދާން ބޭނުންވާ ކަމަށެވެ. މިގޮތަށް އެއްބަސްވަނީ އެއްވެސް މަޖުބޫރީ ހާލަތެއް އޮވެގެންތޯ އެހުމުން ބުނީ އޭނާ ކުށްތަކަށް އިއުތިރާފް ވަނީ އެއްވެސް މީހަކު އެގޮތަށް ބުނެގެން ނޫން ކަމަށާއި މިއީ އަމިއްލަ ނިންމުމެއް ކަމަށެވެ.\nސާލިމްގެ ދިފާއީ ވަކީލް މަޖީދު އަލީ ވިދާޅުވީ ސާލިމް އައީ ތަހުގީގު މަރުހަލާއިން ފެށިގެން ވެސް އިއުތުރާފްވަމުން ކަމަށާއި ސާލިމް ބޭނުންވާ ނަމަ އޭނާ ހުންނެވީ ޝަރީއަތުގައި ވެސް އޭނާ އަށް އެހީވާން ތައްޔާރަށް ކަމަށެވެ.\nމި މައްސަލާގައި އިއުތިރާފް އެއްބަސްވުމެއް ހަދަން ހުށަހަޅާފައިވާ ވިޔަސް ދައުލަތުގެ ވަކީލް އައިޝަތު މުނާ ޝަމީމް ވިދާޅުވީ މިއީ މަރުގެ މައްސަލައެއް ކަމަށް ވާތީ އެކަމުގައި ވާރިސުންގެ ބަސް ހޯދި އިރު، ސާލިމްގެ މައްޗަށް ކުށް ސާބިތުވެއްޖެ ނަމަ މަރަށް މަރު ހިފަން ބޭނުންވާ ކަމަށް ހުރިހާ ވާރިސުން ވެސް ބުނެފައިވާ ކަމަށެވެ. އެހެން ސާލިމާ އެކު އިއުތިރާފްގެ އެއްބަސްވުމެއް ނުހަދަން ނިންމާފައިވާ ކަމަށް ވިދާޅުވި އެވެ.\nދިފާއީ ވަކީލް ވިދާޅުވީ މި މައްސަލާގައި ވެސް އިއުތިރާފް އެއްބަސްވުމެއް ހެދުމުގެ އިހްތިޔާރު އޮންނާނެ ކަމަަށް ދެކެވަޑައިގަންނަވާ ކަމަށެވެ. އިއުތިރާފްވެ ސާލިމް ވަނީ އެއީ ޝައިތާނާ ބޮލަށް ވަދެގެން ކުރެވުނު ކަމެއްގެ ގޮތުގައި ދެކޭ ކަމަށާއި ކުރެވުނު ކުށް ގަބޫލުކޮށް މާފަށް އެދިފައި ކަމަށް ވަކީލް ވިދާޅުވި އެވެ.\nMahmood ah2valhin hamalaa dhin, Hashigandu ufulee Salim ge kondugai\nދައުވާގައި ބުނެފައި ވަނީ ސާލިމް މަހްމޫދު މަރާލީ ވަޅިންނާއި ކޮޅު ތޫނުކޮށްފައިވާ ދެ ދަގަނޑުބުރިން މަހްމޫދުގެ މެޔާއި ކަރަށް ހަމަލާދީގެން ކަމަށެވެ. މަހްމޫދުގެ ހަށިގަނޑުގެ ބޮލާއި ފަޔަށް ގޯންޏެއް ލައްވައިގެން ގެންގޮސް ފެންވަޅަކަށް ބޯކޮޅުވަތަށް ވައްޓާލި ކަމަށެވެ. މި ކަންކަމަށް ސާލިމް އިއުތިރާފް ވިޔަސް ދައުލަތުން އެދުނީ މިއީ މަރުގެ މައްސަލައަކަށް ވާތީ ހެކި ހުށަހަޅަން ބޭނުންވާ ކަމަށެވެ. ދައުލަތުގެ މި ހުށަހެޅުމާ ގުޅިގެން ސާލިމްގެ ވަކީލް ވިދާޅުވީ ކުށަށް އިއުތިރާފް ވުމުން އަމަލުކުރާނެ ގޮތް ޖިނާއީ އިޖުރާއާތުގެ ގާނޫނުގައި އެބަ އޮތް ކަމަށާއި އެހެންވެ ދެން ބާއްވަން ޖެހޭނީ އަވަސް ނިއާގެ ޝަރީއަތެއް ކަމަށް ދެކެވަޑައިގަންނަވާ ކަމަށެވެ. ސާލިމް އިއުތިރާފުން ރުޖޫއަވާ ހާލަތުގައި ދެން އަމަލުކުރެވޭނެ ގޮތް ވެސް އެބަ އޮތް ކަމަށާއި އެހެންވެ އިއުތިރާފުވުމުން ވެސް ހެކި ހުށަހަޅައިގެން ކުރިއަށް ގެންދިއުން އެއީ ގާނޫނުގައި ނެތް ކަމެއްގެ ތެރެއަށް ވަނުން ކަމަށެވެ.\nމައްސަލަ ބައްލަވާ ގާޒީ ޝަކީލް ވެސް ވިދާޅުވީ ދެން މި މައްސަލަ ކުރިއަށް ގެންދަން ޖެހޭނީ އަވަސް ނިއާގެ މައްސަލައެއްގެ ގޮތުގައި ކަމަށެވެ. އެހެންވެ މި މަހުގެ 26 ވަނަ ދުވަހުގެ ހެނދުނު 9:30 އަށް ޝަރީއަތުގެ އަޑުއެހުމެއް ހަމަޖެއްސެވުމަށް ފަހު މިއަދުގެ އަޑުއެހުން ނިންމަވާލެއްވީ އެވެ.\nފުލުހުން ބުނެފައިވަނީ، ދަނގެތީގައި އުމުރުން ދުވަސްވީ މީހަކު ބަލަން ގެނެސް ހުރި ސާލިމް، މަހްމޫދަށް ހަމަލާދީ މަރާލީ އޭނާ އަތުން ފައިސާ ހޯދަން އުޅުމުގެ ތެރޭގައި ކަމަށެވެ. މަރާލުމަށް ފަހު ހަށިގަނޑު އެއްލާލާފައި އޮތީ ފަޅު ގެއެއްގައި ހުންނަ ވަޅެއްގެ ތެރޭގަ އެވެ. މަހްމޫދު މަރާލީ ސާލިމް އުޅޭ ގެޔަށް ރޭނގަނޑުގެ ވަގުތެއްގައި ގެންގޮސް، ވަޅިން ހަމަލާ ދީގެންނެވެ. އޭނާގެ ހަށިގަނޑު ވަޅަށް ވައްޓާލާފައި އޮތީ ގޯންޏަކަށް ލުމަށް ފަހުގަ އެވެ. މި ހުރިހާ ކަމެއް ވެސް ސާލިމް ކުރީ އެކަނި ކަމަށާއި މި ކަމުގައި އިތުރު މީހެއްގެ ބައިވެރިވުން އޮތްކަން އެނގެން ނެތް ކަމަށް ވެސް ފުލުހުން ވަނީ ބުނެފަ އެވެ.\nކުށްކުރުން މީހުން މެރުން ދަނގެތީގައި މީހަކު މަރާލުން\n42 ކޮމެންޓް, 22 ރިއެކްޝަންސް\nމީނަ ރަށުގައިއުޅުނުއިރު ޝައިތާނާގެ ވަސްވާހުގައި ޖެހިގެން ކިތައް މީހުންމަރާލިބާ\nމިފަހަރުވެސް ބޮންދު ދޫވަނީބާ، ޝައިޠޯނާއަށް ޙުކުމް އައިއްސަ!\nއަދިވެސް މަހްމޫދު އަތުން ފައިސާ ބޭނުންވީ ކީއްވެކަމެއް ނޭންގެ.\nހިސާބު ބައްލަވާ ދުވަހުވެސް ކަލެއަށް ތިހެން ބުނެލާފަ ރައްކާ ވެވިދާނެތަ؟ ދަންނާށޭ ދަންނާށޭ ، ބަންގާޅީ ދަންނާށޭ ، ގެއްލި ނިމޭ ގޮތް ހެއްލުން ޝައިތާނީ ހައިވާނީ ، އޭދަންނާށޭ ދަންނާށޭ.\nމީހުންމެރުންވެސް ގޯސް. ހިސާބު ބައްލަވާދުވަހު އެކަންކުރާ މީހުންގެ ފާފަތައް ނުފުހެވިއްޖާ ސަލާމަތެއްނުވާނެ. މީހުން ނުމަރާމީހުނައްވެސް އެދުވަހުން ސަލާމަތް ނުވެވޭނެ ބައިވަރު ކަންކަންހުރޭ. އެދުވަހުން ސަލާމަތް ނުވެވޭނެ ކަންކަން އެދުވަހުގަ ކުޑަކަމަކައްވެސް ނުވާނެ އެކަމަކީ ދުނިޔެމަތީގަ ވަރައް ކުޑަކަމެއްކަމައް ނުވަތަ އެއްވެސް ކަމެއްނޫންކަމައް މީހުނައް ހީވާކަމެއްވިޔަސް.\nޒަމް އޭނާގެ ބޮލުން ސައިތޯނު ނެރެދީބަލަ\nފުލުހުންނަކީ ވަރައްމޮޅު ގަދަބައެއް. ފުލުހުންދެކެ އެންމެ ރުޅިއަންނަމީހާ މާދަމާ ކަނޑުވިޔަސް ސަލާމަތްކުރަންވެސް އެމީހުންދާނެ. އެކަމް ބޮޑެތި ކަންކަން ތަހުގީގުކޮއް ކަންކަމުގެ ހަގީގަތް ހޯދާގޮތާމެދު ސުވާލު އުފެދޭ. ފުލުހުން އެކިމައްސަލަތަކުގަ ދައްކާފަހުރި ވާހަކަތަކުން ވެސް އެކަން އެނގޭނެ.\nއެއްބަސްވުމެެއް ނަހަދާ ކަމަކު ނުދާނެ. މިހާރުގެ ޓްރެންޑަކީ ކުށްވެރިންނާ އެކު އެއްބަސްވުން ހެދުން. ދުވަސްކޮޅެއް ކޮށްލައިފާ ދޫކޮށްލައި އަނެކަކު މަރާލަން ބަހައްޓަން ވާނީ. އަނެއްކާ ހިއުމަންރައިޓްސް ކޮމިޝަން ކޮބައިބާ؟ ވާރިސުންގެ ނިންމުން ބަދަލު ކުރަން ނުބުނާނެބާ؟\nޝައިތޯނާ ބުނެގެން ކަމެއް ކުރި ކަމަށް މިއީ މީހަކު ބުނި2ވަނަ ފަހަރު ފަހަކަށް އައިސް. ޝައިތޯނާ މާ ބޮޑަށް އެކްޓިވްވަނީހެން ހީވަނީ މިހާރު.\nމައްޔިތާގެ ބޭނުން ނަހަމަ ގޮތުގައި ހިފުމުގެ ދައުވާގެ މާނައަކީ ކޮބައިތަ؟\nމަރުވެފައި އޮތް މީހެއްގެ ކަށް، ގޯންޏަކަށް ލައިގެން ވަޅަށްލުން. އެއީ މަރުވެފައި އޮންނަ މީހާގެ ބޭނުން ނުހަމަ ގޮތުގަައި ހިފުން.\nޢެއީ މިހަކު މަރާލުމަށް މައްޔިތާއަށް ކުރާ ކަންކަން. ރާއްޖޭގައި އެކަން އޮންނަ ގޮތެއް ނޭންގޭ\nއަދި ވެސް ޖަވާބު ނުލިބޭ ސުވާލެއް އެބައޮތް! ކީއްކުރަންތޯ މަހުމޫދު ސާލިމު އުޅުނު އެކަނިވެރި ގެޔަށް ރޭގަނޑު އެގަޑީގަ ދިޔައީ؟ މަހުމޫދު ދިޔައީ ސާލިމަށް ދޭންޖެހޭ ފައިސާއެއް ދޭންތޯ؟ ނުވަތަ ރައްޓެއްސަކަށް ވީމަ ވާހްކަ ދައްކާލަންތޯ؟\nއެންމެ މުހިންމު ސުވާލު ތިޔައީ.


Alia Bhatt ge adun RRR ge lava eh | Mihaaru\n"އާރްއާރްއާރް" އަށް އާލިއާ ލަވައެއް ކިޔާނެ\nބޮލީވުޑްގެ ޒުވާން ބަތަލާ އާލިއާ ބަޓަކީ އޭނާ ކުޅުނު ބައެއް ފިލްމުތަކަށް ކުރިން ވެސް ލަވަ ކިޔާފައިވާ ތަރިއެކެވެ. އޭގެ ތެރޭގައި ދާދި ފަހުން ރިލީޒްކުރި "ސަޅަކް 2" އާއި "ހައިވޭ" ގެ އިތުރުން "ހަމްޓީ ޝަރުމާ ކީ ދުލްހަނިޔާ" ހިމެނެ އެވެ.\nރިޕޯޓްތައް މިހާރު ބުނާގޮތުން އެސްއެސް ރާޖަމޯލީގެ ބޮޑު ފިލްމު "އާރްއާރްއާރް" ގެ ކްރޫއާ އާލިއާ އަންނަ މަހު ގުޅޭ އިރު، އޭނާ ކިޔާފައިވާ ލަވައެއް އެ ފިލްމުގައި ހިމެނޭނެ އެވެ. މި ފިލްމަކީ ތެލެގޫ ބަހުން ހަދާ ފިލްމެއް ނަމަވެސް، އިންޑިއާގައި ވާހަކަ ދައްކައި އުޅޭ ހުރިހާ ބަހުރުވައަކުން ފިލްމު ގެނެސްދޭން ނިންމާފައިވާތީ އާލިއާ ލަވައެއް ރެކޯޑްކުރާނީ ހިންދީ ބަހުންނެވެ. އޭނާގެ މާދަރީ ބަހަކީ ވެސް ހިންދީ އެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނެފައިވާ ގޮތުގައި "އާރްއާރްއާރް" ގައި އާލިއާގެ މާ ބޮޑު ރޯލެއް އިންނާނެ ކަމަށް ނުބެލެވުނަސް އޭނާ ފެނިގެންދާ ވަރަށް ހާއްސަ ލަވައެއް ފިލްމުގައި އިންނާނެ އެވެ. އެހެންވެ ފިލްމުގެ ހިންދީ ވާޝަނުގައި އާލިއާ ފެންނަ ލަވަ ކިޔާނީ ވެސް އޭނާ އެވެ.\n"އާރްއާރްއާރް" އަކީ 1920 ގައި ހިނގާފައިވާ ކަމަށް ދައްކާ ހިޔާލީ ހަނގުރާމައަކަށް ބިނާކޮށް ގެނެސްދޭ ޕީރިއަޑް އެކްޝަން ޑްރާމާ ފިލްމެކެވެ. މީގެ މިއުޒިކް ހަދާފައި ވަނީ އިންޑިއާގެ ދެކުނު ފިލްމު އިންޑަސްޓްރީގެ މަޝްހޫރު މިއުޒިކް ޑައިރެކްޓަރު އެމްއެމް ކީރަވާނީ އެވެ.\nބެލުންތެރިންގެ ބޮޑު ތަރުހީބެއް ހޯދި "ބާހްބަލީ" ގެ ދެ ފިލްމަށް ފަހު ރާޖަމޯލީ ގެނެސްދޭ "އާރްއާރްއާރް" ގެ ލީޑް ބަތަލުންނަކީ މަޝްހޫރު ތެލެގޫ އެކްޓަރުން ކަމަށްވާ ރާމް ޗަރަން އާއި އެންޓީއާރް ޖޫނިއާ އެވެ. އަދި ފިލްމުގެ ވަރަށް ހާއްސަ ރޯލަކުން އަޖޭ ދޭވްގަން ވެސް ފެނިގެންދާނެ އެވެ.\n"އާރްއާރްއާރް" ސިނަމާތަކަށް ގެންނާނީ އަންނަ އަހަރުގެ ކުރީކޮޅު އެވެ.\nއާލިއާގެ ކުރިއަށް ހުރި އިތުރު ފިލްމުތަކުގެ ތެރޭގައި ސަންޖޭ ލީލާ ބަންސާލީގެ "ގަންގްބާއީ ކަތިއަވާޅީ" އާއި އަޔާން މުކަރްޖީގެ "ބުރައްމަސްތުރާ" ގެ އިތުރުން ކަރަން ޖޯހަރްގެ "ތަޚުތު" ހިމެނެ އެވެ. ރިޕޯޓްތައް ބުނާގޮތުން ހުނަރުވެރި ބަތަލާ ވަނީ ޝާހްރުކް ޚާންގެ ރެޑް ޗިލީޒް އެންޓަޓައިންމަންޓުން ހަދާ "ޑާލިންސް" ކިޔާ ފިލްމަކަށް ވެސް ސޮއިކޮށްފަ އެވެ.


India ge kuree ge Raees avahaara vumun thauziyaa fonuvaifi\nއިންޑިއާގެ ކުރީގެ ރައީސް އަވަހާރަވުމުން ތައުޒިޔާ ފޮނުވައިފި\n01 ސެޕްޓެމްބަރ 2020 - 00:21:47\nއިންޑިއާގެ ކުރީގެ ރައީސް ޕްރަނާބް މުކަރުޖީ އަވަހާރަވުމާއި ގުޅިގެން ރައީސް އިބްރާހިމް މުހައްމަދު ސޯލިހް އިންޑިއާގެ ރައީސް ރާމް ނާތް ކޯވިންދަށް ތައުޒިޔާ ފޮނުވައިފި އެވެ.\nރައީސްގެ ތައުޒިޔާގެ މެސެޖުގައި އިންޑިއާގެ ކުރީގެ ރައީސް އަވަހާރަވިކަމުގެ ހަބަރު އެއްސެވީ ފުން ހިތާމައާއެކު ކަމަށާއި، މިއީ އިންޑިއާއާއި މުޅި ދެކުނު އޭޝިއާ ސަރަހައްދަށް ވެސް ގެއްލިގެން ދިޔަ ހިދުމަތްތެރި ބަތޮލެއްކަން ފާހަގަ ކުރެއްވި ކަމަށް ރައީސް އޮފީހުން މައުލޫމާތު ދީފައިވެ އެވެ.\nއަދި، ޕްރަނާބް މުކަރުޖީ ތަރައްގީއަށް ކޮށްދެއްވާފައިވާ އަގުނުކުރެވޭފަދަ ގިނަ ހިދުމަތްތަކަކީ އަންނަން އޮތް ޖީލުތަކުން ވެސް ހަނދާން އާކުރަމުންގެންދާނެ ކަންތައްތަކެއްކަން ރައީސް ފާހަގަ ކުރައްވާފައިވެ އެވެ.\nއިންޑިއާގެ ކުރީގެ ރައީސް ޕްރަނާބް މުކަރުޖީ އަވަހާރަވެފައިވަނީ ކޮވިޑް-19 އަށް ޕޮޒިޓިްވެ، ވެންޓިލޭޓަރުގައި ފަރުވާދެމުންދަނިކޮށެވެ. އިންޑިއާގެ ރައީސްކަން 2012 ވަނަ އަހަރުން ފެށިގެން 2017 ވަނަ އަހަރުގެ ނިޔަލަށް ކުރި މުކަރްޖީ އަށް ކޮވިޑް ޖެހިގެން ފަރުވާދޭން ފެއްޓެވީ މިމަހުގެ 10 ވަނަ ދުވަހެވެ.\nރައީސް އޮފީސްރައީސް ޞާލިޙްއިންޑިއާ-ރާއްޖެ


ލާމަރުކަޒީ ރާއްޖެއަކަށް !\nއަމްޖަދު ހުސެއިން 13 ނޮވެމްބަރ 20190ކޮމެންޓް ހަބަރު، ރިޕޯޓް، އަތޮޅު ހަބަރު،\nލާމަރުކަޒުކޮށް ރާއްޖެ ހިންގުމަކީ ރާއްޖެއަށް އަބަދުވެސް އެންމެ ފައިދާ ބޮޑު ގޮތްކަމަށް ގިނަބަޔަކު ބުނަމުންއަންނަނީ އިއްޔެއަކު މިއަދަކު ނޫނެވެ. މީގެ ކުރިން 1980 ގެ ފަހުކޮޅުން ފެށިގެން ލާމަރުކަޒުކުރުމުގެ ވާހަކަތައް ތުންތުންމަތިން ދެއްކެވެމުންދެއެވެ. ލާމަރުކަޒީރާއްޖެ އެއްގެނައުމަށް އެމްޑީޕީ އުފެދުނު ދުވަހުން ފެށިގެންވެސް ބުނަމުންދިޔައެވެ. އެމްޑީޕީން ހިތްވަރާއެކު ކުރި މިންނަތް މަސައްކަތުން 2008 ވަނަ އަހަރު ރިޔާސީ އިންތިހާބު ކާމިޔާބުކޮށް ވެރިކަމަށް އައެވެ. އަދި ލާމަރުކަޒީ ޤާނޫނެއް އެކުލަވާލާ ލާމަރުކަޒީ ޤާނޫނަކުން ރާއްޖޭގެ ރައްތަށް ހިންގުމަށްޓަކައި ލޯކަލް ކައުންސިލް އިންތިހާބު ބާއްވާ ކައުންސިލްތަކެއް 2011 ވަނަ އަހަރު އެކުލަވާލިއެވެ.\nލާމަރުކަޒީ ޤާނޫނު ފުރަތަމަ ފާސްކުރިއިރު އެމްޑީޕީއަކީ މަޖިލީހުގެ މައިނޯރިޓީ ޕާރޓީއެވެ. އޭރު މެޖޯރިޓީ ޕާޓީއަކީ ޑީއާރުޕީއެވެ. މަޖިލީހުގެ މެޖޯރިޓީ ޕާޓީގެ ޕާލަމެންޓްރީ ގްރޫޕްގެ ލީޑަރަކީ މުލަކު ދާއިރާގެ މެމްބަރު އަބްދުﷲ ޔާމީން އަބްދުލް ޤައްޔޫމެވެ. ސަރުކާރަށް ޖެއްސުންކުރުމަށް ކޮންމެ ރަށެއްގައި ފަސް ކައުންސިލަރުން ތިބޭގޮތަށް ޤާނޫނަށް ބަދަލުގެނެސް ފާސްކުރީ ސީދާ ޑީއާރުޕީން އިސްނަގައިގެންނެވެ. ލާމަރުޒް ކޮށް 2011 ވަނަ އަހަރު ހިންގަން ފެށިނަމަވެސް އެންމެ އެދެވޭ ތަރައްޤީއާއި ބަދަލުތައް ރައްޔިތުންނަށް ފުރަތަމަ ކައުންސިލް ތަކަކުން ނުފެނުނެވެ. ރާއްޖޭގައި އުފެދުނު ފުރަތަމަ ކައުންސިލްތައް ވޭތުކުރަންޖެހުނީވެސް ވަރަށް އެހެން ކަހަލަ ދުވަސްތަކެއްކަމުގައި ދެންނެވުމަކީ ކުށަކަށް ނުވާނެއެވެ. ތިން އަހަރަށް އިންތިހާބުކުރި ކައުންސިލްގެ ދައުރު ނިމިގެން ދިޔައީ ރާއްޖޭގެ3ރައީސެއް ރައީސް ކަމުގައެވެ. 2011 ވަނަ އަހަރު ރައީސް މުޙައްމަދު ނަޝީދެވެ. 2012 ވަނަ އަހަރު ރައީސް ޑރ. ވަހީދެވެ. 2013 ވަނަ އަހަރު ރައީސް އަބްދުﷲ ޔާމީން އަބްދުލް ޤައްޔޫމެވެ.\nރައީސް ޔާމީންގެ ވެރިކަން ފެނިގެންދިޔައީ ލާމަރުކަޒުކުރުމާއި ބީރައްޓެހި ގޮތަކަށެވެ. ގިނަ ބާރުތަކެއް މާލެއަށް ޖަމާކުރިއެވެ. ލާމަރުކަޒީ ޤާނޫނަށް އިސްލާހު ގެނެސް އާބާދީ 3000 ށް ވުރެ މަދު ރަށްތަކުގެ ކައުންސިލަރުންގެ އަދަދު ތިން ކައުންސެލަރުންނަށް މަދުކުރިއެވެ.\nކައުންސިލްތަށް ބިރުވެރިކަމާ ނާމާންކަމެއްގެ ތެރެއަށް ދިޔައެވެ. މިހުރިހާކަމެއްގެ ތެރޭން ރައީސް ޔާމީންގެ ވެރިކަން ނިމި ރަޢީސް އިބްރާހިމް މުޙައްމަދު ސޯލިހުގެ ވެރިކަން މިވަނީ ރާއްޖެއަށް މަރުޚަބާ ކިޔާފައެވެ. ރައީސް ސޯލިހު އެމަނިކުފާނުގެ ކެމްޕޭނުގައިވެސް ވަޢުދުވެ ވަޑައިގަންނަވަމުން ދިޔައީ ކަސްތޮޅު އެޅިފައިވާ ކައުންސިލްތައް މިނިވަންކުރާނެ ވާހަކައެވެ. ކައުންސިލްތަކަށް ޤާނޫނީ ބާރު ހޯދައިދޭނެ އުފާވެރި ޚަބަރު ތަކުގެ ވާހަކައެވެ. ކައުންސިލް ޤާނޫނަށް ގެންނަ އިސްލާހަކުން އަންހެނުންނަށް ކައުންސިލް ތަކުގެ 33 އިންސައްތައް ހޯދައިދޭނެ ވާހަކައެވެ.\nއާބާދީގައި ތިންހާސް ހަމަނުވާ ރަށެއްގައި3ކައުންސެލަރުން އިންތިހާބުކުރުމަކީ އެންމެ ރަނގަޅު އަދަދެކެވެ. ނަމަވެސް އަންހެނަކު ކައުންސިލަށް ނުނިކުމެއްޖެ ހިނދެއްގައި ދެންވާންވާނެ ގޮތެއް ސާފުކޮށް ލާމަރުކަޒީ ޤާނޫނުގައި އޮތުމަކީ އެހާމެ މުހިންމު އަދި ބޭނުންތެރި ކަމެކެވެ. ސަބަބީ މިހާލަތަކީ އަތުވެދާނެ ހާލަތަކަށްވުމެވެ. ލާމަރުކަޒީ ޤާނޫނު އިސްލާހުކުރާ މިދަނޑިވަޅުގައި މީ ވިސްނާލުން މުހިންމު ކަމެކެވެ.\nއަތޮޅު ކައުންސިލްތައް ކޮންމެ އިންތިހާބީ ދާއިރާއަކުން މީހަކު އިންތިހާބު ކޮށްގެން އެއިންތިޚާބުކުރެވޭ މެމްބަރުންގެ މެދުން ރައީސަކާ ނައިބްރައީސެއް އައްޔަނުކޮށްގެން ލާމަރުކަޒީ ކޮށް އަތޮޅުތައް ހިނގާފައި ނުވާކަން މީ ފެންނާން އޮތް ހަޤީޤަތެކެވެ. އަތޮޅު ކައުންސިލް މެމްބަރުންނަށް ވާންވީ އެއަތޮޅެއްގެ ރަށްރަށުގެ ކައުންސިލްތަކުގެ ރައީސުންނެވެ. ކޮންމެ އަހަރަކު އަތޮޅު ކައުންސިލް ޗެއަރ ކުރާނެ މީހަކު އިންތިހާބުކުރެވިދާނެއެވެ. ކޮންމެ މަހަކު އެއްފަހަރު އަތޮޅު ކައުންސިލްގެ ބައްދަލުވުމެއް ބާއްވާނީއެވެ. އަދި އަތޮޅު ކައުންސިލް ދުވަހުން ދުވަހަށް ހިންގާނީ ސެކްރެޓަރީ ޖެނެރަލްއެވެ. މިއީ އަތޮޅު ކައުންސިލް އެކުލަވާލުމުގައި އަޅުގަނޑުގެ ހިޔާލެވެ.\nލާމަރުކަޒީ ޤާނޫނަށް ގެނެވޭ އިސްލާހުތަކާއެކު ކައުންސިލްތައް ބާރުވެރިވެ ރައްޔިތުންނަށް އުފާވެރިކަން ލިބުމަކީ ރައްޔިތުން ކުރަމުން އަންނަ އުންމީދެވެ.2020 ވަނަ އަހަރުން ކައުންސިލްތަކަށް ލިބޭނެ ބަޖެޓްވެސް ބޮޑެވެ. އަޅުގަނޑުގެ އުއްމީދަކީވެސް 2020 ވަނަ އަހަރު އެކުލަވާލެވޭ ކައުންސިލްތަކުން އުފާފާގަތި ދުވަސްތަކެއް ދިވެހި ޤައުމަށްލިބުމެވެ.


Roadha Badhigeah : Chicken Cordon Bleu Thayyaru Kuraane Goii ރޯދަ ބަދިގެއަށް: ޗިކަން ކޯޑަން ބްލިއު ތައްޔާރު ކުރާނެ ގޮތް – Huvadhoo News Roadha Badhigeah : Chicken Cordon Bleu Thayyaru Kuraane Goii Huvadhoo News\nރޯދަ ބަދިގެއަށް: ޗިކަން ކޯޑަން ބްލިއު ތައްޔާރު ކުރާނެ ގޮތް\nޗިކަން ކޯޑަން ބްލިއު\nރޯދަމަސް އައިސް ބޯމަތިވީއެވެ. ސަގާފަތުގައި އޮންނަ އުސޫލުން، ރޯދަ މަހަކީ ކެއުން ބުއިމަށް ތަފާތު ބޮޑެތި ބަދަލު ތަކެއް ގެނެސް، ކޮންމެ ގެއެއްގައިވެސް ރޯދަ ވީއްލުމަށް ތަފާތި އެކި ބާވަތްތަކުގެ މީރު ކާތަކެތި ތައްޔާރު ކުރާ މަހެކެވެ. ރޯދަ މަސް ކައިރިވުމުން ކައްކާ ފޮތް ގަތުމާއި، އިންޓަނެޓުގެ ޒަރިއްޔާއިން އެކިވައްތަރުގެ ކާނާ ތައްޔާރުކުރާގޮތް ހޯދާ ދަސް ކުރާ މީހުން މަދެއް ނޫނެވެ. އަދި، ތައްޔާރު ކުރާނެ ބާވަތް ނޭނގި ގޮތް ހުސްވެގެން ތިބޭ މީހުންވެސް ކިތަންމެހާވެސް ގިނައެވެ. އެފަދަ މީހުންނަށް މިލިޔުމަކީ އެހީއަކަށް ވެގެން ދާނެ ކަމަށް ގަބޫލު ކުރެވެއެވެ.\nއެގޮތުން މި ލިޔުމުގައި ރޯދަ މަހުގެ ސުފުރާ މަތި ފަޅުފިލުވާލާއި، އަނގަޔަށް މީރު ކޮށްލުމަށް ރަނގަޅު ބާވަތެއް ތައްޔާރު ކުރާނެ ގޮތް ހިމަނާލާނަމެވެ. ޗިކަން ކޯޑަން ބްލިއު އަކީ ރޯދަ މަހު ރޯދަ ވީއްލުމަށް އަދި ރޭގަނޑުގެ ކެއުމުގެ އިތުރުން ހާރު ކެއުމަށްވެސް ބޭނުން ކުރެވިދާނެ ރަނގަޅު މީރު އެއްޗެކެވެ.\nޗިކަން ކޯޑަން ބްލިއު ތައްޔާރު ކުރުމަށް ބޭނުންވާ ތަކެތި:\n500ގ ބޯންލެސް ޗިކަން ބްރެސްޓް\n1 ދަޅު ލަންޗަން މީޓް\n1 ޕެކެޓް މޮޒަރެއްލާ ޗީޒް\n2 ޖޯޑު ބްރެޑް ކްރަންބްސް\n1 ޖޯޑު ކޯންފްލާރ\n1 މޭޒުމަތީ ސަމުސާ ލޮނުމެދު (ޗަސްކޮށްފައިހުރި)\n1 މޭޒުމަތީ ސަމުސާ ފިޔާ (ޗަސްކޮށްފައިހުރި)\n1 ރޯލް ފުޑް ރެޕް\nޗިކަން ބްރެސްޓްތައް ތުނިކޮށް ފޮތިކުރުމަށްފަހު ލޮނު، އަސޭމިރުސް، ލޮނުމެދު އަދި ފިޔާކޮޅު ފޮތިކުރި ކުކުޅު ތަކުގައި ރަނގަޅަށް އުނގުޅާލާށެވެ. އެއަށްފަހު ފުޑް ރެޕްކުރާ ޝީޓެއްގައި މި ޗިކަން ފޮތި ބޭއްވުމަށްފަހު މީގެ މަތީގައި މޮޒަރެއްލާ ޗީޒް ސްލައިސް އެއް އަދި އޭގެ މަތީގައި ލަންޗަން މީޓް ފޮއްޗެއް ބާއްވާށެވެ.\nއެއަށްފަހު ފުޑް ރެޕް އާއެކު ކުކުޅުކޮޅު ބާރަށް އޮޅާލުމަށްފަހު ފްރިޖްގައި 30 މިނެޓް ވަންދެން ބާއްވާލަން ވާނެއެވެ.\nއެއަށްފަހު ޗިކަން ރޯލްތައް ފުޑް ރެޕުން ނެގުމަށްފަހު ކޯންފްލާރ ކޮޅެއް ލުމަށްފަހު ގިރާފައި ހުރި ބިސް އެއްޗަކަށް ލާށެވެ. އަދި ބްރެޑް ކްރަންބްސް ޗިކަންކޮޅުގެ ބޭރުގައި ރަނގަޅަށް ހާކާލާށެވެ. އަދި މި ކުކުޅު ރޯލްތަކަށް ރަން މުށިކުލަ އަރަންދެން ތެއްލާލާށެވެ.\nފްރައިޑް ރައިސް ނުވަތަ މޭޝް ޕޮޓޭޓޯއާއެކު ކާލަން ވަރަށް މީރުވާނެއެވެ.


Homestay aa medhu Gam ge kanboduvun thakeh\nހޯމްސްޓޭ ޓޫރިޒަމާމެދު ގޭމްގެ ކަންބޮޑުވުންތަކެއް\nރަށެއްގެ އަތިރިމަތީގައި ކުދިންތަކެއް ކުޅެނީ: ހޯމް ސްޓޭ ޓޫރިޒަމް ތައާރަފުކޮށްފިނަމަ ޓޫރިސްޓުން ތިބޭނީ އާއްމު މީހާގެ ގޭގެތެރޭގައި -- ފޮޓޯ: އަވަސް\nގޭގެ ކޮޓަރިތަކުގައި ޓޫރިސްޓުން ބައިތިއްބަން ހަދާ "ހޯމްސްޓޭ ޓޫރިޒަމް" ގެ ސަބަބުން ޓޫރިސްޓުންނާއި ގޭބިސީތަކުގެ ސަލާމަތަށް ގިނަ ގިނަ ގޮންޖެހުންތަކެއް ކުރިމަތިވާނެ ކަމަށް، ގެސްޓްހައުސް އެސޯސިއޭޝަން އޮފް މޯލްޑިވްސް (ގޭމް) އިން ބުނެފި އެވެ.\nހޯމްސްޓޭ ޓޫރިޒަމާމެދު އެ ޖަމިއްޔާއިން ދެކޭ ގޮތް ހިމަނައި ނެރެފައިވާ ނޫސް ބަޔާނެއްގައި ބުނީ ހޯމްސްޓޭއަކީ ދުނިޔޭގައި ފުޅާވަމުންދާ ޓޫރިޒަމެއް ކަމަށާ، އަދި އެ ޓޫރިޒަމަކީ ރާއްޖޭގެ ޓޫރިޒަމް ފުޅާވުމަށް އެޅޭނެ މުހިންމު ފިޔަވަޅެއްގެ ގޮތު ދެކޭ ކަމަށެވެ. ނަމަވެސް ހޯމްސްޓޭ ތައާރަފު ކުރުން މި ވަގުތު އެންމެ ރަނގަޅުތޯ އެ ޖަމިއްޔާ އިން ވަނީ ސުވާލު އުފައްދާފަ އެވެ. މައިގަނޑު ސަބަބެއްގެ ގޮތުގައި އެ ޖަމިއްޔާއިން ބުނީ ކޮވިޑް-19 އިގެ ސަބަބުން ޓޫރިޒަމް ސިނާއަތަށް މިވަގުުތު ކުރިމަތިވެފައިވާ ބޮޑެތި މާލީ މައްސަލަތަކެވެ.\nރާއްޖޭގެ ކުދި އަދި މެދުފަންތީގެ ކެޓަރީގައި އެންމެ ފުޅާކޮށް މަސައްކަތް ކުރާ އެ ވިޔަފާރި ކަމަށްވާ ގެސްޓްހައުސް ސިނާއަތް ތަމްސީލް ކުރާ ގޭމް އިން ބުނީ ރާއްޖެއަކީ އެއް ގެއްގައި ގިނަ ގޭބިސީތަކެއް ދިރިއުޅެމުން ގެންދާ ގައުމެއް ކަމަށެވެ. އެހެންކަމުން ހޯމްސްޓޭގެ ސަބަބުން ދިމާވެދާނެ އިޖުތިމާއީ މައްސަލަތަކުގެ އިތުރުން ރާއްޖެ މިހާރު މިއޮތް ހާލަތުގައި ޓޫރިސްޓުންނާއި ގޭބިސީތަކުގައި ދިރިއުޅޭ އާއިލާތަކުގެ ކުރިމަތިވެދާނެ ގޮން ޖެހުންތަކާ މެދު އެ ޖަމިއްޔާ އިން ކަންބޮޑުވާ ކަމަށެވެ.\n"މި މައްސަލަތަކާ ފުރިހަމައަށް ކުރިމަތިލާ ހައްލު ހޯދޭނެ ހަރުދަނާ ޕޮލިސީތަކާއެކު ތަންފީޒީ އިދާރާތައް ފުރިހަމައަށް ތައްޔާރު ނުވެވެނީސް އަދި ހޯމްސްޓޭގެ ސަބަބުން އާމްދަނީ އިތުރުވާ މިންވަރާއި އޭގައި ހުރި ގޮންޖެހުންތައް ރަނގަޅަށް ދިރާސާ ނުކޮށް ހޯމްސްޓޭ ތައާރަފު ވެގެން ގޮސްފިނަމަ ރާއްޖެއަށް ބުރަ މަސައްކަތުން ލިބިފައިވާ ރީތި ނަން ހުތުރުވެ، ރާއްޖެއަކީ ރައްކާތެރި ނޫން މަންޒިލެއްގެ ގޮތުގައި ފެންވަރު ދަށް ޓޫރިޒަމެއް އޮތް ގައުމެއްގެ ގޮތުގައި ފާހަގަ ވެގެން ހިންގައިދާނެ އެވެ،" ގޭމް އިން ބުނެފައިވެ އެވެ.\nގެސްޓްހައުސް ޓޫރިޒަމަށް ހަމައަގެއް ނުލިބޭ\nގޭމް އިން ބުނީ ރާއްޖޭގެ ގެސްޓްހައުސްތައް މިހާތަނަށް ދުނިޔޭގައި އިސްތިހާރު ކުރެވިފައި ނުވާ ކަމަށާ، މި ސިނާއަތަށް ހަމަ އަގު ހޯދަން ވެސް ދަތިތަކާ ކުރިމަތިވެފައިވާ ކަމަށެވެ.\n"މިކަމުގެ ސަބަބުން ގެސްޓްހައުސްތަކުގެ އާމްދަނީ ދަށްވުމަކީ މި ސިނާއަތާ ސީދާ ހުޅުންހުރި އެންމެހާ ކުދި ވިޔަފާރިތަކަށް މީގެ ސަބަބުން ގެއްލުންވެ މާލީ ގޮތުން ގެއްލުންވަމުންދާ ކަމެކެވެ. މިހާ ލަތަކީ ގެސްޓްހައުސްގެ ކުދި ވިޔަފާރިތައް ކޮޅަަށް ޖަހަން ގިނަ މަސައްކަތްތަކާއި އެހީތެރިކަން ނުހަނު ބޭނުންވެފައިވާ ވަގުތެކެވެ،" ގޭމް އިން ބުނެފައިވެ އެވެ.\nރާއްޖޭގައި 600 އެއްހާ ގެސްޓްހައުސް ހުންނައިރު ގެސްޓްހައުސް އެނދުތަކުގެ އަދަދު 10،000 އަށްވުރެ ގިނަ އެވެ.\nޓޫރިޒަމް މިނިސްޓްރީ އޮފް ޓޫރިޒަމް ގެސްޓް ހައުސް ވިޔަފާރި + ހޯމްސްޓޭ\nހޯމްސްޓޭ: އެއްފަހަރާ ގިނަ އެނދުތަކެއް


ސީ.އެސް. 2-11 އިން ސީ.އެސް. 5-15 އާދެމެދު\nސްކޫލުގެ ހުރިހާ ވަސީލަތްތައް (ލައިބްރަރީ، އިންޓަރނެޓްފަދަ) ދަރިވަރުންނަށް އެންމެ ފައިދާހުރިގޮތަކަށް ބޭނުންކުރުން\nފެންވަރު ނުވަތަ ޝަރުޠު: މި މަޤާމުތަކަށް ކުރިމަތިލާފަރާތްތަކުގެ ތެރެއިން ހޮވޭ ފަރާތްތަކުގެ މަޤާމު ހަމަޖައްސާނީ،ތިރީގައިމިވާގޮތަށް،ލިބިފައިވާ ސެޓުފިކެޓެއްގެ ލެވެލަށް ބަލައިގެންނެވެ.\nޕްރީ ސްކޫލަށް ޙާއްސަވެފައިވާ ދާއިރާއަކުން ދިވެހިރާއްޖޭގެ ގައުމީ ސަނަދު އޮނިގަނޑު ލެވެލް5ނުވަތަ އެއަށްވުރެ މަތީ ސަނަދެއް ޙާސިލްކޮށްފައިވުން. (މި ޝަރުތުން ހަމަޖެއްސޭނީ CS11 އަދި CS13 ގެ މަޤާމުތަކަށެވެ.) ނުވަތަ؛\nޕްރީސްކޫލް ރޮގުން ނުވަތަ އާރލީ ޗައިލްޑްހުޑް ކެއަރގެ ރޮގުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް3ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން. ނުވަތަ؛\nޕްރީ ސްކޫލް ރޮގުން ނުވަތަ އާރލީޗައިލްޑްހުޑް ކެއަރގެ ރޮގުން ކިޔަވައިދިނުމަށް މިނިސްޓްރީ އޮފް އެޑިއުކޭޝަންގެ ރަޖިސްޓްރީކޮށްފައިވާ ސްކޫލެއްގައި، ޕްރީ ސްކޫލް މަރުހަލާއަށް 1 (އެކެއް) އަހަރު ނުވަތަ އެއަށްވުރެ ދިގު މުއްދަތެއްގައި ކިޔަވައިދީފައިވާކަމުގެ ލިޔުމާއި، އެ މުއްދަތުގައި މަސައްކަތުގެ ފެންވަރުބެލުމުގެ ނިޒާމުން 85% އަށް ވުރެ މަތިން މާކްސް ލިބިފައިވުން.\nމަޢުލޫމާތު ފުރިހަމަކޮށްފައިވާ އެޕްލިކޭޝަން ފޯމު (މި ފޯރމް ސިވިލް ސަރވިސް ކޮމިޝަނުގެ ވެބްސައިޓުން އަދި މާއުނގޫދޫ ސްކޫލުގެ އޮފީހުން ލިބެން ހުންނާނެއެވެ.)\nމަޤާމަށް އެދި ހުށަހަޅާނީ 2019 އޮކްޓޯބަރ 24 ވާ ބުރާސްފަތި ދުވަހުގެ 14:00 ގެ ކުރިން މާއުނގޫދޫ ސްކޫލްގެ އޮފީހަށެވެ. ވަޒިފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. މި ސްކޫލުގެ އީ-މެއިލް އެޑްރެހަކީ [email protected] އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 އޮކްޓޯބަރ 27 އާއި 30 އާއި ދެމެދުގެ ތާރީޚެއްގައި މާއުނގޫދޫ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރެއްވުމަށް ގުޅާނީ 6540554 ނަންބަރު ފޯނާއެވެ. އީ-މެއިލް ކުރާނަމަ އީ-މެއިލް ކުރައްވާނީ [email protected] އަށެވެ.


Kulhudhuffushi Hospital Ge Ehbasvun Uvaalan Ulhey Habaru Ministry In Dhogu Kohfi - Vaguthu\nކުޅުދުއްފުށީ ހޮސްޕިޓަލުގެ އެއްބަސްވުން އުވާލަން އުޅޭ ހަބަރު މިނިސްޓްރީ އިން ދޮގުކޮށްފި\nހދ. ކުޅުދުއްފުށީ ރީޖަނަލް ހޮސްޕިޓަލް ތަރައްގީކޮށް ހިންގަން، އިންޑިއާގެ ނޫރުލް އިސްލާމް އިންޓަނޭޝަނަލް (އެންއައިއައިއާ) އެކު ވެފައިވާ އެއްބަސްވުން އުވާލަން ނިންމައިވާ ކަމަށް މީޑިޔާތަކުން ފަތުރަމުންދާ ހަބަރު ހެލްތް މިނިސްޓްރީން ދޮގުކޮށްފިއެވެ.\nމިއަދު "ވަގުތު" އަށް މައުލޫމާތުދެމުން ހެލްތް މިނިސްޓްރީގެ އޮފިޝަލަކު ވިދާޅުވީ ކުޅުދުއްފުށީ ރީޖަނަލް ހޮސްޕިޓަލް ތަރައްގީކޮށް ހިންގަން، އިންޑިއާގެ ނޫރުލް އިސްލާމް އިންޓަނޭޝަނަލް (އެންއައިއައިއާ) އެކު ވެފައިވާ އެއްބަސްވުން އުވާލަން ނިންމާފައި ނުވާ ކަމަށާއި މިހާރުވެސް ހޮސްޕިޓަލުގެ މަސައްކަތް ކުރަމުންދާ ކަމަށެވެ.\nއަދި އެއްބަސްވުން އުވާލަނީ ކަމަށްބުނެ މީޑިޔާއިން ފަތުރަމުންދިޔަ ނަމަވެސް އެކަމާބެހޭ އެއްވެސް މައުލޫމާތެއް އެ މިނިސްޓްރީއަށް ލިބިފައި ނުވާ ކަމަށް ވިދާޅުވިއެވެ.\nއުތުރުގެ ހުރިހާ އަތޮޅުތަކުގެ ރައްޔިތުން ބޭސްފަރުވާއަށް ކުޅުދުއްފުށީ ހޮސްފިޓަލަށްދާއިރު ހޮސްޕިޓަލް ޓާޝަރީ ފެންވަރަށް ތަރައްގީކުރުމަކީ، ރައީސް އަބްދުﷲ ޔާމީންގެ ރިޔާސީ ވައުދެކެވެ.\nއިންޑިއާގެ ނިމްސް ހޮސްޕިޓަލް ވެސް ހިންގާ ނޫރުލް އިސްލާމް އެޑިއުކޭޝަނަލް ޓްރަސްޓްގެ 80 ޕަސެންޓް ހިއްސާ އޮންނަ އެންއައިއައިއާ ކުޅުދުއްފުށީ ހޮސްޕިޓަލް ހަވާލުކުރީ 50 އަހަރަށެވެ. އަދި އެއަށްފަހު އެ ހޮސްޕިޓަލަށް ގިނަ ބަދަލުތަކެއް ގެނެވި ކުރިން ނުދޭ ގިނަ ހިދުމަތްތަކެއް ލިބެމުންދާކަން ފާހަގަވެއެވެ.


Mi sarukaru vanee boduthanun fail vefai,nukura nubai kameh neh: Faisal\nމި ސަރުކާރު ވަނީ ބޮޑުތަނުން ފެއިލްވެފައި، ނުކުރާ ނުބައި ކަމެއް ނެތް: ފައިސަލް\nބައެއް ތަންތަނުގައި ސިއްހީ ހިދުމަތްދެމުން ދަނީ ނަމެއްގައި\nކ. މާލެ 27 އޯގަސްޓު 2018 | ހޯމަ 07:39 3,070\nމިރޭ މިލަންދޫގައި ބާއްވާ ޖަލްސާގައި ފައިސަލް ވާހަކަ ދައްކަވަނީ - ރާއްޖެ އެމްވީ\nމި ސަރުކާރު ވަނީ ރައްޔިތުންނަށް ހިދުމަތް ދިނުމުގައި ބޮޑުތަނުން ފެއިލްވެފައި ކަމަށް ގުޅިފައިވާ ޕާޓީތަކުގެ ކެންޑިޑޭޓް އިބްރާހިމް މުހައްމަދު ސޯލިހްގެ ރަނިންމޭޓް ފައިސަލް ނަސީމް ވިދާޅުވެއްޖެ އެވެ.\nށ.މިލަންދޫގައި އާދިއްތަ ދުވަހުގެ ބޭއްވި ޖަލްސާގައި ފައިސަލް ވިދާޅުވީ އަސާސީ ހިދުމަތްތައް ދެމުންދަނީ ނަމެއްގައި ކަމަށެވެ. އެގޮތުން ސިއްހީ ހިދުމަތްތައް ދިނުމަށް ބައެއް ހޮސްޕިޓަލްތަކާއި ސިއްހީ މަރުކަޒުތައް ހިންގަމުންދަނީ ނަމެއްގައި ކަމަށެވެ. ނަމަވެސް ކޯލިޝަން ސަރުކާރެއްގައި ސިއްހީ ހިދުމަތް ރަނގަޅު ފެންވަރެއްގައި ދޭނެ ކަމަށް އޭނާ ވިދާޅުވި އެވެ.\nމިލަންދޫގައި ކުރިއަށް ދިޔަ ޖަލްސާގެ ތެރެއިން\nފައިސަލް ވިދާޅުވީ މި ސަރުކާރުން ނުބައިވެގެންނުކުރާކަމެއް ވެސް ނެތް ކަމަށެވެ. އެގޮތުން ކޮރަޕްޝަނާއި ވައްކަން އޮތްކަން ފާހަގަ ކުރެއްވި އެވެ.\nފައިސަލް ވަނީ ކުޑަކުދިންގެ ހައްގުތައް ރައްކާތެރިކޮށްދިނުމަށް ކޯލިޝަން ސަރުކާރުގައި މަސައްކަތް ކުރައްވާނެ ކަމަށް ވިދާޅުވެފައި އެވެ. ފައިސަލް ވިދާޅުވީ ކުޑަކުދިންގެ ހައްގުތައް ހިމާތްކުރުމަށް މަސައްކަތްކުރުމަށް ބޭނުންވާ ވަރާ ގާތަށް ވެސް ބަޖެޓް ނުދޭ ކަމަށާއި ކޯލިޝަން ސަރުކާރުގައި އެކަމަށް ބޭނުންވާ ފައިސާ ފޯރުކޮށްދެއްވާނެ ކަމަށެވެ.\nސަރުކާރަށް ތާއިދުކޮށްގެން ތިބި މެމްބަރުން ކޯލިޝަނަށް ތާއީދުކުރުމުން އެކަމާމެދު ބަޔަކު ކަންބޮޑުވާއިރު ޖަލުތަކުގައި ނުހައްގުން ބަޔަކަށް އަނިޔާ ލިބެމުންދާއިރު އެ އަސަރު ނުކުރޭތޯ ފައިސަލް ވަނީ ސުވާލު އުފައްދަވާފަ އެވެ. ނުކުޅެދުންތެރިކަން ހުންނަ މީހުނަށް އިނާޔަތް ބޮޑު ކުރުމަށް ރައްޔިތުންގެ މަޖިލީހަށް މަކުނުދޫ ދާއިރާގެ މެމްބަރު އަނާރާ ނައީމް ހުށައެޅުމުން އެ މަޖިލީހުގެ ތެރެއިން ފެއިލް ކޮށްލީ ކޮން ބައެއްކަން އެންމެނަށް ވެސް އެނގޭނެ ކަމަށް ފައިސަލް ވިދާޅުވި އެވެ.\n- އައިއޯއައިޖީ 2019: ފަނަރަ މެޑަލްއަށް ޓާގެޓްކޮށް، ރާއްޖޭގެ ޓީމު މޮރިޝަސް އަށް ފުރައިފި\n- ޕަސްކާލް އަށް 50 އަހަރުފުރުން ސޯސަން ފިހާރައިން ފާހަގަކޮށްފި\nރޭ ހިނގި އެކްސިޑެންޓްގައި އަނިޔާވި ދެމީހުންނަށް ވެސް އަންނަނީ ފަރުވާދެމުން: ފޮލިސް\nމީޑިއާނެޓަށް އައު ޗެނަލެއް، މިފަހަރު ކިއުރިއޯސިޓީ ސްޓްރީމް\nއައިއޯއައިޖީ 2019: ފަނަރަ މެޑަލްއަށް ޓާގެޓްކޮށް، ރާއްޖޭގެ ޓީމު މޮރިޝަސް އަށް ފުރައިފި\nމުމްބާއީގެ އިމާރާތެއްވެއްޓި 50 މީހުން ތާށިވެއްޖެ\nޕަސްކާލް އަށް 50 އަހަރުފުރުން ސޯސަން ފިހާރައިން ފާހަގަކޮށްފި


Raees Nasheed aa Shahid ah MP Thoriq ge suvaaleh\nރައީސް ނަޝީދާއި ޝާހިދަށް ތޯރިގުގެ ސުވާލެއް\nރައްޔިތުންގެ މަޖިލީހުގެ ރައީސް މުހައްމަދު ނަޝީދު އަދި އދ ގެ އާންމު މަޖިލީހުގެ ރައީސް އަބްދުﷲ ޝާހިދު -- އަވަސް ފައިލް\nއދގެ އާންމު މަޖިލީހުގެ ރައީސް އަދި ފޮރިން މިނިސްޓަރު އަބްދުﷲ ޝާހިދު އާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދަކީ ދައުލަތުގެ ޒިންމާތަކެއް އަދާކުރާ ބޭފުޅުންތަކެއްތޯ މަހިބަދޫ ދާއިރާގެ މެންބަރު އަހުމަދު ތޯރިގު ސުވާލު ކުރައްވައިފި އެވެ.\nތޯރިގު މި ސުވާލު ކުރައްވާފައިވާ މިއަދު އޭނާ ކުރެއްވި ޓްވީޓެއްގައެވެ. ތޯރިގުގެ ޓްވީޓްގައި ވިދާޅުވީ އދ އާންމު މަޖިލީހުގެ ރައީސް، ރަސްމީ ދަތުރުފުޅެއް ނިންމަވާލައްވާފައި ފުރާވަޑައިގެންފި ކަމާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ތިން ދުވަހުގެ ޗުއްޓީއަކަށް ރާއްޖެ ވަޑައިގެންފި ކަމަށް އަޑުއިވިވަޑައިގަތުމުން އެއީ ދިވެހި ދައުލަތު ޒިންމާތަކެއް އަދާކުރާ ބޭފުޅުން ނޫންތޯ ހިތަށް އަރާ ކަމަށެވެ.\nހަތަރު މަސް ދުވަހަށް ފަހު ރައީސް މުހައްމަދު ނަޝީދު މިއަދު ވަނީ ރާއްޖެ ވަޑައިގެންފައެވެ. އެމަނިކުފާނު ބޭރަށް ވަޑައިގެންނެވީ މެއި މަހުގެ ފުރަތަމަ ހަފްތާގައި އެމަނިކުފާނު އަވަހާރަކޮށްލަން އަމާޒުކޮށް ދިން ޓެރަރިސްޓް ހަމަލާއާ ގުޅިގެން ލިބިވަޑައިގެންނެވި ޒަހަމުތަކަށް ފަރުވާ ކުރެއްވުމަށެވެ.\nފަރުވާއަށް ފުރަތަމަ ވަޑައިގެންނެވީ ޖަރުމަނަށެވެ. އޭގެ ފަހުން އެމަނިކުފާނުގެ ބޭފުޅުން ދިރިއުޅުއްވާ އިނގިރޭސިވިލާތަށެވެ. މިއަދު ކުއްލި ގޮތަކަށް ރާއްޖެ ވަޑައިގެންފައިވަނީ ރާއްޖޭގައި އަމާން މާހައުލެއް އޮތްކަން ކަށަވަރު ކުރެއްވުމުން ނޫނީ ރާއްޖެ ވަޑައިގަންނަވަން ކެރިވަޑައިނުގަންނަވާ ކަމަށް ވިދާޅުވުމަށް ފަހުއެވެ. ރައީސް ނަޝީދު ރާއްޖެ ވަޑައިގެންނެވީ ހަތަރު ދުވަހަށް ކަމަށްވެސް ރިޕޯޓްކުރެއެވެ.\nއދ ގެ އާންމު މަޖިލީހުގެ ރައީސްގެ ހައިސިއްޔަތުން ފޮރިން މިނިސްޓަރު އަބްދުﷲ ޝާހިދުވެސް ވަނީ މިދިޔަ ހަފްތާގައި ހަތަރު ދުވަހުގެ ދަތުރުފުޅެއްގައި ރާއްޖެ ވަޑައިގެންފައެވެ. ޝާހިދަށް ފޮރިން މިނިސްޓަރު ކަމުގައި ހުންނަވައިގެން އާންމު މަޖިލީހުގެ ރައީސްކަން ކުރެވިދާނެތޯ ގާނޫނީ ބަހުސެއް ދަނީ ހިނގަމުންނެވެ.\nރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު އަބްދުﷲ ޝާހިދު\nރާއްޖެ އަދިވެސް މިއޮތީ ޗައިނާ ދިން ލުއީގައި\n"ބޭހަށް އެއްޗެއް ދޭތޯ ސަރުކާރުގައި އެދެފިން"


މެސީ އަރައި ބާސެލޯނާ މޮޅުކޮށްދީފި – Haftha\nTue, 24 November, 2020, 11:01 pm\nމެސީ އަރައި ބާސެލޯނާ މޮޅުކޮށްދީފި\nސްޕެނިޝް ލީގުގައި ރޭ ކުޅުނު މެޗުން ރެއާލް ބެޓިސް އަތުން ބާސެލޯނާ މޮޅުވެއްޖެ އެވެ.\nއަމިއްލަ ދަނޑުގައި ކުޅުނު މި މެޗުން ބާސާ މޮޅުވީ 5-2 ގެ ނަތީޖާއަކުންނެވެ. މިއީ ލީގުގައި އެންމެ ފަހުން ކުޅުނު ފަސް މެޗުގެ ތެރެއިން ބާސާ މޮޅުވި ފުރަތަމަ މެޗެވެ.\nރޭގެ މެޗު ބާސާއިން ފެށީ އެ ޓީމުގެ ކެޕްޓަން ލިއޮނެލް މެސީ ބެންޗުގައި ބައިންދައިގެންނެވެ. މެޗުގެ 22 ވަނަ މިނެޓުގައި ބާސާ އަށް ލީޑު ނަގައިދިނީ އޮސްމާނޭ ޑެމްބެލޭ އެވެ. އޭގެ 10 މިނެޓް ފަހުން ބާސާ އަށް ޕެނަލްޓީއެއް ލިބުނު ނަމަވެސް، އެންޓޮއިން ގްރިޒްމަން ޖެހި ޕެނަލްޓީ ރެއާލް ބެޓިސްގެ ކީޕަރު ވަނީ މަތަކޮށްފަ އެވެ.\nނަތީޖާއަކަށްވީ ފުރަތަމަ ހާފުގެ އިތުރު ވަގުތުގައި ބެޓިސްގެ އެންޓޯނިއޯ ސަނަބްރިއާ ގޯލެއް ޖަހައި، މެޗުގެ ނަތީޖާ އެއްވަރު ކުރުމެވެ.\nބާސާ އިން މެސީ ކުޅުން އެރުވީ މެޗުގެ ދެވަނަ ހާފުގަ އެވެ. އެއީ އަންސޫ ފަޓީ އަށް އަނިޔާވުމުން ބަދަލުގަ އެވެ.\nދެވަނަ ހާފުގެ ވަރަށް ކުރީކޮޅު ގްރިޒްމަން ވަނީ ބާސާއަށް ލީޑު ނަގައިދީފަ އެވެ. އަދި މެޗުގެ 61 ވަނަ މިނެޓުގައި ލިބުނު ޕެނަލްޓީއެއް ކާމިޔާބުކޮށް، މެސީ ބާސާއަށް ލީޑު ފުޅާކޮށްދިނެވެ.\nއޭގެ ފަހުން މެޗުގެ 73 ވަނަ މިނެޓުގައި ބެޓިސް އިން ގޯލެއް ޖަހައި މެޗުގެ ފަރަގު ކުޑަކޮށްދިން ނަމަވެސް 82 ވަނަ މިނެޓުގައި މެސީ ވަނީ އިތުރު ލަނޑެއް ޖަހާ ބާސާއަށް އަލުން ލީޑު ފުޅާކޮށްދީފައެވެ. އަދި 90 ވަނަ މިނެޓުގައި ޕެޑްރީ ވަނީ ބާސާގެ ފަސްވަނަ ލަނޑު ކާމިޔާބުކޮށްފަ އެވެ.\nމި މޮޅާއެކު ބާސާ ވަނީ ކުޅުނު ހަތް މެޗުން ލިބުނު 11 ޕޮއިންޓާއެކު ތާވަލުގެ އަށްވަނައަށް ޖެހިލައިފަ އެވެ.\nއެތުލެޓިކޯ އެއް ވަނައިގައި އޮތީ ހަތް މެޗުން 17 ޕޮއިންޓް ހޯދައިގެންނެވެ. ތާވަލުގެ ދެ ވަނައިގައި އޮތީ އަށް މެޗުން 17 ޕޮއިންޓް ހޯދައިގެން ލަނޑުގެ ތަފާތުން ރެއާލް ސޮސިއެޑާޑް އެވެ. ތާވަލުގެ ތިން ވަނައިގައި ހަތް މެޗުން 16 ޕޮއިންޓް ހޯދައިގެން އޮތީ ޗެމްޕިއަން ރެއާލް މެޑްރިޑެވެ.\nފާހަގަ: ބާސެލޯނާ, ކުޅިވަރު, ފުޓްބޯޅަ, ސްޕެނިޝް ލީގުު


Coronavirus ah vaccine ei ufehdhumah kuriah gendhaa trial dhanee...\nކޮވިޑް-19އަށް ވެކްސިން އުފެއްދުން\nކޮރޯނާވައިރަހަށް ވެކްސިނެއް އުފެއްދުމަށް ކުރިޔަށްގެންދާ ޓްރައަލް ދަނީ ރަނގަޅަށް: އިންޑިއަން ކްލިނިކަލް ރިސަރޗް އެޖެންސީ\nވެކްސިން މިއަހަރުގެ އޮގަސްޓް މަހުގެ 15 ދުވަހު ނެރެވޭނެ\nކްސިނެއް އުފެއްދުމަށް ކުރާ މަސައްކަތް އަވަސް ކޮށްފައިވަނީ މިކަމުގައި ބައިނަލްއަގްވާމީ ގޮތުން އެކުލަވާލާފައިވާ މިންގަނޑުތަކާއި އެއްގޮތަށް\nއައިސީއެމްއާރުން ވެކްސިން އުފެއްދުމަށް އެކުލަވާލާފައިވާ ޓައިމްލައިން އާ ގުޅިގެން ސިއްހީ ގިނަ މާހިރުންގެ ކަންބޮޑުވުން ވަނީ ފާޅުކޮށްފައި\nކ. މާލެ |5ޖުލައި 2020 | އާދީއްތަ 03:50 | 5,083\nކޮވިޑް-19 އަށް ވެކްސިނެއް އުފެއްދުމަށް ދުނިޔޭގެ އެކިކަންކޮޅުތަކުގައި އަންނަނީ މަސައްކަތްކުރަމުން - ރޮއިޓަރސް\nކޮރޯނާވައިރަސް (ކޮވިޑް-19) އަށް ވެކްސިނެއް އުފެއްދުމަށް ކުރާ މަސައްކަތް އަވަސް ކޮށްފައިވަނީ މިކަމުގައި ބައިނަލްއަގްވާމީ ގޮތުން އެކުލަވާލާފައިވާ މިންގަނޑުތަކާއި އެއްގޮތްވާ ގޮތުގެ މަތިންކަމަށް ބުނެ އިންޑިޔާއިން ވެކްސިން އުފެއްދުމަށް ކުރާ މަސައްކަތްތައް އެގައުމުގެ އިސް ކްލިނިކަލް ރިސަރޗް ސެންޓަރުން ދިފާޢުކޮށްފިއެވެ.\nއިންޑިޔާގައި ވެކްސިނެއް އުފެއްދުމަށް ކުރާ މަސައްކަތްތައް ވަކިން ޚާއްސަކޮށް ކްލިނިކަލް ޓްރައަލްތައް އަވަސްކޮށްފައިވާތީ އެކަމުގެ ކަންބޮޑުވުން ސިއްހީ މާހިރުން ވަނީ ފާޅުކޮށްފައެވެ.\nކަންބޮޑުވުން ފާޅުކޮށް ލިޔެފައިވާ ސިޓީއެއް ލީކުވުމާއެކު އިންޑިޔާގެ މެޑިކަލް ރިސަރޗް ކައުންސިލުން ވަނީ ބަޔާނެއް ނެރެފައެވެ. މި ބަޔާނުގައި އިންޑިއަން ކައުންސިލް އޮތް މެޑިކަލް ރިސަރޗް(އައިސީއެމްއާރު)ގެ ޑިރެކްޓަރ ޖެނެރަލް ބަލްރަމް ބަރްގަވާ ވިދާޅުވެފައިވަނީ ވެކްސިން މިއަހަރުގެ އޮގަސްޓް މަހުގެ 15 ދުވަހު ނެރެވޭނެކަމަށާއި ވެކްސިންގެ އިންސާނުންގެ ގަޔަށް ޖަހައިގެން ޓެސްޓްތައް މި ޖުލައި މަހުގެ7ވަނަ ދުވަހު ފެށޭނެކަމަށެވެ.\nމި ޓައިމްލައިނާ އެއްގޮތަށް ވެކްސިން އުފެއްދުމުގެ ކަންކަން ކުރިޔަށް ގެންގޮސްގެން ވައިރަސްއަށް އެކަށީގެންވާވަރުގެ ވެކްސިނެއް އުފެއްދޭނެކަމަށް އައިސީއެމްއާރުން ވަނީ ބުނެފައެވެ. ވެކްސިން އުފެއްދުމުގެ މަސައްކަތް ކުރަމުން ދަނީ އިންޑިޔާގެ ބާރަތް ބައޮޓެކް އާއި އައިސީއެމްއާރު ގުޅިގެންނެވެ.\nވެކްސިންގެ ޓްރައަލްތައް އާންމުކޮށް އަހަރެއް ވަންދެން ކުރިޔަށް ގެންދެއެވެ. އެހެންނަމަވެސް ކޮވިޑް-19އަށް އަވަހަށް ވެކްސިނެއް ހޯދަންޖެހިފައިވާތީ ކާމިޔާބުވާނެކަމުގެ ޔަގީންކަން ލިބިފައިވާ ވެކްސިންތަކުގެ ޓެސްޓް ކުރުމުގެ މަރުހަލާ އަވަސްކުރުމަށް ކަމާބެހޭ ފަތާތްތަކުން ވަނީ ހުއްދަދީފައެވެ.\nއައިސީއެމްއާރުން ވެކްސިން އުފެއްދުމަށް އެކުލަވާލާފައިވާ ޓައިމްލައިން އާ ގުޅިގެން ސިއްހީ ގިނަ މާހިރުންގެ ކަންބޮޑުވުން ވަނީ ފާޅުކޮށްފައެވެ. އެއީ މި ޓެސްޓްތަކުގައި ބައިވެރިވާ މީހުންގެ ސަލާމަތާއި ރައްކާތެރިކަން އަދި ވެކްސިން އުފެއްދުމުގެ އަޚްލާގާ ޚިލާފުކަމަށް ބުނެއެވެ.\nއެކަމާއި ގުޅިގެން އައިސީއެމްއާރުގެ ސްޕޯކްސްމަން ލޯކޭޝް ޝަރްމާ ބުނެފައިވަނީ ހުރިހާ ކަމެއް ވެސް ބިނާވެގެންދާނީ ކްލިނިކަލް ޓްރައަލްއިން ނިކުންނަ ނަތީޖާއަށް ކަމަށެވެ.\nއައިސީއެމްއާރުގެ ބަޔާނުގައި އިތުރަށް ބުނެފައިވަނީ ބޭނުންވަނީ ވީއެންމެ އަވަހަށް ކްލިނިކަލް ޓްރައަލްތައް ނިންމާ ދެން ހުރި ކަންކަން ވީއެންމެ އަވަހަށް ފެއްޓުމަށްކަމަށެވެ. އަދި ވެކްސިން އުފެއްދުމުގެ ކަންކަން ކުރިޔަށް ގެންދަނީ ބައިނަލް އަގްވާމީ ގޮތުން މިކަމުގައި އެކުލަވާލާފައިވާ އުސޫލުތަކާއި އެއްގޮތަށް ކަމަށާއި އިންސާނުންނަށް ވެކްސިން ޓެސްޓްކުރުމާއި ޖަނަވާރުންނަށް ވެކްސިން ޓެސްޓް ކުރުމުގެ ކަންކަން ކުރިޔަށް ގެންދާނީ އެކުއެކީގައި ކަމަށެވެ.


ދޮނާއި ކަޅުގެ ތަފާތުކުރުން: ދިވެހިން ނުދައްކާ ވާހަކައެއް\n2 ޖޫން 2021 - 08:57 4\nއާޓްވޯކް: އަހުމަދު އިހުސާން (އަރަކަ އާޓްސް)\nޝާޚްރުކް ޚާން ފެއާނަސް ކްރީމެއްގެ އިޝްތިހާރެއް ކުޅުމުން، އޭނާގެ ބޮލުގައި ނަސްލީ އިމްތިޔާޒުގެ އިލްޒާމު އަޅުވައި އެ ޤައުމުގެ އެކްޓިވިސްޓުން ކުރާ ޓްވީޓްތައް ރީޓްވީޓްކުރަން އަހަރެން އިންނަނީ މުޅި މޫނުގައި "އޮކްސީ ބްލީޗް" ހާކައިގެން އެ އިންނަންޖެހޭ ތިން މިނެޓުތެރޭ ފޫހި ފިލުވާލުމުގެ ގޮތުންނެވެ. ފިހާރައަށް ގޮސް ފައުންޑޭޝަން ގަންނަ އިރު، ހަމުގެ ކުލައަށް ވުރެ "އެއް ޝޭޑް" އަލި ކުލައެއް ހޯދަން އުޅެވެނީ، ހަމަ ދޮންވެލާ ހިތުންނެވެ. ސެލްފީއެއް ނަގަން ވިޔަސް، ވީހާ އަވިގަދަ ތަނެއް ބަލައި، މޫނު އަތްވަށް ދިއްކޮށްގެން ފޮޓޯ ނަގަން ތައްޔާރުވެވެނީ ވެސް، ވަގުތީ ގޮތުން ނަމަވެސް، ކޮންމެވެސް މިންވަރަކަށް ހަމުގެ ކުލަ އަލިވޭތޯ އެވެ. ވިހައިގެން ޗުއްޓީ ނިންމާފައި އޮފީހަށް ނިކުތުމުން، "އޭ ހާދަ ފަލަވެއްޖޭ" ބުނުމުން ވީ ދެރައަށްވުރެ، "އޭ ފަލަވީމަ ހާދަ ދޮނޭ" ބުނީމާ ވީ އުފާ ބޮޑުވީ، އުމުރު ދުވަހުގެ ލަނޑުދަނޑިއެއް ހާސިލުވުމުގެ ކޮޅުމަތި ފެންނަނީއޭ ހިތަށްއަރާފަ އެވެ.\nމިއީ ދިވެހިން އެކަނި ބޭނުންވާ ކަމެއް ނޫނެވެ. މިއީ، "ދޮން މީހުން" ނުވަތަ ހުޅަނގުގެ ބާރުތަކުން އިރުމަތީގެ ހަޟާރާތްތައް އަޅުވެތިކުރަމުންދިޔަ ޒަމާނުއްސުރެ، "ކަޅު" ނުވަތަ އެމީހުންނަށް ވުރެ ކުލަ އަނދިރި މީހުންނާ މެދު އުފައްދާފައިވާ ތަޞައްވަރާއި ގެންގުޅެފައިވާ ތަޢައްޞަބުގެ ނަތީޖާ އެވެ. އޭރު އެ ބާރުތަކުން އިރުމައްޗާއި އެފްރިކާގެ ޤައުމުތައް އަޅުވެތިކުރުމަށް ދެއްކި އެންމެ ބޮޑު ބަހަނާއަކީ، އަހަރެމެންނަކީ "ނާތަހުޒީބު" ބައެއްކަމުގައި އެމީހުންގެ މީހުންނަށް ދެއްކުމެވެ. އެކަން ހާޞިލުކުރުމަށްޓަކައި އިރުމައްޗާއި އެފްރިކާ ނަޞްލުތަކުގެ މީހުންގެ ހަމުގައި ހުންނަ ކުލައަކީވެސް "ދަށު ފަންތީގެ" ކުލައެއްކަމަށް ދެއްކީ އެވެ. ޚުދު އެ މީހުންގެ ގައިގައި އެ ހުންނަ ކުލަވަރު ހުންނަ އިރުމަތީގެ މީހުންނަކީ ވެސް "ރީނދޫ" މީހުން ކަމުގައި ސިފަކޮށް، އެ ތަޢައްޞަބު އުފަންކުރުވީ އެވެ.\nމީ ދެން މާކުރީ ޒަމާނެއްގެ ވާހަކައެކެވެ. އެކަމަކު މައްސަލައަކީ ޒަމާނީ މައްސަލައެކެވެ. ޚާއްޞަކޮށް ދެކުނު އޭޝިޔާގައި މިއީ މައްސަލައެއްގެ ގޮތުގައި ބަލައިގަތުމަށް ވެސް އުނދަގޫވެފައިވާ މައްސަލައެކެވެ. އަވަށްޓެރި އިންޑިޔާގައި މަޑުމަޑުން މި މައްސަލަ ޢާއްމު ސަމާލުކަމަށް އަންނަން ފަށައިފި އެވެ. އެކަމަށް މީހުން ހޭލުންތެރިވާން ފަށައިފި އެވެ. ފެއާނަސް ކްރީމްތައް އެންޑޯޒްކުރާ އެކްޓަރުންނާއި ކުޅިވަރު ތަރިންނަށް ފާޑުކިޔުންތައް އަމާޒުވާން ފަށައިފި އެވެ. ހަމުގެ ކުލަ ކަޅު އަދި އޮޅަލި މީހުންނަށް ބޮލީވުޑުން މަޑުމަޑުން ޖާގަ ލިބެން ފަށައިފި އެވެ. އަވަށްޓެރި، އާބާދީ ބޮޑު އިންޑިޔާއިން މި މިސާލު ދައްކަމުންދާ ނަމަވެސް ދިވެހިންގެ ތެރޭގައި އަދިވެސް މިއީ، ދައްކަން ހެޔޮ ނުވާވަރު ވާހަކައެކެވެ.\nދިވެހިންގެ ނަސްލަކީ އެތައް ޤައުމެއްގެ އެތައް ނަޞްލެއް މަސްހުނިވެފައިވާ ނަސްލެކެވެ. ނަތީޖާއެއްގެ ގޮތުން އެއް އާއިލާއެއްގެ ތެރެއިން ހަމުގެ ކުލަ ތަފާތު އެތައް މީހުންނެއް ފެނުމަކީ ޢާއްމުކަމެކެވެ.\nދިވެހި ޗާޓު ކުރަހަން 1834 ވަނަ އަހަރު އައި ވަފުދުގައި ހިމެނުނު ވިލްމޮޓް ކްރިސްޓޮފާ ދިވެހިން ސިފަކުރައްވާފައިވަނީ ތިރީގައިވާ ގޮތަށެވެ.\n"އެބައިމީހުންގައިވަނީ އިންޑިއާގެ އިސްލާމުންގެ ކުލައެވެ. ޔޫރަޕް މީހުންނާ އަޅާބެލުމަށް ކުރުބައެކެވެ. އެބައިމީހުންގެ އިސްކޮޅަކީ ގާތްގަނޑަކަށް ފަސް ފޫޓު ދެ އިންޗިއެވެ. މާލޭން ފެންނަ ބައެއް މީހުންގެ ހަށިގަނޑު އާއްމުކޮށް އެފްރިކާގެ ޚާއްޞަކޮށް ޒެންޒިބާރުގެ ބަބުރުންނާ ވައްތަރެވެ. މަސްކަތުން ބައެއްފަހަރަށް އަންނަ ނާފަހަރުން އެރާއްޖެއަށް ބަބުރުން ގެނެ އެވެ. މިހެން ބުނި ނަމަވެސް މުޅި ރާއްޖޭގެ މީހުންނާމެދު ވިސްނާއިރު މިގޮތެއް ނުފެނެ އެވެ. އަދި ކީއްހޭ މަތީ ދަރަޖައިގެ ބައެއް މީހުންގެ ކުލަ ޢާއްމުންނާ އަޅާބަލާއިރު މާ ދޮނެވެ. ގަދަޔަށް ހީވާގޮތުގައި މިއީ ޕަރްސިޔާގެ ދަރިކޮޅެވެ،"\nމާތް ރަސްކަލާނގެ ހެޔޮ ރަޙުމަތްޕުޅުން އަދި މިހާތަނަށް، ހަމުގެ ކުލައަށް ބަރޯސާވެ، ދިވެހިންގެ ތެރޭގައި "އަޕާތެއިޑް" އޭ ބުނާ ފެންވަރުގެ ނިޒާމީ ތަފާތުކުރުންތަކެއް ފެނިފައެއް ނުވެ އެވެ. އެހެން ނަމަވެސް ދިވެހި އާދަކާދައިގެ ތެރެއިން ވެސް ދިވެހިން، ޚާއްސަކޮށް ދިވެހި އަންހެނުން، ހަމުގެ ކުލަ އަލިކުރުމަށް މަސައްކަތްތަކެއް ކޮށްފައިވާކަމަށް ފެންނާން އެބަހުއްޓެވެ.\n"ދިވެހި ދިރިއުޅުމުގެ ތެރެއިން" މިފޮތުގައި އުތީމު އާދަމް ޢަބްދުއްރަޙްމާން ޗޯކުޖެހުމާ ބެހޭގޮތުން ލިޔުއްވާފައިވެ އެވެ.\n"ޗޯކޭތޯ އެވެ؟ މިނަން ޢާއްމުވެގެން ދިޔައީވެސް މި އެއްޗެއް އަޅުގަނޑުމެންގެ އަތްފައިގައި ހޭކުނު ފަހުންނެވެ. ކުރިން މިއީ ބޯޑުމައްޓެވެ. ބޯޑުގައި ލިޔާ މަށި ފޯއްޔެވެ. މިހާރު އެނގިވަޑައިގެންފި އެހެންނޫންތޯ އެވެ. ޗޯކަކީ އެދުވަސްވަރު ބޯޑުގައި (ބްލެކްބޯޑުގައި) ލިޔަން ގެންގުޅުނު ޗޯކެވެ. ޗޯކުގެ ތެރޭގައި ކުލަ ޗޯކާއި ހުދު ޗޯކުހުރެ އެވެ. މީގެ ތެރެއިން މޫނުގައި ޖަހަން ބޭނުންކުރަނީ ހުދު ޗޯކެވެ. ބައެއް ފަހަރު ރުމާލެއްފަދަ އެއްޗެއްގައި ޗޯކުފޯލި ކާއްތާލުމަށްފަހު މޫނުގައި ފުށްޖަހާހެން ޖަހަނީ އެވެ. އަދި ބައެއް ފަހަރު ފުނަލުގެ ދަތްތަކުން ޗޯކުކޮޅެއް ގާނާލައިގެން މޫނުގައި ހާލާކަނީ އެވެ."\nޗޯކުގެ ޒަމާނަށްފަހު އައީ "ސުނޯ" ނުވަތަ ފެއާނަސް ކްރީމްތަކުގެ ޒަމާނެވެ. އެމީހެއްގެ ހަންގަނޑާ ގުޅޭ ފައުންޑޭޝަންތައް ތަޢާރަފުވެފައިވަނީ ނިސްބަތުން ވަރަށް ފަހުންނެވެ.\nދިވެހި އަންހެނުންގެ ތެރެއިން އެންމެ ރީތި އަންހެނުންކަމުގައި ސިފަކުރެވެނީ ފަތްމިނިންނެވެ. ހަމުގެ ކުލަ އަލިކަމުން ދުނިޔޭގެ އައްޔަށް ނުނެރެ ވަޅުގަނޑުވަރުގައި ފޮރުވައިގެން ގެންގުޅެންޖެހޭ ފަދަ ބައެކެވެ. ދިވެހިން "ހަތް ރީތި" ކަމަށް ބުނާ ހުރިހާ ސިފައެއް ހުންނަ މީހުންނެވެ. ފިމިފެންމާ ކުލަ އަރާ ތުންފަތް، ޖަންބުކުލަ އަރާ ކޯތާފަތް، ތުނިޔަ ނިޔަފަތި، މިއީ ހަމަ ގައިމުވެސް، ހަމުގެ ކުލަ އަނދިރި މީހެއްގެ ގައިގައި ހުންނާނޭ ސިފަތަކެއް ނޫނެވެ. އަހަރެމެން ދިވެހިން އެންމެ އިހު ޒަމާނުއްސުރެ ރީތި މިންކުރަން އޮންނަ މިންގަނޑަކީ ވެސް ދޮން މީހުންގެ ކޮޅަށް ބުރަވާ މިންގަނޑެކޭ މި ބުނެވެނީ މި ސަބަބާހުރެ އެވެ. ކަޅު މީހަކު ރަކިވެގެން ހަލާކުވިޔަސް އަދި ރޮއެ ރޮއެ ހަނާވިޔަސް، ކޮލަކަށް ޖަންބު ކުލައެއް ނާރާނެތާ އެވެ!\nދެން މިއޮތީ މަންމައިންނަށް އޮތް ސުވާލެކެވެ؟ ވިހައިގެން ތުއްތު ދަރިފުޅު ގޮވައިގެން އޮއްވާ ކިތައް މީހުން އައިސް ކުއްޖާގެ ކުލަވަރު ބަލައި، އެކަމާ ބަސްބުނެ ހަދާ ހެއްޔެވެ؟ "ދޮން ދޮން ބިސްކޮޅެއް"، "ލޯބި ދޮން ފުށްކޮޅެއް" މިހެން ބުނާ އަޑު އަހަމުހެއްޔެވެ؟ "ކަޅަކަސް ލޯބި ދޯ؟" މިހެން ބުނާ އަޑު އަހަމު ހެއްޔެވެ؟\nއަނެއްކާވެސް ކިޔުންތެރިންނަށް ސުވާލެއް ކޮށްލާނަމެވެ. ޕްރީ ސްކޫލުން ފެށިގެން މަތީ ސާނަވީ އާ ހަމައަށް ކިޔަވައި ނިމުނުއިރު، ސްކޫލް ކޮންސެޓް ފަދަ ހަރަކާތްތަކުގައި "ދޮން، ލޯބި ކުދިން" ކުރީ ސަފަށް އަރުވާކަން ނުވަތަ އެ ގޮތަށް ސިފަކުރެވޭ ކުދިންނަށް ޑްރާމާގެ މައިގަނޑު ރޯލްތައް ދެވޭކަނަށް ފާހަގަކުރެވިފައިވޭ ހެއްޔެވެ؟ ވަޒީފާގެ މައިދާނުގައި ޚާއްޞަކޮށް ކަސްޓަމާ ސާވިސް ވަޒީފާތަކަށް ކުރިމަތިލާއިރު، ހަމުގެ ކުލައާ ގުޅުންހުރި ތަފާތުކުރުންތައް ތަޖުރިބާ ކުރެވިފައިވޭ ހެއްޔެވެ؟\nހަމުގެ ކުލަ އަލިވުމަކީ މައްސަލައެއް ނޫނެވެ. އެއީ މީހަކު ރީތި ނުވާންވީ ސަބަބެއްވެސް ނޫނެވެ. ހަމުގެ ކުލަ އަލި މީހުންގެ ތެރޭގައި ހަމުގެ ކުލަ އަނދިރި މީހުންނާ ދެކޮޅަށް ތަފާތުކުރުންތައް ނުގެންގުޅޭ މީހުންވެސް އުޅެ އެވެ. އަދި ހަމުގެ ކުލަ އަނދިރި މީހުންގެ ތެރޭ މި ބުނާ ތަފާތުކުރުންތައް ގެންގުޅޭ މީހުންވެސް އުޅެ އެވެ. ޤަބޫލުކުރަންޖެހޭ ޙަޤީޤަތަކީ އެ ތަފާތުކުރުމަކީ ދިވެހިންގެ ތެރޭގައި އޮންނަ ތަފާތުކުރުމެއް ކަމެވެ. މި ކަމަށް ޙައްލެއް ގެންނަން އެދޭނެމަ ފުރަތަމަ ފިޔަވަޅަކަށް ވާންވީވެސް މި ތަފާތު އޮންނަކަން ބަލައިގަނެ، މި ވާހަކަ ދައްކަން ފެއްޓުމެވެ. މިއީ އަވަށްޓެރި ޤައުމުތަކުގައި އޮންނަ މިންވަރަށް ބޮޑުވެފައިވާ މައްސަލައެއް ނޫންކަމަށް ބުނެ، އެ ވާހަކަ އޮއްބާލުމަކީ އެންމެ ރަނގަޅުގޮތަށް ނުވުންވެސް އެކަށީގެންވެ އެވެ. މިހެން މި ބުނަނީ ސަބަބެއް ނެތިއެއް ނޫނެވެ. އަހަރެމެން ދިވެހިންނަކީ، ދިވެހި އަންހެނުންނަކީ އެންމެ ކުރީއްސުރެވެސް ސިޔާސީ މައިދާނުގައި ބަސްވިކޭ ބަޔަކު ކަމުގައި ދެކި، ބޭރުގެ އެހެން ބައެއް ޤައުމުތަކުގައި ހުރި މިންވަރަށް ތަފާތުކުރުންތައް ނެތްކަމަށް ދެކި، މިންތީގެ ހަމަހަމަކަމަށް މަސައްކަތްކުރުންވެސް ފަސްކޮށްލައިގެން ތިބި މީހުންވިއްޔާ އެވެ.\nކަލަރިޒަމްއަކީ އެއް ނަސްލެއްގެ މީހުންގެ ތެރޭގައި ކުލަ އަލި މީހުންނާއި އަނދިރި މީހުންނާ ދެމެދު ތަފާތުކުރުމެވެ. މި މައްސަލަ ދިރާސާކުރައްވާ މަޝްހޫރު ދިރާސާވެރިޔާ ޑރ. ސާރާ އެލް ވެބް ލިޔުއްވާފައިވެ އެވެ.\n"ކަލަރިޒަމަކީ، ތިމާ އަކީ ދޮން ނަޞްލުގެ މީހަކަށް ނުވިޔަސް، ތިމާގެ ހަމުގެ ކުލަ އަލިވީ މިންވަރަކަށް ތިމާގެ އަގު އުފުލޭކަމަށް" ޤަބޫލުކުރެވޭ ޤަބޫލުކުރެވުމެކެވެ.\nހަންގަޑު ބްލީޗްކުރުމުގެ ނުރައްކާ ދެނެތިބެވެސް، އަހަރެމެން، "ފެމް"ކުރާ ހިތްވަނީވެސް މިހެންވެގެންނެވެ. އަހަރެމެން ދިވެހިންނަށްވެސް މި ކަން ޤަބޫލުކުރެވޭތީ އެވެ. ނޭނގުމެއްގެ ތެރޭގައިނަމަވެސް، އަމިއްލަ ނަފުސަށް އިތުބާރު ނުކުރެވޭތީ އެވެ. ދިވެހިންގެ ތެރޭގައި ހަމުގެ ކުލައިން ތަފާތުކުރެވޭ މިންވަރު ދެނެގަތުމަށް ދިރާސާތަކެއް ކޮށްފައިވާކަން އަދި އެނގިފައެއް ނެތެވެ. އެހެންނަމަވެސް މިއީވެސް މައްސަލަ ޙައްލުކުރުމަށް މުހިއްމު ފިޔަވަޅަކަށް ވެދާނެ އެވެ.\nމަޑުމަޑުން ދިވެހި މުޖުތަމަޢު މި ދަނީ ކަޅު މީހުންނަށް ކުރެވޭ ތަފާތުތައް، ޚާއްޞަކޮށް، ކަޅު މީހުން ދެރަކޮށް މަލާމާތްކުރުމަށް ބޭނުންކުރާ ބައެއް ލަފުޒުތައް އެއީ އޭނާގެ އިންސާނީ ކަރާމާތް ގެއްލޭ ފަދަ ލަފުޒުތައް ކަމަށް ބަލައިގަންނަމުންނެވެ. މިހާރުވެސް ގިނަ ބަޔަކު ދެކެނީ އެއީ ސަމާސާއަކަށް ބޭނުންކުރަން އެންމެރަނގަޅު ލަފުޒުތަކެއް ކަމުގަ އެވެ. އެހެން ނަމަވެސް ތަފާތުކުރުން ހުއްޓުވެން މި އޮތީ، އެ ފަދަ ލަފުޒުތަކުން މީހަކަށް ނިކަމެތިކަން އިހުސާސްކުރެވޭނަމަ، އެއީ އޭނާއަށް ނިކަމެތިކަން ލިބޭ ލަފުޒެއްކަން ބަލައިގަނެވިގެންނެވެ.\nމިއީ މިއަދު ދެއްކެން އޮތް ވާހަކައެކެވެ. ވިހާ ދަރިފުޅު ދޮން ނޫނީ ކީއްވެގެންތޯ މީހަކު އަހާލުމުން ސިއްރު ސިއްރުން ރުޅި އައިސް ދަތްކުނޑިވިކަން އޮންނާކަށް މިހާރަކު ނުޖެހޭނެ އެވެ. އެފަދަ ކަންކަމަކީ ބަލައިގަނެވޭނޭ ކަންކަން ނޫންކަމަށް އަންގަންވީ އެވެ. އަހަރެމެންގެ ސިނަމާ އާއި ވާހަކަފޮތްތަކުގައި ވެސް ރީތި އަދި ރަނގަޅު މީހުން ސިފަކުރުމުގައި ދިވެހި ނަޞްލުގެ ހުރިހާ ކުލައެއްވެސް ހިމަނަންވީ އެވެ. އާދަކާދަ އާއި ޘަޤާފަތަކީ ވެސް އޭގައި ނާއީޖާބީ ކަންކަން ހިމެނޭނަމަ ބަދަލުކުރެވިދާނެ ކަންކަމެވެ. ކޮށްކޮށް ކުރަ ލާފައިވާ ކޮންމެ އާދައަކީ ބަލައިގަންނަން ޖެހޭ އާދައެއް ނޫނެވެ. އަހަރެމެންގެ ބައެއް ޘަޤާފަތްތައް ވެސް ޚުރާފާތްތަކަށް ވެ ދިޔައީ ނޫންތޯ އެވެ. އަހަރެމެންނަށް މިކަންވެސް ވާނެ އެވެ.


ބިރުވެރި، ހިތްދަތި ވަގުތު ހަނިމާދޫން ދެއްކި ނަމޫނާ\nހދ. ހަނިމާދޫ ކައިރިއަށް، ނޮޅިވަރަންފަރުގެ ލޯންޗު ބަންޑުން ޖަހާލައި އޭގައި ތިބި މީހުން ކަނޑުވި ހަބަރު ލިބުމާ އެކު އެ ރަށު ރައްޔިތުން އަވަސްވީ އެހީތެރިވުމުގެ މަސައްކަތަށް...\nFebruary 25, 2019 112\n"ކުރި މަސައްކަތް ހެއްދެވި ފަރާތަށް އެނގޭނެ"\nލ. ފޮނަދޫން އެ އަތޮޅު މާމެންދު އަށް، މިދިއަ ހުކުރުދުވަހުގެ އިރު އޮއްސި، ކަނު އަނދިރީގައި، ދަތުރު ކުރަމުން ދަނިކޮށް ޑިންގީ ބަންޑުން ޖަހާލައި އުމުރުން 19 އަހަރުގެ އައިމިނަތު ޝިމާ ނާފިޒު ގެއްލިފައިވާއިރު ޑިންގީ ދުއްވަން އިން ޒުވާނާ އަށް ބައެއް މީހުންގެ ނުރުހުމުގެ އިނގިލި ވަނީ އަމާޒުވެފަ އެވެ.\nފީނާއިރު ފަރުވާކުޑަ، ދެން ދިމާވަނީ ބޮޑެތި ނުރައްކާ!\nއެން އުޅޭތޯ "ފިޝްފައިންޑަރުން" ބެލުމުގެ އިތުރުން އެކަން ޔަގީން ކުރުމަށް ދޯނީގެ ޑައިވަރުން މޫދަށް ފައިބަ އެވެ. އެން އުޅޭކަން ޔަގީންވުމުން، ބައެއް ދޯނިފަހަރުން ދާ ހިފައިގެން ފަސް ވަރަކަށް މީހުން ވައި ފުޅިއާ އެކު ޑައިވްކުރެ އެވެ.


ކުލަގަދަ ރަސްމިއްޔާތަކާއެކު 13 ވަނަ ސައުތު އޭޝިއަން ގޭމްސް ނޭޕާލުގައި ފަށައިފި ކުލަގަދަ ރަސްމިއްޔާތަކާއެކު 13 ވަނަ ސައުތު އޭޝިއަން ގޭމްސް ނޭޕާލުގައި ފަށައިފި\nކުލަގަދަ ރަސްމިއްޔާތަކާއެކު 13 ވަނަ ސައުތު އޭޝިއަން ގޭމްސް ނޭޕާލުގައި ފަށައިފި\nސައުތު އޭޝިއަން ގޭމްސް ހުޅުވުމަށް ނޭޕާލުގެ ކަތުމަންޑޫގައި ބޭއްވި ރަސްމިއްޔާތުގައި ރާއްޖޭގެ ކޮންޓިންޖެންޓް | ފޮޓޯ:އެމްއޯސީ / ޢަބްދުﷲ އަބީދު\nދެކުނު އޭޝިޔާގެ އެންމެ ބޮޑު ކުޅިވަރު މުބާރާތްކަމަށްވާ ސައުތު އޭޝިއަން ގޭމްސް، ކުލަގަދަ ރަސްމިއްޔާތަކުން ނޭޕާލުގައި ފަށައިފިއެވެ.\nނޭޕާލްގެ ވެރިރަށް ކަތުމަންޑޫގެ ދަޝްރަތު ސްޓޭޑިއަމްގައި ގޭމްސް ހުޅުވުމަށް ބޭއްވި ޙާއްސަ ރަސްމީޔާތު ޝަރަފްވެރިކޮށްދެއްވީ ނޭޕާލުގެ ރައީސް ބިދްޔާ ދާވީ ބަންދާރީއެވެ.\nސާކްގެ7ޤައުމު ވާދަކުރާ މި ގޭމްސް ހުޅުމުގެ ރަސްމީޔާތުގައި ރާއްޖޭގެ ދިދަ އުފުލާލީ އަންހެންގެ ޤައުމީ ވޮލީބޯޅަ ޓީމުގެ ކެޕްޓަން ހައްވާ ރާޝިދާއެވެ. ހައްވައަކީ މިއަހަރު ބަންގްލަދޭޝްގައި ބޭއްވި ސެންޓްރަލް ޒޯން އަންހެންގެ ވޮލީބޯޅަ މުބާރާތުގައި ރިހި މެޑަލް ހޯދި ޓީމުގެވެސް ކެޕްޓަނެވެ.\nބަޑިބޭހުގެ ކުޅިވަރުތަކާއެކު ގޭމްސް ހުޅުވުމަށް ދަޝްރަތު ސްޓޭޑިއަމްގައި ބޭއްވި ރަސްމީޔާތުގައި ނޭޕާލުގެ މުއްސަނދި ތާރީޚާއި ސަޤާފަތް ހިމެނޭ އައިޓަމްތައް ވަނީ ދައްކާލާފައެވެ.\nގާތްގަނޑަކަށް 8000 އަށްވުރެއް ގިނަ އެތުލީޓުން މި ގޭމްސްގައި ވާދަކުރާއިރު، މި ފަހަރަކީ ނޭޕާލުގައި ސައުތު އޭޝިއަން ގޭމްސް ބާއްވާ 4ވަނަ ފަހަރެއެވެ. ފުރަތަމަ ސައުތު އޭޝިއަން ގޭމްސް 1984 ވަނަ އަހަރު ބޭއްވީވެސް ނޭޕާލުގައެވެ.\nމިފަހަރުގެ ގޭމްސްގައި ދިވެހިރާއްޖެއިން 11 ކުޅިވަރެއްގައި ވާދަކުރެއެވެ. އެ ކުޅިވަރުތަކަކީ، ފުޓްބޯޅަ، ވޮލީބޯޅަ، ބީޗް ވޮލީބޯޅަ، ބެޑްމިންޓަން، ޓޭބަލް ޓެނިސް، ޓެނިސް، ސްވިމިންގ، ޝޫޓިން، ބާސްކެޓްބޯޅަ، ކްރިކެޓްގެ އިތުރުން އެތުލެޓިކްސްއެވެ. ގޭމްސްގެ ކޮންޓިންޖެންޓްގައި ރާއްޖޭގެ 213 މީހުން ހިމެނެއެވެ.\nމަސްޖިދުއް ނަބަވީ މާދަމާ އާއްމުކޮށް ހުޅުވާލަނީ


Kuhthaa etherekuree UAE ge shaahee aailaa akun huhdha hoadhaigen: Customs | Mihaaru\nރާއްޖެ އެތެރެކުރި ކުއްތާ އެއާޕޯޓްގައި-- ފޮޓޯ: ސޯޝަލް މީޑިއާ\nކުއްތާ އެތެރެކުރީ ޔޫއޭއީގެ ޝާހީ އާއިލާއަކުން ހުއްދަ ހޯދައިގެން: ކަސްޓަމްސް\n10 ސެޕްޓެމްބަރ 2017 - 20:48 51 comments\nރާއްޖެ އެތެރެކުރި ކުއްތާއަކީ ޔޫއޭއީގެ ޝާހީ އާއިލާއަކުން ހުއްދަ ހޯދައިގެން އެތެރެ ކުރި ޖަނަވާރެއް ކަމަށް ކަސްޓަމްސްގެ ކޮމިޝަނާ ޖެނެރަލް އިބްރާހިމް ޝަރީފް މުހައްމަދު މިރޭ ވިދާޅުވެއްޖެ އެވެ.\nވެލާނާ އިންޓަނޭޝަނަލް އެއާޕޯޓުގައި ޓޫރިސްޓަކު ކުއްތާއެއް ހިފަހައްޓައިގެން އުޅެނިކޮށް ނަގާފައިވާ ފޮޓޯއެއް ސޯޝަލް މީޑިއާގައި އާންމުވުމާ ގުޅިގެން ގިނަ ބަޔަކު ވަނީ ކަސްޓަމާއި ސަރުކާރަށް ފާޑު ކިޔައިފަ އެވެ.\nއެ މީހުން ބުނި ގޮތުގައި ކުއްތާ ފަދަ ޖަނަވާރުތަކަކީ ރާއްޖެ އަށް އެތެރެކުރުން މަނާ ޖަނަވާރެވެ. އެކަމަކު ފައިސާ އޮތްނަމަ، ރާއްޖެ އަށް ކުއްތާ އަރުވަން ވެސް މިހާރު "އޯކޭ" ކަމަށް ބައެއް މީހުން ބުންޏެވެ.\n"މިހާރު" އާ ވާހަކަ ދައްކަވަމުން ޝަރީފް ވިދާޅުވި ގޮތުގައި އެ ކުއްތާ ރާއްޖެ ގެނައީ ޔޫއޭއީ ޝާހީ އާއިލާއެއްގެ ބޭފުޅުންތަކެއްގެ ސެކިއުރިޓީ އަށް ބޭނުން ކުރުމަށެވެ. އެ ޝާހީ އާއިލާއަކީ ރިސޯޓެއްގައި ޗުއްޓީ ހޭދަކޮށްލުމަށް އައި ބައެއް ކަމަށް ވެސް ޝަރީފް ވިދާޅުވި އެވެ.\nއެއީ ކޮން ޝާހީ އާއިލާއެއް ކަމާއި އެ މީހުން ޗުއްޓީ ހޭދަ ކުރި ރިސޯޓެއް އޭނާ ވިދާޅެއް ނުވެ އެވެ.\nސޯޝަލް މީޑިއާގައި އާންމުވި ފޮޓޯއަކީ ކުއްތާ، ޔޫއޭއީ އަށް ގެންދިޔަ މަގުމަތީގައި ރަންވޭ ކައިރިން ނަގާފައިވާ ފޮޓޯއެއް ކަމަށް އޭނާ ވިދާޅުވި އެވެ.\n"ޝާހީ އާއިލާ އިން އެ ކުއްތާ ގެންގުޅުނީ ރިސޯޓުގައި އެކަނި،" ޝަރީފް ވިދާޅުވި އެވެ.\nޝަރީފް ވިދާޅުވީ މަނާ ތަކެއްޗާއި ނުރައްކާތެރި ޖަނަވާރުތައް އެތެރެ ކުރެވޭނީ އެމްއެންޑީއެފާއި ފޮރިން މިނިސްޓްރީ ފަދަ އިދާރާތަކުގެ ހުއްދަ ލިބިގެން ކަމަށެވެ. އެގޮތުން މީގެ ކުރިން ވެސް އެ ފަދަ ޖަނަވާރުތައް ހުއްދަ ލިބިގެން އެތެރެކޮށްފައިވާ ކަމަށް ޝަރީފް ވިދާޅުވި އެވެ.\n"ވަކި ކަހަލަ ރެސްޓްރިކްޝަނެއްގެ ދަށުން ގެނެވޭނީ. އަޅުގަނޑު މަގާމާ ހަވާލުވި ފަހުން އެފަދަ ޖަނަވާރެއް ނުގެނޭ ހުއްދަ ނުހޯދައެއް. ހުއްދަ ނުނަގާ ގެނެސްފިނަމަ، ވަގުތުން ފޮނުވާލާނެ،" ޝަރީފް ވިދާޅުވި އެވެ.\nމަސްތުވާތަކެއްޗާ ދެކޮޅަށް ކުރަމުން އަންނަ މަސައްކަތް ފުޅާކޮށް ހަރުދަނާ ކުރުމުގެ ބޭނުމުގައި "ފާރަ ގެމަ" ނަމުގައި 16 ކުއްތާ ރާއްޖޭގައި ވަކި އުސޫލުތަކެއްގެ ދަށުން ގެންގުޅެމުން އަންނަ ބަޔަކީ ފުލުހުން އެކަންޏެވެ. އެ ކުއްތާތައް ބޭނުންކޮށްގެން މާލެ އާއި ބައެއް ރަށްރަށުގައި ފުލުހުން މަސްތުވާތަކެތީގެ އޮޕަރޭޝަންތައް ހިންގަ އެވެ.\nއިތުރު ލިޔުންތައް ކަސްޓަމްސް ރާއްޖެ-ޔޫއޭއީ ޑޯގް ސްކޮޑް


Income tax aa eku mi dhaurah sarukaarun 32 bill eh\nއިންކަމް ޓެކްސް އާއެކު މި ދައުރަށް ސަރުކާރުން 32 ބިލެއް\nކެބިނެޓަށް ބޭފުޅުން އައްޔަން ކުރެއްވުމަށް ރަސްމިއްޔާތުގައި ބަންޑާރަ ނައިބު ރިއްފަތުއާ ރައީސް ސޯލިހު ސަލާމް ކުރައްވަނީ - އަވަސް ފައިލް ފޮޓޯ\nއާމްދަނީން ޓެކްސް ނެގުމުގެ ބިލާއެކު ރައްޔިތުންގެ މަޖިލީހުގެ ތިން ވަނަ ދައުރުގައި ސަރުކާރުގެ ފަރާތުން ޖުމްލަ 32 ބިލް ހުށަހަޅަން ނިންމައިފި އެވެ.\nމަޖިލީހުގެ ތިންވަނަ ދައުރު މިދިޔަ ބުރާސްފަތި ދުވަހު ފަށާފައިވާއިރު، ބަންޑާރަ ނައިބުގެ އޮފީހުން ވަނީ މި ދައުރުގެ ތެރޭގައި ސަރުކާރުގެ ފަރާތުން ހުށަހަޅަން ނިންމާފައިވާ ބިލުތަކުގެ ލިސްޓެއް އާއްމުކޮށްފަ އެވެ.\nއެ ބިލްތަކުގެ ތެރޭގައި އިންކަމް ޓެކްސްގެ އިތުރުން، އިންތިގާލީ އާދަލާތުގެ ބިލަކާއި، ފުލުހުންގެ ގާނޫނަށް އިސްލާހު ގެނައުމުގެ ބިލަކާއި، ކޯޓުތަކުގެ ގާނޫނަށް އިސްލާހު ގެނައުމުގެ ބިލަކާއި ފަނޑިޔާރުންގެ ގާނޫނަށް އިސްލާހު ގެނައުމުގެ ބިލެއް ހިމެނެ އެވެ.\nއޭގެ އިތުރުން، މަދަނީ އިޖުރާއަތާ ގުޅޭ ބިލަކާއި، ރުށް ގަހާ ބެހޭ ބިލެއް (ފޮރެސްޓީ އެކްޓް) އަދި ބޯހިޔާވަހިކަމާ ގުޅޭ ބިލަކާއި، ތައުލީމާ ބެހޭ ބިލަކާއި، އާއިލާއާއި ވަރި ކައިވެންޏާ ގުޅޭ ބިލަކާއި، ވަޒީފާއެއް ހޯދައި މީހުނަށް އިނާޔަތެއް ދިނުމުގެ ބިލަކާއި އެންމެ ކުޑަ އުޖޫރަ ދިނުމާ ބެހޭ ބިލެއްގެ އިތުރުން ދަތުރުފަތުރުގެ ނިޒާމާ ބެހޭ ބިލެއް ވެސް ހިމެނެ އެވެ.\nސަރުކާރުން ހުށަހަޅާ މުހިންމު ބައެއް ބިލުތައް\nއާމްދަނީން ޓެކްސް ނެގުމުގެ ބިލް\nއިންތިގާލީ އަދާލަތުގެ ބިލް\nވަޒީފާ ހޯދާ ފަރާތްތަކަށްދޭ އިނާޔަތްދިނުމުގެ ބިލް\nމަދަނީ އިޖުރާއަތުގެ ބިލް\nސަރުކާރުގެ ފަރާތުން ހުށަހަޅާފައިވާ ބިލުތަކުގެ އިތުރުން، އެޖެންޑާ 19 ގެ ހާއްސަ ބިލުތަކާއެކު ޖުމްލަ 48 ބިލެއްގެ މަސައްކަތް މަޖިލީހުގެ މި ދައުރުގައި ކުރުމަށް ހަމަޖެހިފައިވާކަމަށް މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވަނީ އިއުލާނުކުރައްވައިފަ އެވެ.\nއެ ބިލުތަކުގެ އިތުރުން މި ދައުރުގައި މަޖިލީހުން ކުރާނެ އެންމެ ބޮޑު މަސައްކަތަކީ ކުރިއަށް އޮތް އަހަރަށް ލަފާކޮށް ފާސްކުރާ ދައުލަތުގެ ބަޖެޓުގެ މަސައްކަތް ކަމަށް ނަޝީދު ވަނީ ވިދާޅުވެފަ އެވެ.\nސަރުކާރުގެ ލެޖިސްލޭޓިވް އެޖެންޑާގެ ދަށުން ގާނޫނުއަސާސީ އަށް ގެންނަ ހަތަރު އިސްލާހަކާއެކު 200 އަށްވުރެ ގިނަ ބިލް ރައްޔިތުންގެ މަޖިލީހަށް ހުށަހަޅަން ނިންމައިފައިވާ ކަމަށް ބަންޑާރަނައިބު އިބްރާހީމް ރިފްއަތު މީގެ ކުރިން ވަނީ ވިދާޅުވެފަ އެވެ.


India ge beys fihaarathah bandhukoh halhuthaalugai\nއިންޑިޔާގެ ބޭސް ފިހާރަތައް ބަންދުކޮށް ހަޅުތާލުގައި\nއިންޑިޔާގެ ބޭސް ފިހާރައެއް: ގިނަ ފިހާރަތައް ވަނީ ބަންދުކޮށްފައި\nނިއުދިއްލީ (ޓައިމްސް އޮފް އިންޑިޔާ) - އިންޓަނެޓުގައި ބޭސް ވިއްކުމާއި ދެކޮޅަށް ސަރުކާރުން ފިޔަވަޅު ނާޅާތީ، އިންޑިޔާގެ ގިނަ ބޭސް ފިހާރަތަކެއް ބަންދުކޮށް އެތަންތަނުގެ ވެރިންނާއި މުއައްޒަފުން މިއަދު ހަޅުތާލަށް ނިކުމެއްޖެއެވެ.\nއީ-ފާމަސީ ތަކުގެ ވިޔަފާރި މަނާ ކުރުމުގެ ބަދަލުގައި އިންޑިޔާ ސަރުކާރުގެ ވިސްނުން ހުރީ މިފަދަ ވިޔަފާރިތައް ހިންގާނެ އުސޫލުތަކެއް ކަނޑައެޅުމަށެވެ.\nއޮންލައިންކޮށް ބޭސް ވިއްކުމަކީ ގާނުނާއި މުޅިން ހިލާފު ކަމެއް ކަމަށާއި، އިންޑިޔާގެ ގާނޫނު ބުނާގޮތުން ޑޮކްޓަރެއްގެ ލިޔުމެއް ނެތި މިގޮތަށް ބޭސް ނުވިއްކޭނެ ކަމަށް އިންޑިޔާގެ ބޭސް ވިއްކާ ފަރާތްތަކުގެ ޖަމިއްޔާ އޯލް އިންޑިޔާ އޯގަނައިޒޭޝަން އޮފް ކެމިސްޓްސް އެންޑް ޑްރަގިސްޓްސް (އޭއައިއޯސީޑީ) ގެ ރައީސް ވިދާޅުވިއެވެ.\nހަފްތާއެއްގެ ތެރޭގައި ސަރުކާރުން މިކަމާމެދު ފިޔަވަޅު ނާޅާއިފި ނަމަ ވަކި މުއްދަތެއް ނެތް ގޮތަށް ބޭސް ފިހާރަތައް ބަންދުކޮށް ހަޅުތާލަށް ނިކުންނާނެ ކަމުގެ އިންޒާރުވެސް އޭނާ ވަނީ ދެއްވާފައެވެ.\nއޮންލައިންކޮށް ބޭސް ގަނެ ވިއްކުމުގެ ސަބަބުން ބޭސްތަކުން ލިބޭ ސައިޑް އިފެކްޓްތައް މީހުންނަށް ނޭންގި އޭގެ އަސަރު ކުރާނެ ކަމަށާއި، އެއްވެސް ހަމައެއް ނެތި ބޭސް ބޭނުން ކުރުމާއި ބޭހަށް ދެވި ހިފުމުގެ މައްސަލަ އިތުރުވާނެ ކަމަށް ވެސް ހަޅުތާލަށް ނުކުމެފައިވާ ފަރާތްތަކުން ބުނެއެވެ.\nއޮންލައިންކޮށް ބޭސް ވިއްކާ ފަރާތްތަކުގެ ސަބަބުން އިންޑިޔާގައި ހިންގާ އަށް ލައްކައަށް ވުރެ ގިނަ ބޭސް ފިހާރަ އާއި އެތަންތަނުގައި މަސައްކަތްކުރާ އަށް މިލިއަނެއްހާ މީހުންނަށް ވެސް އޭގެ އަސަރު ކުރާނެ ކަމަށް އޭއައިއޯސީޑީން ބުނެއެވެ.\nއިންޑިއާގެ ލޮކްޑައުން މިމަހުގެ ނިޔަލަށް އިތުރުކޮށްފި


Rathafandhoo Rayyithunge Faraathun Nadella Rayyithunnah Eheege Thakethi Fonuvaifi ރަތަފަންދޫ ރައްޔިތުންގެ ފަރާތުން ނަޑެއްލާ ރައްޔިތުންނަށް އެހީގެ ތަކެތި ފޮނުވައިފި – Huvadhoo News Rathafandhoo Rayyithunge Faraathun Nadella Rayyithunnah Eheege Thakethi Fonuvaifi Huvadhoo News\nރަތަފަންދޫ ރައްޔިތުންގެ ފަރާތުން ނަޑެއްލާ ރައްޔިތުންނަށް އެހީގެ ތަކެތި ފޮނުވައިފި\nރަތަފަންދޫއިން ނަޑެއްލާއަށް ހަދިޔާ ކޮށްފައިވާ ތަކެތި-- ފޮޓޯ/ ފޭސްބުކް/ހުސައިން ޝިނާން\nގދ ނަޑެއްލާއިން ކޮވިޑްގެ ކޭސްތަކެއް ފެނި އެރަށް މޮނިޓަރިންގ އަށް ލާފައިވާތީ، ގދ ރަތަފަންދޫ ރައްޔިތުންގެ ފަރާތުން އެހީގެ ތަކެތި ފޮނުވައިފިއެވެ.\nއެގޮތުން ރަތަފަންދޫ ރައްޔިތުންގެ ފަރާތުން ނަޑެއްލާ ރައްޔިތުންނަށް އެހީތެރިވުމުގެ ގޮތުން ފޮނުވާފައިވަނީ 92 ކޭސް ފެނާއި،5ބަސްތާ ހަނޑޫ، 1 ބަސްތާ ފުށް އަދި 1 ބަސްތާ ހަކުރެވެ. މިހާރު މިތަކެތިވަނީ ނަޑެއްލާ ކައުންސިލްއާ ހަވާލުކޮށްފައެވެ.\nރަތަފަންދޫގެ އިތުރުން އެއަތޮޅު މަޑަވެލި، ފިޔޯރީ، ފަރެސްމާތޮޑާ އަދި ތިނަދޫއިންވެސް ވަނީ ނަޑެއްލާއަށް އެހީގެ ތަކެތި ހަދިޔާކޮށްފައެވެ. އޭގެ އިތުރުން އަމިއްލަ ބައެއް ފަރާތްތަކުންވެސް ނަޑެއްލާ އަށް ދިމާވެފައިާ ހާލަތުގައި ނަޑެއްލާ ރައްޔިތުންނަށް ގިނަގުނަ އެހީތެރިކަން ފޯރުކޮށްދެމުންދާކަން ފާހަގަކޮށްލެވެއެވެ.\nގދ ނަޑެއްލާއިން ތިނަދޫއަށް ގެނައި ބަލި މީހަކު ކޮވިޑް-19 އަށް ޓެސްޓް ހެދުމުން، ޕޮޒިޓިވްވެފައިވާތީ އެރަށުން އެމީހާ އާ ގާތުން ދިމާވި ފަރާތްތަކުގެ ސާމްޕަލް ނަގައި ހެދި ޓެސްޓުން9ފަރާތެއް ޕޮޒިޓިވްވުމާ ގުޅިގެން އެރަށަށް އަރައި ފޭބުން ވަނީ މަނާކޮށްފައެވެ.\nއެގޮތުން މިހާރު އެރަށުން ޖުމްލަ 105 ފަރާތެއް ކޮވިޑް-19 އަށް ޕޮޒިޓިވްވެފައިވާއިރު، ބަލިން ފަސޭހަވެފައިވަނީ3ފަރާތެކެވެ.\nކޮވިޑް19 ގދ ނަޑެއްލާ ގދ ރަތަފަންދޫ


Obama dheke loabi vevunu sababu Michelle hihsaakurahvaifi\nމިޝެލް އޮބާމާ އާއި ފިރިކަލުން ބަރަކް އޮބާމާ\nއޮބާމާ ދެކެ ލޯބިވެވުނު ސަބަބު މިޝެލް ހިއްސާ ކުރައްވައިފި\n31 ޖުލައި 2020 - 09:08:29\nއެމެރިކާގެ ކުރީގެ ރައީސް ބަރަކް އޮބާމާ އާއި އަނބިކަނބަލުން މިޝެލް އޮބާމާ އަކީ ގިނަ ބައެއްގެ ލޯބި ލިބިފައިވާ ދެކަނބަލުންނެވެ. އެ ދެކަނބަލުން އެހާ ދުވަހު އެކުގައި އުޅުއްވފައި ވާއިރު، މީހަކު ކާމިޔާބު ވުމުގެ ކުރިން އޭނާގެ ކައިރީގައި ހުންނާނީ ކިހާ ލޯތްބެއް ވާތީ ތޯ ބުނެ ގިނަ ބަޔަކު ވަނީ މިޝެލް އާއި ސުވާލުކުރައްވާފަ އެވެ.\nދަ މިޝެލް އޮބާމާ ޕޮޑްކާސްޓްގެ ނަމުގައި ސްޕޮޓިފައިގައިޕޮޑްކާސްޓްއެއް ލޯންޗުކޮށްފައި ވާއިރު، ޕޮޑްކާސްޓުގެ ފުރަތަމަ އެޕިސޯޑަށް މިޝެލް ދައުވަތު ދެއްވީ އެކަމަނާގެ ފިރިކަލުން ބަރަކް އޮބާމާ އަށެވެ.\nއެ އެޕިސޯޑުގައި ތަފާތު ގިނަ ވާހަކަތަކެއް ދެކަނބަލުން ދައްކާފައި ވާއިރު، މިޝެލް ވަނީ އެ ދެކަނބަލުން އެންމެ ފުރަތަމަ ދިމާވީ 1989 ވަނަ އަހަރު ކަމަށް ކިޔާދެއްވާފަ އެވެ.\nއެކަމަނާ ވިދާޅުވިގޮތުގައި އޮބާމާ އެންމެ ފުރަތަމަ ބައްދަލުވެވަޑައިގެންނެވީ ދެކަނބަލުން ވެސް ލޯ ފާމެއްގައި މަސައްކަތް ކުރައްވަނިކޮށެވެ. އަދި އެދުވަހުން ފެށިގެން އެކަމަނާގެ ލޮލުގައި އަޅައިގަތް ކަމެއްގެ ވާހަކަ އެކަމަނާ ވަނީ ހިއްސާކުރައްވާފަ އެވެ.\nއެގޮތުން އޮބާމާ ދެކެ ލޯބި ވެވުނު އެއް ސަބަބަކީ އޭރު ވެސް އެމަނިކުފާނުގެ ވިސްނުން ހުރީ "އަޅުގަނޑުމެންނަކީ އެކަކު އަނެކަކުގެ އަހުންނާއި އުހުންތު ކަމަށާއި އެކަކު އަނެކަކަށް އަޅާލަން ޖެހޭނެ ކަމަށެވެ"\nމިއީ އެކަމަނާ ވެސް ބޮޑުފުޅުވަމުން އައި އިރު ކިޔާދިފައި ހުރި ވާހަކަތަކެއްކަމަށް އެކަމަނާ ފާހަގަކުރެއްވި އެވެ.\nމިޝެލް ވަނީ އެކަމަނާގެ އާއިލާ އާއި އަވައްޓެރިން އަދި މުޖުތަމައުގެ އަމަލުތައް އެކަމަނާގެ ވިސްނުމާއި އެކަމަނާ އަޅާފައިވާ ފިޔަވަޅުތައް ބައްޓަންކުރުމުގައި ބޮޑު ރޯލެއް އަދާކޮށްފައިވާ ކަމަށް ފާހަގަކުރައްވާފަ އެވެ.


Geyhuge konme shipment akun 130,000 dollar ithuruvi massala balanee | Mihaaru\nވިޔަފާރި / މޯލްޑިވް ގޭސް\nގޭހުގެ ކޮންމެ ޝިޕްމެންޓަކުން 130،000 ޑޮލަރު އިތުރުވި މައްސަަލަ ބަލަނީ\nމޯލްޑިވް ގޭހުގެ އުފެއްދުންތަކެއް: ނިޝާން އަލީ/ މިހާރު\n08 އޮކްޓޯބަރ 2019\nމޯލްޑިވް ގޭހުގެ ޝިޕްމެންޓްތަކުން 2017 ވަނަ އަހަރުން ފެށިގެން އެވްރެޖުކޮށް 130،000 އިތުރުކަން ފާހަގަކުރެވި އެ މައްސަލަ ރައްޔިތުންގެ މަޖިލީހުގެ ސްޓޭޓް އޯން އެންޓަޕްރައިޒަސް (އެސްއޯއީ) ކޮމިޓީން ބަލަން ފަށައިފި އެވެ.\nއެސްއޯއީ ކޮމިޓީ އަށް ލިބުނު ސިއްރު ސިޓީއަކާ ގުޅިގެން މޯލްޑިވް ގޭހުން ރާއްޖެއިން ގޭސް ގަތުމުގައި ކޮރަޕްޝަނަށް މަގުފަހިވާ ގޮތަށް ކަންތައްތަކެއް ހިންގާ ކަމަށް ތުހުމަތު ކުރެވޭތީ އެ މައްސަލައާ ގުޅޭ ގޮތުން މިއަދު ވަނީ މަޝްވަރާކޮށްފަ އެވެ.\nމި ކޮމިޓީގައި ވާހަކަދައްކަވަމުން ކިނިބިދޫ ދާއިރާގެ މެންބަރު މުހައްމަދު ނާޝިޒު ވިދާޅުވީ، 2017 ވަނަ އަހަރުން ފެށިގެން ވަރަށް ބޮޑަށް ޝިޕްމެންޓްތަކުގެ އަގު އިތުރުވެފައިވާ އިރު ކޮންމެ ޝިޕްމެންޓަކުން 130،000 ޑޮލަރު އިތުރަށް ހަރަދުވިކަން ތަފާސް ހިސާބުތަކުން އެނގޭ ކަމަށެވެ.\n"އެއީ އަހަރެއްގެ މައްޗަށް ގާތްގަނޑަކަށް 2.9 މިލިއަން ޑޮލަރު. ރުފިޔާ އިން ގާތްގަނޑަކަށް 50 މިލިއަންގެ ގެއްލުމެއް،" އޭނާ ވިދާޅުވި އެވެ.\nމިހާ ބޮޑު އަދަދެއް ގޭސް ގަތުމުގައި ހަރަދު ކުރާ ކަން ފާހަގަވެފައިވަނީ ކުރިން ގޭސް ގެންނަ ސަޕްލަޔަރުގެ ބަދަލުގައި ތާޑް ޕާޓީ މެދުވެރި ވެގެން ގޭސް ގެންނަން ފެށުމުންނެވެ. ނާޝިޒު ވިދާޅުވީ، ތާޑް ޕާޓީ މެދުވެރިކޮށް ގޭސް ގަތުމުން 50 މިލިއަން ރުފިޔާ އިތުރަށް ހަރަދުކޮށްފައިވާ ކަމަށާއި މިކަން މިގޮތަށް މޯލްޑިވް ގޭހުން ކުރާ ސަބަބު އޮޅުން ފިލުވަން ޖެހޭ ކަމަށެވެ.\n"މިހާރުން މިހާރަށް ދައުލަތުގެ ކުންފުންޏަކަށް ވާ ގެއްލުން ކުޑަ ކުރުމަށްޓަކައި މޯލްޑިވް ގޭހަށް މި މުއާމަލާތް ހިންގުން މިހާރުން މިހާރަށް ހުއްޓާލާ، ކުރީގެ މެނުފެކްޗަރާ އަތުން އޯޑާ ކުރަންޖެހޭ،" އޭނާ ވިދާޅުވި އެވެ.\nމިއަދުގެ ކޮމިޓީ ބައްދަލުވުމުގައި ވަނީ މޯލްޑިވް ގޭހުގެ އިސްވެރިން ކޮމިޓީ އަށް ހާޒިރު ކުރުމަށް ނިންމާފަ އެވެ. އަދި މިހާރުން މިހާރަށް ސަޕްލަޔަރު ބަދަލު ފެންނަ ކަމަށާއި އެކަން ކުރުމަށް މޯލްޑިވް ގޭހަށް އެންގުމަށް ނިންމާފައިވެ އެވެ.\nކޮންމެ ދެ މަހަކުން އެލްޕީޖީ ގޭހުގެ 1،000 ޓަނު މޯލްޑިވް ގޭހުން ގެނެ އެވެ. މާފަންނު މެދު ދާއިރާގެ މެންބަރު އިބްރާހިމް ރަޝީދު ވިދާޅުވީ، މޯލްޑިވްސް ގޭހަށް ތުހުމަތު ކުރެވޭ ކޮރަޕްޝަނުގެ އަމަލު ހުއްޓުވިއްޖެ ނަމަ، އާންމުން ގަންނަ ގޭހުގެ އަގުން 50 ވަރަކަށް ރުފިޔާ ހެޔޮ ވާނެ ކަމަށް ބެލެވޭ ކަމަށެވެ.\n"ކޮންމެ ގޭސް ފުޅިއަކުން ގާތްގަނޑަކަށް 50ރ. އެ ވަގަށް ނަގަނީ. އެހެންވީމަ އަގު ކުޑަ ކުރެވޭނެ،" އޭނާ ވިދާޅުވި އެވެ.\nމިކަމާ ގުޅޭ ގޮތުން ނައިފަރު ދާއިރާގެ އަހުމަދު ޝިޔާމު ވިދާޅުވީ، މޯލްޑިވް ގޭހުން ފޮނުވި ޝިޕްމެންޓްތަކާ ގުޅޭ މައުލޫމާތުން މިއީ ވަކި ސަރުކާރެއް އޮވެގެން ވާކަމެއް ނޫންކަން އެނގޭ ކަމަށެވެ. ކުރީ ސަރުކާރުގެ ދުވަސްވަރުން ފެށިގެން މިއަދާ ހަމަޔަށް ވެސް މިކަން ތަކުރާރުވާތަން ފެންނަ ކަމަށާއި މިކަން ވަރަށް ރަނގަޅަށް ބަލަން ޖެހޭ ކަމަށް އޭނާ ވިދާޅުވި އެވެ.\n"މޯލްޑިވް ގޭސް އެބަވޭ ވަރަށް އާންމުކޮށް އާ ވައްތަރުތައް ތައާރަފް ކުރާ ކުންފުންޏަކަށް. ލުއި ފުޅިއާ ދެން ވެސް އެނޫން އުފެއްދުންތައް. މިހެން އިންޓްރޮޑިއުސް ކުރާ އިރު އެބަ އިންވެސްޓް ކުރޭ ޓޯޓަލް ޑިމާންޑަށް. ދެން އަނެއްކާ ފަހުން ތައާރަފް ކުރާ ފުޅިތަކާ އެކު ކުރިން ގެންގުޅޭ ފުޅިތައް ފުނި ޖެހެނީ،" އޭނާ ވިދާޅުވި އެވެ.\nމިއީ ވެސް އެ ކުންފުނީގެ ވަރަށް ބޮޑު އިސްރާފެއް ކަމަށާއި މިކަންކަން ހުއްޓުވައިގެން ގޭހުގެ އަގު މިހާރަށް ވުރެ ހެޔޮ ކުރެވޭނެ ކަމަށް އޭނާ ވިދާޅުވި އެވެ\nމޯލްޑިވް ގޭހުން 2017 ވަނަ އަހަރުގެ ޖެނުއަރީން އިން މިއަހަރުގެ އޮގަސްޓް މަހަށް 22،000 ޓަނުގެ ގޭސް ރާއްޖެއަށް އެތެރެކޮށްފައިވެ އެވެ. އަދި މި މުއްދަތުގައި 16.8 މިލިއަން ޑޮލަރު (259 މިލިއަން ރުފިޔާ) ހޭދަކޮށްފައިވެ އެވެ. އެހެން ނަމަވެސް އެސްއޯއީ ކޮމިޓީން މާކެޓްގެ އަގުތަކަށް ބަލާ ހަދާފައިވާ ހިސާބުތަކުން ގާތްގަނޑަކަށް 5.7 މިލިއަން ޑޮލަރު (87 މިލިއަން ރުފިޔާ) ކުޑަކޮށް މޯލްޑިވް ގޭހަށް ހަރަދު ކުރެވޭނެ ކަމަށް ދައްކަ އެވެ.\nކޮރަޕްޝަން މޯލްޑިވް ގޭސް ޝަޒައިލް ޝިޔާމް (އެމްޑީ، މޯލްޑިވް ގޭސް)\n16 ކޮމެންޓް, 47 ރިއެކްޝަންސް\nލާރި ހުރިމީހާ ޔަށް ނޫނީ މިގައުމަކު ނޫޅެވޭނެ ހާލަތެއް އަންނާނެހެން ހީވަނީ.\nމާނުމެން މިހާރު އެތިބީ އަތްނުފޯރާ ހިސާބުގަ. މި ސަރުކާރުގަވެސް މޯލްޑިވް ގޭސް އާއި އެމްޓީޑީސީ ހިންގަނީ އެންމެ ރަނގަޅަކަށް ނޫން. މިއީ ކޮންމެ ބައެއްގެ ސްލޮޓެއް ވިޔަސް މިހާރުން މިހާރަށް ނުބަލައިފިއްޔާ އަނެއްކާވެސް އެ އުފެދެނީ މާނުތަކަކާއި އަދުލީތަކެއް\nސަރުކާރުން ކުރާ ހުރިހާ ވިޔަފާރި އުވާލާ އަގު ކޮންޓްރޯލްކުރަންވީ\nބޮޑުމީހާ އަށް ސަލާމް ތިހެންބުނީމާހީވަނީ އަމިއްލަފައިދާހޯދަން މަސެއްކަތް ކުރަން ބޭނުން ވާހެން.\nކުޅަދާނައިނގޭ! ވައްކަން ކުރަން ހިތަށްވެސް ނާރަނީއޭ ހަމަ.\nމާނު ވަނީ ރާއްޖެ ދޫކޮށް ފިލާފަކަމަށް ކިޔާ އުޅެތެވެ، ހުރިހާ ކަމެއް ނިމުނީނު، ދައުލަތުން މިލިއަނުން ފައިސާ ގެއްލެނީ، ޒިންމާވާނެ މީހަކުނުވޭ، މީބޮޑު އަރަތެއްނު............\nއެލައިޑް އިންސުއަރެންސް ކުންފުނީގެ ވެރިން ވަނީ ރީ.އިންޝުއަރެންސް އެކި އެކި ކުދި ބްރޯކަރުން މެދުވެރިކޮން ނަގާ އިންތިހާއަށް މިކަމުން ފައިދާ ނަގާފަ. މިކަންވެސް ކޮމިޓީ އިން ބެއްލެވުން ކިހިނެއްތޯވާނީ. މިސާލަކަށް ދުބާއީގައި ހިންގ ކުޑަ ޕޭޕރކުންފުންޏަކަށް އެތަށް މިލިޔަން ރުފިޔާގެ ކޮންޓްރެކްޓް ވަނީ ދެވިފއި. އަދި ކެންޔާ ފަދަ ގައުމުތަކަށް ދަތުރުކޮށް ތަފާތު ޑީލްތަށް ހެދުމަށް ވަނީ މަސައްކތްކޮށްފައި.\nސަރުކާރުން ޖެހޭތަ ހުރިހާ ވިޔަފާރިއެއްކުރަން. ތިތަން އުވާލީމަ ތިކަން ތި ނިމުނީނުން. މިރާއްޖޭެ އެކި ސަރަހައްދުތަކުގައި ތިކަން ކުރެވޭ ފެންވަރުގެ މީހުން އެބަތިބި\nމި އަގުގައިވެސް މި ލިބެނީ ސަރުކާރުންވެސް އެކަމުގައި އުޅޭތީ. ނޫންނަމަ މިހާރު ގޭސް ފުޅިއެއްގެ އަގު އުޅޭނީ 1000 ރުފިޔާއަށް ވެރެވެސް މަތީގައި. ނަމަވެސް ތިބުނާހެން ތަންތަނުގައި ތިބޭ ވެރީން ހަމަ ރައްޔިތުން ފެލައި ވައްކަން ކުރަނީ.\nކުންފުނި ވިއްކާލާފަ ޕްރައިވަޓައިޒް ކުރަންވީ. އަނެއް 50 މިލިޔަން އަހަރެއްގެ މައްޗަށް ނުދަރަނީސް.\nހެންވޭރު ފެހި އާއިލާ ޔާމީނު ފަހަތު ލައިގެން މުއްސަނދިވި ގޮތް. މި އާއިލާ ތަހުގީގު ކުރާނެ މީހަކު ނެތްތަ.


ޕީޖީގެ އިތުބާރުނެތް މައްސަލަ ކުރިއަށް ނުދާތީ އަބުޅޯގެ ކަންބޮޑުވުން | Jazeera\tޕީޖީގެ އިތުބާރުނެތް މައްސަލަ ކުރިއަށް ނުދާތީ އަބުޅޯގެ ކަންބޮޑުވުން - Jazeera\nޕީޖީގެ އިތުބާރުނެތް މައްސަލަ ކުރިއަށް ނުދާތީ އަބުޅޯގެ ކަންބޮޑުވުން\nމުހައްމަދު ސާބިގް December 21, 2018 73 views0\nޕްރޮސެކިއުޓަރ ޖެނެރަލް އައިޝަތު ބިޝާމް ގެ އިތުބާރު ނެތް މައްސަލަ ކުރިއަށްނުގެންދާތީވެ، ތިނަދޫ ދެކުނު ދާއިރާގެ މެންބަރު އަބްދުﷲ މުހައްމަދު(އަބުޅޯ) އެކަމާ ކަންބޮޑުވުން ފާޅުކުރައްވައިފިއެވެ.\nޕީޖީގެ އިތުބާރު ނެތްކަމުގެ މައްސަލަ މަޖިލީހަށް ހުށަހެޅުއްވީވެސް އަބުޅޯ އެވެ. ނަމަވެސް ހަމަ އެދުވަހު އޭނާ ވަނީ އެމައްސަލަ އަނބުރު ނަންގަވާފައެވެ. ނަމަވެސް މިދިޔަ ނޮވެމްބަރު މަހުގެ ފަހުކޮޅު އަނެއްކާވެސް އަބުޅޯ ވަނީ މިމައްސަލަ މަޖިލީހަށް ހުށަހަޅުއްވާފައެވެ. އެކަމަކު މަޖިލީހުގެ ތިންވަނަ ދައުރު ނިމުނުއިރުވެސް އެމައްސަލަ ތާވަލުކުރެވިފައެއް ނުވެއެވެ.\nމިކަމާއި ކަންބޮޑުވުން ފާޅުކުރައްވައި އަބުޅޯ މިއަދު ކުރެއްވި ޓުވީޓެއްގައި ވިދާޅުވެފައި ވަނީ، މަޖިލީހުގެ މިދައުރުގެ ޖަލްސާތައް ނިންމާލި އިރުވެސް އޭނާ މަޖިލީހަށް ހުށަހަޅާފައިވާ ޕީޖީގެ އިތުބާރުނެތް ކަމުގެ މައްސަލަ އެޖެންޑާ ނުކޮށް ދިއުމަކީ އިންތިހާއަށް ކަންބޮޑުވާ ކަމެއް ކަމުގައެވެ. އަދި މަޖިލީހުގެ އަމީންއާމް އާއި ހަވާލާ ދެއްވައި އަބުޅޯ ވިދާޅުވެފައި ވަނީ، ޕީޖީގެ އިތުބާރުނެތް ކަމުގެ މައްސަލަ މިހާރު އޮތީ މަޖިލީހުގެ މިނިވަން މުއައްސަސާ ތަކާއި ބެހޭ ކޮމިޓީގައި ކަމަށެވެ.\nމަޖިލީހުގެ މިއަހަރުގެ ފަހު ދައުރު ނިމިފައިވަނީ މިމަހުގެ 15 ވަނަ ދުވަހުގައެވެ. ނަމަވެސް އެދުވަހު ބޭއްވުނު ޖަލްސާ އަށްވެސް، މަޖިލީހުގެ ޤަވާއިދު ބުނާ އަދަދަށް މެންބަރުން ހާޒިރު ނުވުމުގެ ސަބަބުން އެޖެންޑާ ކުރެވިފައިވާ މަސައްކަތްތައް ކުރިއަކަށް ނުގެންދެވުނެވެ.


MIRA Ge Board Ah Beyfulhaku Ayyan Kurumah Majileehah Nanthah Fonuvaifi - Vaguthu\nމީރާގެ ބޯޑަށް ބޭފުޅަކު އައްޔަން ކުރުމަށް މަޖިލީހަށް ނަންތައް ފޮނުވައިފި\nމޯލްޑިވްސް އިންލަންޑް ރެވެނިއު އޮތޯރިޓީ (މީރާ) ގެ ޑިރެކްޓަރުންގެ ބޯޑަށް ބޭފުޅަކު އައްޔަންކުރުމަށްޓަކައި، ރައްޔިތުންގެ މަޖިލީހަށް ރައީސް މިއަދު ނަންތައް ފޮނުވައިފިއެވެ.\nމީރާގެ ޑިރެކްޓަރުންގެ ބޯޑަށް އައްޔަން ކުރާ ނަންތައް ރައީސް މަޖިލީހަށް ފޮނުއްވާފައިވާއިރު ދާދިފަހުން ރައީސް ވަނީ މީރާގެ ކޮމިޝަނާ ޖެނެރަލް އޮފް ޓެކްސްސޭޝަނާއި ޑެޕިއުޓީ ޖެނެރަލް އޮފް ޓެކްސްސޭޝަންގެ މަގާމަށް ބޭފުޅުން އައްޔަން ކުރައްވަން ފޮނުއްވާފައެވެ.\nގާނޫނަށް ގެނަވުނު އިސްލާހާއި ގުޅިގެން މީރާގެ ކުރީގެ އިސް މަގާމުތަކުގައި ތިއްބެވި ބޭފުޅުންގެ މަގާމު ވަނީ ގެއްލިފައެވެ. ވީމާ ހުސްވެފައިވާ މަގާމުތަކަށް އިއުލާުކުރުމުން ނަން ފޮނުވާފައި ވަނީ ކޮމިޝަނަރުގެ މަގާމަށާއި ޑެޕިއުޓީ ކޮމިޝަނާ ޖެނެރަލް އޮފް ޓެކްސޭޝަންގެ މަގާމަށެވެ.\nކޮމިޝަނާ އަކަށް އައްޔަން ކުރަން ރައީސް ފޮނުއްވީ ދެ ނަމެކެވެ. އެއީ ފަތުހުﷲ ޖަމީލާއި އިސްމާއީލް ނާޝިދުގެ ނަމެވެ. ފަތުހުﷲ އަކީ މޯލްޑިވްސް އިންލެންޑް ރެވެނިއު އޮތޯރިޓީ (މީރާ) ގެ ކުރީގެ ޑިރެކްޓަރެކެވެ. ނަމަވެސް މިހާރު އޭނާ މަސައްކަތް ކުރައްވަމުން ގެންދަވަނީ ދިރާގުގައެވެ. އިސްމާއީލް ނާޝިދަކީ ކަސްޓަމްސްގެ އެސިސްޓެންޓު ކޮމިޝަނަރެވެ.\nމީގެ އިތުރުން ޑެޕިއުޓީ ކޮމިޝަނާ ޖެނެރަލް އޮފް ޓެކްސޭޝަންގެ މަގާމަށް ހަ ބޭފުޅަކު ކުރިމަތިލައްވާފައިވާއިރު، އެ ހަ ބޭފުޅުންގެ ނަންވެސް ރައީސް ވަނީ މަޖިލީހަށް ފޮނުއްވާފައެވެ. އެއީ މުހައްމަދު ސިރާޖު މުނީރާއި އަސްމާ ޝަފީއުއާ އިސްމާއިލް ސާޖިދާއި އަހުމަދު ޝަރީފެވެ. އަދި އޭގެ އިތުރުން އަހުމަދު ވާފިރާއި އަހުމަދު އަގީލްގެ ނަންވެސް ރައީސް ވަނީ މަޖިލީހަށް ފޮނުއްވާފައެވެ.\nރައީސް އޮފީހުން މިއަދު ބުނީ މީރާގެ ޑިރެކްޓަރުންގެ ބޮޑަށް އައްޔަން ކުރާ މެންބަރުންގެ ނަންތައް ރައީސް މަޖިލީހަށް ފޮނުއްވާފައިވާ ކަމަށެވެ. މަގާމުތަކަށް ކުރިމަތިލާފައިވާ ބޭފުޅުންގެ އާއްމުންގެ ހިޔާލު ހޯދަން މަޖިލީހުން މިހާރު ވަނީ ހުޅުވާލައިފައެވެ.


ހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި، ހައްދުންމަތީ އިސްދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި، ހައްދުންމަތީ އިސްދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n9 މާރިޗު 1982، ރިފަރެންސް: MAG/1982/12\nالسّــلام عليــكم ورحـمــة اللّـه وبـركاتـه؛\nاللّـه سبحـانـه وتعـالىގެ ޙަޟްރަތަށް ޙަމްދާއި ޝުކުރުކުރަން. އެކަލާނގެ ފޮނުއްވި މާތް ނަބިއްޔާއަށް ޞަލަވާތާއި ސަލާމް ލެއްވުން އެދި ދުޢާކުރަން.\nއޭގެފަހުގައި މިއަދު އަޅުގަނޑުގެ އެންމެ ފުރަތަމަ ވާޖިބެއް ކަމަށް ދެކެނީ، އަޅުގަނޑުގެ އަމިއްލަ ނަމުގަޔާއި އަދި ދިވެހި ސަރުކާރުގެ ނަމުގައި އިސްދޫގެ ރައްޔިތުންނަށް މަރުޙަބާ ދެންނެވުން. އިސްދޫއޭ އަޅުގަނޑު ދަންނަވާއިރު މިދަންނަވަނީ، މިރަށުގައިވާ ދެ އަވަށުގެވެސް ރައްޔިތުން ހިމެނޭގޮތަށް. ކަލައިދޫ އަވަށުގެ ރައްޔިތުންނާއި އަދި އިސްދޫ އަވަށުގެ ރައްޔިތުން.\nއާދެ، މިރަށަކީ އަޅުގަނޑުމެންގެ ރާއްޖޭގައި ވަރަށް މަދުން ނޫނީ ނުފެންނަ ކަހަލަ ރަށެއް. ވަރަށްބޮޑު ރަށެއް. ރަށުގެ ރައްޔިތުން ދެ އަވަށަކަށް ވަނީ ބެހިފައި. އެހެންކަމަށްވުމާއެކު، ބައެއްކަހަލަ ކަންތައްތަކަށް ދަތިވެސްއަރަމުންދޭ. ކޮންމެއަކަސް ރަށަކީ، މީހުންގިނަ އަދި ބޮޑު ރަށަކަށްވުމުން، ތަރައްޤީގެ މަގުގައި ކުރިއަށް ދެވިދާނެ ރަށެއް ކަމަށް ފެނޭ. އަޅުގަނޑުމެންގެ ރާއްޖެތެރޭގައި ގިނަ ރަށްރަށް ހުންނަނީ ވަރަށް ކުދިކުދިކޮށް. އަދި ވަރަށް މީސްކޮޅު މަދު ރަށްތަކެއްވެސް ހުރޭ. އެ ރަށްރަށް ކުރިއެރުވުމަކީ، މާފަސޭހަކަމަކަށްނުވޭ. އެއާޚިލާފަށް، ބިންގަނޑު ބޮޑު އަދި ބިންގަނޑު މޮޅު، މީހުން ގިނަ ރަށްރަށް ކުރިއަށްދިޔުމަކީ، މާދަތިކަމަކަށްނުވާނެ.\nއާދެ، ރާއްޖެތެރެ ތަރައްޤީ ކުރުމަށް މިހާރު ސަރުކާރުން ދެމުންގެންދާ އަހަންމިއްޔަތު އެއީ އިސްދޫގެ ރައްޔިތުންނަށްވެސް ރަނގަޅަށް އެނގިވަޑައިގަންނަވާނެ ކަމެއް. ރާއްޖެތެރެ ތަރައްޤީކޮށް އިޞްލާޙު ކުރުމަކީ، މިއަދު ދައުލަތުގެ ކުރިމަތީގައި އޮތް އެންމެ މުހިންމު އެއް ވާޖިބު ކަމުގައި ނުވެނުދާނެ. އެގޮތަކީ ރާއްޖެތެރެވަނީ ވަރަށްދެރަ ދަރަޖައަކަށް ދަށަށް ގޮސްފައި. އިޖުތިމާޢީ ގޮތުން، އިޤުތިޞާދީ ގޮތުން، ތަޢުލީމީ ގޮތުން، ހުރިހާ ގޮތަކުންވެސް އެކަންކަން ރަނގަޅުކޮށް އިޞްލާޙު ކުރުމަކީ އަޅުގަނޑު ހިތުން ސަރުކާރުގެ ވަރަށްބޮޑު މަސްއޫލިއްޔަތެއް. ހަމައެއާއެކު، އެއީ މިރަށުގެ ރައްޔިތުންނާއި އަދި މިއަތޮޅުގެ ރައްޔިތުންނާއި އަދި ރާއްޖެތެރޭގެ ރައްޔިތުންގެވެސް ވާޖިބެއް. މިދެންނެވީ ރާއްޖެތެރެ ކުރިއަރުވައި ތަރައްޤީ ކުރުމަކީ.\nއާދެ، ކޮންމެއަކަސް ސަރުކާރުން ރާއްޖެތެރެ ތަރައްޤީ ކުރުމަށްޓަކައި ވަރަށްބޮޑު މަޝްރޫޢެއް ރާވައިގެން، އެ މަޝްރޫޢުގެ މަސައްކަތްތައް މިހާރު ކުރަމުން އެބަގެންދޭ. އެ މަޝްރޫޢުގައި ވަރަށް މުހިންމު ގިނަ ކަންތައްތަކެއް ހިމެނިފައިވޭ. އޭގެތެރޭގައި، ރަށްރަށުގެ ރައްޔިތުންނަށް ދަތިވާ ކަންތައްތައް ރަނގަޅުކޮށްދިނުން. މިސާލަކަށް، ފަޅުކޮނުން، ނެރުގޮއްވުން، މިސްކިތް ޢިމާރާތް ކުރުން، ނުވަތަ މިސްކިތް މަރާމާތު ކުރަން ބޭނުންވެފައި ހުރި ކަމަށްވަންޏާ، މަރާމާތުކުރުން. ސަރުކާރުގެ ހަރަދުގައި ކޮންމެ އަތޮޅެއްގައި ހިންގާ ސްކޫލެއް ހުޅުވުން. އަދި އޭގެއިތުރުންވެސް އަމިއްލަ މީސްމީހުން އުފައްދައިގެން ކުރިއަށްގެންދާ މަދަރުސާތަކަށް ވަކި މުއްދަތެއް ހަމަވުމުން، ސަރުކާރުގެ ފަރާތުން އެހީވެދިނުން. ކޮންމެ ރަށެއްގައިވެސް ރަށުކޯޓެއް އުފެއްދުން. އެކިއެކި އަތޮޅުއޮފީހަށް ބޭނުންވާ މުވައްޒަފުން ލެއްވުމާއި، ރަށްރަށުގެ އޮފީހަށްވެސް ބޭނުންވާ މުވައްޒަފުން ލެއްވުން. މިހެންގޮސް ރާއްޖެތެރެއަށް ބޭނުންވެފައިވާ، ވަރަށްގިނަ ތަފާތު ކަންތައްތަކާއި ޚިދުމަތްތައް، މި މަޝްރޫޢުގެ ތެރޭގައި ހިމެނިފައިވޭ. އެހެންނަމަވެސް މަޝްރޫޢަކީ، ބޮޑު މަޝްރޫޢަކަށްވެފައި، ތަފާތު ގިނަ ކަންތައްތަކުގެ މައްޗަށް އެކުލެވިގެންވާ މަޝްރޫޢަކަށްވާތީ، އެއްފަހަރާ ހުރިހާ ކަމެއް ކުރެވޭކަށެއް ނޯވޭ. ސަރުކާރުން ކުރަމުން ގެންދަނީ ކަންތައް ކުރެވެން އޮތްވަރަކަށް. އެހެންވުމާއެކު، މާގިނަދުވަސްތަކެއް ނުވަނީސް، އެ މަޝްރޫޢުގައި ހިމެނިފައިވާ ހުރިހާ ކަމެއްވެސް ކުރިއަށްދާނެކަން ކަށަވަރު.\nއާދެ، އިސްދޫއަށްވެސް އެ މަޝްރޫޢުގެ ދަށުން ބައެއް ކަންތައް ހަމަޖެހިފައިވޭ. އެކަންތައްތައް އަދި ނުފެށި ހުރީ. އަޅުގަނޑު ކުރިންވެސް ދެންނެވި ފަދައިން، ހުރިހާކަމެއް އެއްފަހަރާ ކުރެވެން ނޯންނާތީ. މިހާރުވެސް ވަރަށްގިނަ ރަށްރަށުގައި މިސްކިތްތައް ޢިމާރާތް ކުރެވިފައިވޭ. އަޅުގަނޑުގެ މިދަތުރުގައިވެސް ހައްދުންމައްޗަށާއި ކޮޅުމަޑުލަށް ކުރަން މިއޮތް ދަތުރުގައިވެސް ވަރަށްގިނަ މިސްކިތްތައް ހުޅުވައިދިނުން ހިމެނޭ. ހަމައެފަދައިން، މި ދެ އަތޮޅު ފިޔަވައި އެހެން އަތޮޅުތަކުގައިވެސް އަލަށް މިސްކިތް ޢިމާރާތްކުރެވި، މިސްކިތްތައް ހުޅުވިފައިވޭ. ހަމައެފަދައިން، އެކިއެކި މަދަރުސާތައް ޢިމާރާތް ކުރުމާއި، މަދަރުސާތައް މަރާމާތުކުރުމާ، އެބާވަތުގެ ކިތަންމެ ކަމެއް ހަމަޖެހިފައިވޭ. އެހެންވީމާ، އަދި މިރަށަށްވެސް ހަމަޖެހިފައިވާ ކަންތައްތައް ކުރިއަށްނުގޮސް އަދި މިއޮތީ. އެހެންނަމަވެސް، އިރާދަކުރެއްވިއްޔާ، އެކަންތައްތައްވެސް މާލަހެއްނުވެ ފެށޭނެ. އަޅުގަނޑަށް މިއަދުވެސް ވަރަށް ފުރިހަމައަށް އިހުސާސް ކުރެވިއްޖެ، މިރަށަށް އަރައި ފޭބުމުގައި އޮންނަ ދަތިކަން، ފަޅުތެރޭގެ ދަތިކަން. އެކަންކަން އެހެން ހުރުމުން، މި ރަށްރަށުގެ ރައްޔިތުންނަށް އެކަންކަމުން އިހުސާސް ކުރަންޖެހޭނެ ދަތިތައް އެއީ އަޅުގަނޑު ހިތުން އަޅުގަނޑުމެންގެ ތެރެއިން ކޮންމެ މީހަކަށްވެސް މިއަދު ވަރަށް ރަނގަޅަށް އޮޅުންފިލައިފައިވާނެ ކަމެއް. މިބާވަތުގެ ކަންތައްތައްވެސް ފަސޭހަކުރުމަށް ވަރަށްގިނަ ދުވަސް ބޭނުންވާނެ. ވަރަށްގިނަ ހަރަދު ބޭނުންވާނެ. ސަރުކާރުން ކުރެވެންއޮތް ހުރިހާކަމެއް ކޮށްދޭނެ. ހަމަ އޭގެއިތުރުން ރައްޔިތުންވެސް އެކަންކަން ރަނގަޅުކުރެއްވުމަށް ސަރުކާރުން ވެދޭ އެހީއާއެކު މަސައްކަތް ކުރަންވާނެ.\nއާދެ، ކޮންމެއަކަސް އަޅުގަނޑުމެންގެ ބޭނުމަކީ، ރާއްޖެތެރެ އިޞްލާޙު ކުރުން، ތަރައްޤީ ކުރުން. ސަރުކާރުން ވެވެން އޮތް އެހީއެއް ސަރުކާރުން ވެދޭނެ. އެ އެހީއާއެކުގައި ރައްޔިތުންގެ އެއްބާރުލުމާއި، ރައްޔިތުންގެ މަސައްކަތް، އެ މަސައްކަތްތަކުގެ ތެރޭގައި ހިމެނިގެންދާ ކަމަށްވަންޏާ، އަޅުގަނޑުމެން ބޭނުންވާ ކަންތައްތައް ލަހެއްނުވެ ކުރެވޭނެ. އަޅުގަނޑު އެންމެ ބޮޑަށް ބާރުއަޅާ އެއްކަމަކީ ތަޢުލީމު. އެއީ އަޅުގަނޑުމެންގެ ދަރިންނަށް ކޮންމެހެން ބޭނުންވެފައިވާ ކަމަކަށްވާތީ، ތަޢުލީމުގެ ޚިދުމަތާ ނުލައި، އެއްވެސް ޤައުމަކަށް ކުރިއަށް ނުދެވޭނެތީ. ތަޢުލީމު ދިނުމުގެ ގޮތުން މިހާރު ސަރުކާރުގެ ހަރަދުގައި ރާއްޖޭގެ ކޮންމެ އަތޮޅެއްގައިވެސް މަދަރުސާއެއް ހިނގަމުން އެބަދޭ. އޭގެއިތުރުން، ކޮމިއުނިޓީ ސްކޫލްތައްވެސް އެދަނީ ހުޅުވެމުން. ކޮމިއުނިޓީ ސްކޫލްތަކުގެ އިތުރަށް، އާދެ، މިހާރުގެ ޢިބާރާތުން ދަންނަވަންޏާ، އަތޮޅު ތަޢުލީމީ މަރްކަޒުގެ އިތުރަށް، އެކުވެރި ޤައުމެއްގެ އެހީގައި ކޮންމެ އަތޮޅެއްގައިވެސް މަދަރުސާއެއް ޢިމާރާތް ކުރެވެމުން އެބަދޭ. ފަހަރަކު އަތޮޅެއްގައި. އެހެންވީމާ، ތަޢުލީމު އެއްދުވަހުން އަނެއް ދުވަހަށް ކުރިއަށް ގެންދިޔުމަށް ސަރުކާރުން ކުރާ މަސައްކަތްތައް، ތިޔަ ހުރިހާ ބޭފުޅުންނަށް އެނގިވަޑައިގަންނަވާނެ. ހަމައެޔާއެކު، އަޅުގަނޑު ދަންނަވަން ބޭނުންވާ އެއްޗަކީ، ސަރުކާރުގެ ފަރާތުން ކޮންމެ ރަށެއްގައި މަދަރުސާއެއް ހަދައިދެވޭކަށެއް ނޯންނާނެއޭ. އެހެންވީމާ، އެރަށުގެ ރައްޔިތުން ރަށުގެ ދަރިންނަށް ކިޔަވައިދެވޭނެމަގު ތަނަވަސްކޮށްދެއްވުމަށްޓަކައި މަސައްކަތް ކުރައްވަންވާނެއޭ. ކޮންމެ ރަށެއްގެވެސް ރައްޔިތުން އެކުރާ މަސައްކަތުގައި ސަރުކާރުން އެހިނދަކު ދެވެން އޮތް އެހީއެއްވެދޭނެ. އަޅުގަނޑު ދިޔަ ބައެއް ރަށްރަށުގައި އަމިއްލަ މަދަރުސާތައް ހިނގަމުންދާތާ ލައްކަ ދުވަސްވެއްޖެ. ބައެއް ތަންތާނގައި އެބަހުރި 30 އަހަރަށްވުރެ ގިނަދުވަހު މެދުނުކެނޑި ހިނގާފައިހުރި އަމިއްލަ މަދަރުސާތައް. ބައެއް ތަންތާނގައި އެބަހުރި 20 އަހަރުވެފައިވާ ތަންތަން. އަދި މުޅި ރާއްޖެތެރެއަށް ބަލާއިރު މެދުނުކެނޑި 10 އަހަރު ވަންދެން ހިނގާފައި ހުރި ތަންތަން ވަރަށްގިނަ. އެހެންވީމާ، އެއިން ދައްކާ އެއްޗަކީ ތަޢުލީމަށް ލޯބިކުރާ ބަޔަކު ތިބޭ ތަނެއްގައި ވިއްޔާ، އެމީހުންނަށް އަމިއްލައަށްވެސް މަދަރުސާއެއް ހިންގޭނެއޭ، ކޮންމެވެސް ފެންވަރަކަށް. އަޅުގަނޑުގެ އިލްތިމާސަކީ، މިރަށުގެ ރައްޔިތުންވެސް އަދި މިރަށް ފިޔަވައި ރާއްޖެތެރޭގެ އެހެން ރަށްރަށުގެ ރައްޔިތުންވެސް އެއްގޮތަކަށްވެސް ކަމެއްނުކޮށް ނުތިބުން. ތަޢުލީމުގެ ރޮނގުންވެސް އެމީހުންގެ އަމިއްލަ މަސައްކަތުންވެސް އެމީހުންގެ ދަރިންނަށް ތަޢުލީމު ދެވޭނެ މަގު ފަހިކޮށްދިނުން. އެގޮތުގައި މަސައްކަތް ކުރަމުންދާ ކަމަށްވަންޏާ، ވަކި ހިސާބަކަށް ދިޔުމުން، ސަރުކާރުގެ އެހީތައްވެސް ލިބެމުންދާނެ. އާދެ، ހަމައެފަދައިން، އަޅުގަނޑުމެންގެ ދިރިއުޅުން ތަރައްޤީ ކުރުމަށްޓަކައި ކުރާ މަސައްކަތް އިތުރުކުރުން އެއީވެސް ވަރަށް ބޮޑަށް އަޅުގަނޑު ބާރުއަޅަމުންގެންދާ ކަމެއް. ސަބަބަކީ، އަޅުގަނޑުމެން ތަރައްޤީގެ މަގުގައި ކުރިއަށްދާނީ، އަޅުގަނޑުމެންގެ އުފެއްދުންތެރިކަން އިތުރުވި މިންވަރަކުން ކަމަށްވާކަން.\nއާދެ، އާންމުކޮށް ބަލާއިރު ރާއްޖެތެރޭގެ ރައްޔިތުންގެ މައިގަނޑު މަސައްކަތަކީ، މަސްވެރިކަން. އެހެންވީމާ، މަސްވެރިކަން ކުރިއަށްގެންދިޔުމަށް ސަރުކާރުން ވަރަށްބޮޑު އަހަންމިއްޔަތެއްދޭ. މަސްވެރިންނަށް ވަރަށްގިނަ ފަސޭހަތައް ހޯދައިދިނުމަށް ސަރުކާރުން މަސައްކަތް ކުރަމުންގެންދޭ. ވަރަށްބޮޑެތި ހަރަދުތައް ކުރަމުންގެންދޭ. އޭގެ ނަތީޖާވެސް ދަނީ ފެންނަމުން. އަދި އިރާދަކުރެއްވިއްޔާ، މުސްތަޤްބަލުގައި މިހާރު ފެންނަވަރަށްވުރެ މާފުރިހަމަ ނަތީޖާތަކެއް ފެންނާނެ.\nއާދެ، މަސްވެރިކަން ފިޔަވައި އެހެން ބާވަތްބާވަތުގެ މަސައްކަތްކުރާ ރަށްރަށްވެސް ރާއްޖެތެރޭގައިވޭ. އަޅުގަނޑު ހިތުން މިރަށަކީ އޭގެ ރަށެއް. މިރަށަކީ މަސްވެރި ރަށެއް ނޫންހެން އަޅުގަނޑަށް ހީވަނީ. އެއީ، މިރަށުގެ ފަސްގަނޑު މޮޅުކަމުން އަދި މިރަށުގެ ރައްޔިތުން ރަށުގައި ތިބެގެން ކުރެވެން ހުންނަ މަސައްކަތްތައް ހުރުމުގެ ސަބަބުން. އެހެންވީމާ، މިރަށުގެ ރައްޔިތުންވެސް އެކުރައްވާ މަސައްކަތްތަކެއް މިހާރު އެކުރައްވާ ވަރަށްވުރެ ފުރިހަމަގޮތެއްގައި ކުރެއްވޭތޯ ބެއްލެވުމަކީ، ވަރަށް ބޭނުންތެރި ކަމެއް. ކޮންމެ މީހަކުވެސް އެމީހަކު މަސައްކަތުގައި ހޭދަކުރާ ވަގުތު އިތުރުކޮށް، އަދި މިހާރު އެ މަސައްކަތް ކުރަމުންގެންދާ ވަރަށްވުރެ ފުރިހަމަކޮށް ކުރެވޭތޯ ބަލަންވާނެ. މަސައްކަތުން ލިބޭ އާމްދަނީ އިތުރުކުރެވޭތޯ ބަލަންވާނެ. އާދެ، އޭރުން އެއިން އެ ލިބޭ ފައިދާ ލިބޭނީ ހަމަ އެމީހަކަށް. ހަމައެއާއެކު ދަންނަވަންޖެހެނީ، އަޅުގަނޑުމެންނަކީ މާތްވެގެންވާ އިސްލާމްދީނުގެ އަހުލުވެރިން ކަމަށްވެފައި، އަޅުގަނޑުމެންނަކީ އެއްޤައުމެއްގެ ރައްޔިތުން ކަމަށްވާތީ، އަޅުގަނޑުމެންގެ މެދުގައި އޮންނަންވާ ގުޅުމާ ދޭތެރޭގައިވެސް ހަމަ ކޮންމެ މީހަކުވެސް ޚިޔާލުކުރަންޖެހޭނެ. އެ ގުޅުން ވާންވާނެ، އިސްލާމްދީނުގައި އަންގަވައިފައިވާފަދަ އުޚުއްވަތްތެރިކަމުގެ ގުޅުމަކަށް. އެއްބަނޑުއެއްބަފާކަމުގެ ގުޅުމަކަށް. އަޅުގަނޑުމެންގެ މެދުގައި އެއްވެސްކަހަލަ ހަމަނުޖެހުމެއް އޮވެގެންނުވާނެ. އަޅުގަނޑުމެންގެތެރެއިން ކޮންމެމީހަކުވެސް މަސައްކަތް ކުރަންވާނީ އެމީހާއާއި އެހެން މީހުންނާ ދޭތެރޭގައި އޮންނަ ގުޅުން ރަނގަޅު ކުރެވޭތޯ. ވެރިންނާއި ރައްޔިތުން އެއްބާރުލައިގެން ރައްޔިތުންގެ މެދުގައި އެކުވެރިކަން އުފެއްދޭތޯ ބަލަންވާނެ. އެކުވެރިކަމާއި އެއްބާރުލުން އޮވެގެން އަޅުގަނޑުމެންގެ ރަށް ކުރިއެރުވުމަށް ކުރާ ކޮންމެ މަސައްކަތެއްގެ ނަތީޖާ އަޅުގަނޑުމެންނަށް ވަރަށް އަވަހަށް ފެނިގެންދާނެ. އެއާޚިލާފަށް، އަޅުގަނޑުމެންނަކީ އަޅުގަނޑުމެންގެ މެދުގައި ހަމަނުޖެހުން އުފެދި، ބައިބައިވެފައިވާ ބައެއް ކަމުގައި ވެއްޖެނަމަ، ކިތަންމެ މަސައްކަތެއް ކުރި ކަމުގައިވިޔަސް، އެ މަސައްކަތުގެ ފައިދާއެއް އަޅުގަނޑުމެންނަކަށް ނުފެންނާނެ. އެއީ، ތަޖުރިބާއިން އެނގޭކަމެއް. ބަލައިލި ކޮންމެ ދިމާއަކުން އޭގެ ހެކިތައް ފެންނަން ހުންނާނެ. އަޅުގަނޑު އިތުރަށް ނުދެންނެވި ކަމުގައިވިޔަސް، މިރަށުގެ ރައްޔިތުންނަށްވެސް އެހުރިހާ ކަމެއް ރަނގަޅަށް އެނގިވަޑައިގަންނަވާނެ.\nއާދެ، އެހެންވީމާ، އަޅުގަނޑު މިވާހަކަކޮޅުގައި މި ފާހަގަކުރި ނުކުތާތަކުގެ މައްޗަށް، މިރަށުގެ ރައްޔިތުން ވަރަށް ރަނގަޅަށް ވިސްނަވައި، އެއާއެއްގޮތަށް ޢަމަލުކުރައްވަމުން ގެންދަވާނެ ކަމަށް އަޅުގަނޑު ޔަޤީންކުރަން. އަޅުގަނޑު މިރަށަށްއައިސް ރައްޔިތުންނާ ބައްދަލުކުރުމުގެ ފުރުޞަތު ލިބުނުކަމަށްޓަކައި ވަރަށްބޮޑަށް އުފާކޮށްފިން. މިކަމަށްޓަކައި اللّـه سبحـانـه وتعـالىގެ ޙަޟްރަތަށް ޙަމްދާއި ޝުކުރުކުރަން.\nއާދެ، އަޅުގަނޑު މީގެކުރިންވެސް އެއްފަހަރަކު މިރަށަށް އައިން، މީގެ7އަހަރު ދުވަސް ކުރިން. މިރަށަށްއައިސް، މިރަށުގެ ރައްޔިތުންނާ ބައްދަލުކޮށްލުމުގެ އުފާ އޭރުވެސް އަޅުގަނޑަށް ލިބުނު. މިއީ ދެވަނަފަހަރަށް އަޅުގަނޑު މިރަށަށް އަންނަ ދުވަސް. ކޮންމެއަކަސް އަޅުގަނޑު މިއަދު މިރަށަށް އައުމަށް ހަމަޖެހިފައިވާތީ، އެކަން ފާހަގަކުރެއްވުމުގެ ގޮތުން މިރަށުގެ ރައްޔިތުން ކުރައްވައިފައިވާ ގިނަގުނަ އަދި ބުރަ މަސައްކަތް ފެނިފައި، އަޅުގަނޑު ވަރަށް ބޮޑަށް އުފާކޮށް، މިރަށުގެ ރައްޔިތުންނަށް ތެދުވެރިކަމާއެކު ޝުކުރު ދަންނަވަން.\nއާދެ، އަޅުގަނޑުގެ އެދުމަކީ، އެއްދުވަހުން އަނެއް ދުވަހަށް ދިވެހިރާއްޖެ ތަރައްޤީވަމުން ދިޔުން. މާލެއާއި ރާއްޖެތެރެއާ ދޭތެރޭގައި އޮންނަ ތަފާތު، އެއްދުވަހުން އަނެއް ދުވަހަށް ކުޑަވަމުންދިޔުން. އަޅުގަނޑުމެން އެންމެންވެސް އަޅުގަނޑުމެންގެ ދިރިއުޅުން ތަރައްޤީ ކުރުމަށްޓަކައި ކުރަމުންމިދާ މަސައްކަތްތަކުގައި اللّـه سبحـانـه وتعـالى ހެޔޮތައުފީޤު ދެއްވުން.


Kandumathee haadhisa thakugai eheevaane command center thakeh gaaim kuraanan: Minister\nކަނޑުމަތީ ހާދިސާތަކުގައި އެހީވާނެ ކޮމާންޑިން ސެންޓަރުތައް ގާއިމް ކުރާނަން: މިނިސްޓަރު\nޑިފެންސް މިނިސްޓަރު އާދަމް ޝަރީފު\nރާއްޖޭގެ ކޮންމެ ހިސާބެއްގައި ކަނޑުމަތީ ހާދިސާއެއް ހިނގި ނަމަވެސް ގަޑިއިރެއް ތެރޭގައި ހީ ފޯރުކޮށްދޭނެ ކޮމާންޑް ސެންޓަރުތައް ގާއިމް ކުރާނެ ކަމަށް ޑިފެންސް މިނިސްޓަރު އާދަމް ޝަރީފު ވިދާޅުވެއްޖެ އެވެ.\nގައުމީ އެއްބައިވަންތަ ދުވަހާއި ގުޅިގެން ނެޝަނަލް ޑިސާސްޓާ މެނޭޖްމަންޓް އިން މިއަދު މީޑިއާތަކުގެ އިސްވެރިންނާއެކު ސެނެކޯ މާލަމްގައި ބޭއްވި މަޝްވަރާ ބައްދަލުވުމެއްގައި ވާހަކަފުޅު ދައްކަވަމުން މިނިސްޓަރު އާދަމް ޝަރީފް ވިދާޅުވީ ބައެއް ހާލަތްތަކުގައި ކަނޑުމަތީ ދިމާވާ ހާދިސާތަކުގައި އެކަމެއް ހިނގި ސަރަހައްދުތަކަށް އަވަސްކޮށް އަދި ފަސޭހައިން ދާން ހުރަސްތަކެއް ހުންނަ ކަމަށާއި އެހީ ދިނުމުގެ ގޮތުން ބޭނުންވާ ވަސީލަތްތައް ލިބުމުގައި ވެސް ދަތިތަކެއް ހުންނަ ކަމަށެވެ.\nއަދި ރާއްޖެ އިގްތިސޯދީ ގޮތުން ކުރިއަރައި، އުތުރުގައި އައިހެވަންގެ މަޝްރޫއު ތަރައްގީ ކުރަން ތައްޔާރުވަމުން އަންނަ ދަނޑިވަޅެއްގައި އަދި ރާއްޖޭގެ ސިޔާދަތު ރައްކާތެރި ކުރުމަށްޓަކައި މިފަދަ ހާލަތްތައް ރަނގަޅު ކުރުމުގެ މުހިންމުކަން ބޮޑު ކަމަށް ވެސް މިނިސްޓަރު ފާހަގަ ކުރިއެވެ.\n"އެހެންވީމަ އަޅުގަނޑުމެން މިހާރު މަސައްކަތް ކުރަމުން މި އަންނަނީ ގަޑިއިރެއްގެ ތެރޭގައި ސިފައިންގެ އުޅަނދެއްގައި އެ ހިސާބަކަށް [ކަނޑުމަތީ ހާދިސާ ދިމާވެގެން އުޅޭ ހިސާބަކަށް] ދެވޭނެ ގޮތަކަށް ނުވަތަ އަޅުގަނޑުމެންނަށް ވާސިލް ވެވޭނެ ގޮތަކަށް އެމްއެންޑީއެފްގެ ކޮމާންޑިން ސެންޓަރުތައް ގާއިމް ކުރުން،" އާދަމް ޝަރީފް ވިދާޅުވި އެވެ.\nމިނިސްޓަރު ވިދާޅުވި ގޮތުގައި މި މަސައްކަތުގެ ދަށުން މިހާރު އުތުރުގެ މަޑިވަރުގައި ހުރި ކޮމާންޑިން ސެންޓަރުގެ އިތުރުން ހދ. ހަނިމާދޫގައި ވެސް އިތުރު ކޮމާންޑިން ސެންޓަރެއް އަންނަ އަހަރު ތެރޭގައި ގާއިމް ކުރާނެ އެވެ. އަދި އެޗސެންޓަރު ގާއިމް ކުރުމަށް ފަހު އެހެނިހެން ސަރަހައްދުތަކުގައި ވެސް އެފަދަ ކޮމާނޑް ސެންޓަރުތައް ގާއިމް ކުރާނެ ކަމަށް މިނިސްޓަރ ވިދާޅުވި އެވެ.\nއެމްއެންޑީއެފް އާދަމް ޝަރީފު އުމަރު ކަނޑުމަތީގެ ހާދިސާ\nކުއްޖާ ނުފެނޭ، އޮޕަރޭޝަން މެދުކަނޑާލައިފި


ރޯދައިގެ ތައްޔާރީތަކުން އުފާވެރިކަން ގެނެސްދޭ! – adduLIVE\nރޯދައިގެ ތައްޔާރީތަކުން އުފާވެރިކަން ގެނެސްދޭ!\nJun 25, 2013, 20:21 ހުސެއިން މިރުސާދު\nބަޔަކު ދަތުރު ގޮސް މޫދަށް އެރި މަޖާ ކުރަނީ: ރޯދަ އާ ދިމާކޮށް މޫދަށް ދިއުން އޮވޭ. ފޮޓޯ/ އަޒާ\nކޮންމެ އަހަރެއްގެ ވެސް ރަމަޟާން މަސް އައުމުގެ ކުރިން ރާއްޖޭގެ ގިނަ ރަށްތަކުގެ މީހުން ދުރާލާ ތައްޔާރުވަމުން ދާތަން ކުރީ ޒަމާނުގައި ފެންނަމުން ދެ އެވެ.\nނަމަވެސް މިހާރަކަށް އައިސް ބައެއް ރަށްރަށުގައި މިކަމުގެ މާ ބޮޑު އަސަރެއް ފެންނާކަށް ނެތެވެ.\nއައްޑުއަކީ ޒަމާނުއްސުރެ ވެސް މިފަދަ ކަންތައްތައް ކުރުމުގައި ނަމޫނާ ބައެއް ދިރިއުޅޭ ސަރަހައްދެެއްކަން ފާހަގަ ކުރެވެ އެވެ. ރަމަޟާން މަސް ފެށެން ކުޑަ ދުވަސްކޮޅަކަށް ވެފައިވާ އިރު ފާހަގަ ކުރެވޭ އެއް ކަމަކީ ގޯތިގެދޮރު ސާފު ކުރުމެވެ.\nމިކަންތައްތައް ކުރަނީ ގޭގައި ދިރިއުޅޭ ހުރިހާ މީހުން އެކުވެ، މަޖާ ކުރަމުންނެވެ.\nމުޅި ގޭތެރެ އަށް ފެން ޖަހައި ގޭތެރެ ސާފު ކުރުމަކީ ޒަމާނުންސުރެ ވެސް އައްޑޫގައި ކުރަމުންގެންދާ ކަމެކެވެ. ކުލަ އާއި ދަވާދު ލުމުގައި ދެ ޖިންސެއް ތަފާތެއް ނެތެވެ.\nމާޒީ އަށް ނަޒަރު ހުއްޓައިލާ އިރު އެކަންކަން ފެންނަން އެބަ ހުއްޓެވެ. މީގެ ތެރެއިން ވެސް ވަރަށް ފާހަގަ ކުރެވޭ އެއް ކަމަކީ ކުރީ ޒަމާނުގައި ގޭގައި ހިފައި ގެންގުޅޭ ސާމާނުތައް ދޮންނަ ގޮތެވެ.\nބައެއް މީހުން އެ ތަކެތި ދޮންނަން އަތިރި މައްޗަށް ދާކަން ވެސް ފާހަގަ ކުރެވެ އެވެ. މީގެ އިތުރުން ރަމަޟާން މަސް ޖެހެން3ދުވަސް ނުވަތަ4ކުރިން ބައެއް މީހުން މޫދަށް ދާން ފަށަ އެވެ.\nއައްޑޫ ބަހުން ބުނާނަމަ (ރޯދާއް ހެނުން) ބައެއް މީހުން ފޯރި އާ އެކު ކުރާ އިރު އަނެއް ބަޔަކު ދާނީ ޝައުބާން މަހު އެންމެ ފަހު ދުވަހު އެވެ. މި އާދަކާދަ ތައް މިހާރު ވެސް ގިނަ ރަށްތަކުން ފެންނަން އެބަ ހުއްޓެވެ.\nމީގެ އިތުރުން ރޯދަ އަށް ހަވާދު ހަނާ ކުރުމަކީ ވެސް އައްޑޫގެ އާދަކާދައިގެ ތެރެއިން ފެންނަ ވަރަށް ފާހަަގަކޮށްލެވޭ ކަމެކެވެ. މިއީ އަންހެނުންނަށް ހާއްސަ މަސައްކަތެކެވެ.\nދެން އޮތީ ހަނދު ސާބިތު ކުރުމެވެ. މިކަންތައްތައް އެކި ރަށްރަށުގައި ކުރަނީ އެކި ގޮތްގޮތަށެވެ. ރަށުގެ ކަމޮށިގެންވާ ބަޔަކު އަތިރި މައްޗަށް ދާނެ އެވެ.\nބައެއް އަންހެނުން މިކަމުގައި ބައިވެރިވާ އިރު އަނެއް ބަޔަކު ތިބޭނީ ގޭގަ އެވެ. ފިރިހެނުން ގެއަށް އަންނަ ވަގުތަށް މީރު ފޮނިކާ އެއްޗެއް ތައްޔާރުކޮށްގެންނެވެ.\nބޮނޑިބަތާއި ފިހުނު މަހުގެ ވަސް މުޅި ރަށުތެރޭގައި ހިފާފަ ހުންނަހެން ވެސް ބައެއް ފަހަރު ހީވެ އެވެ. ކަންމިހެން އޮތް އިރު މިހާރު މިފަދަ ގިނަ ކަންތައްތައް އަޅުގަނޑުމެންގެ ތެރެއިން ނެތެމުންދާކަން ފާހަގަ ކުރެވެ އެވެ.\nމިފަދަ ކަންތައްތަކުން ވެސް އަޅުގަނޑުމެންނަށް ވަރަށް ގިނަ މެސެޖްތައް ލިބެއެވެ. ހަމަ އެހެންމެ މިކަމަކީ އާއިލީ ގުޅުން ވަރަށް ބޮޑަށް ބަދަހިވެގެންދާ ކަމެކެވެ.


Raajjeygai community broadcasting hidhumai tha'araf kurany | Wathan.mv ރާއްޖޭގައި ކޮމިއުނިޓީ ބްރޯޑްކާސްޓިން ހިދުމަތް ތައާރަފުކުރަނީ | Wathan.mv\nރާއްޖޭގައި ކޮމިއުނިޓީ ބްރޯޑްކާސްޓިން ހިދުމަތް ތައާރަފުކުރަނީ\nރާއްޖޭގެ ބްރޯޑްކާސްޓް ކުރުމުގެ ގާނޫނުގެ 21 ވަނަ މާއްދާގެ (ނ) ގައި ކަނޑައަޅާފައިވާ ކޮމިއުނިޓީ ބްރޯޑްކާސްޓިން ހިދުމަތް ތައާރަފުކުރުމަށް ޕައިލެޓް ޕްރޮޖެކްޓް ފެށުމަށް މޯލްޑިވްސް ބްރޯޑްކާސްޓިން ކޮމިޝަން އިން ތައްޔާރުވެއްޖެއެވެ.\nބްރޯޑްކޮމް އިން ކުރި އިއުލާނެއްގައި ބުނެފައިވަނީ ކޮމިއުނިޓީ ބްރޯޑްކާސްޓިން ހިދުމަތް ފެށުމަށްޓަކައި ރާއްޖޭގެ އެކި ސަރަހައްދުތަކަށް އަމާޒުކޮށްގެން ވަގުތީގޮތުން ހިދުމަތް ދިނުމުގެ ޕައިލެޓް ޕްރޮޖެކްޓެއް ހިންގާނެ ކަމަށެވެ.\nއެއީ ރާއްޖޭގައި ކޮމިއުނިޓީ ބްރޯޑްކާސްޓިން ހިދުމަތް ރާއްޖޭގައި ދިނުމުގެ ލައިސެންސް ދިނުމުގެ ކުރީން އާންމު ރައްޔިތުން އަހުލުވެރިކުރުމުގެ ގޮތުން ފަށާ ޕައިލެޓް ޕްރޮޖެކްޓެއް ކަމަށް ބްރޯޑްކޮމް އިން ވަނީ ބުނެފައެވެ.\nބްރޯޑްކޮމް އިން އިތުރަށް ބުނެފައިވަނީ އެ ޕްރޮޖެކްޓުގެ އެހީގައި ރާއްޖޭގެ މާހައުލުގައި ހިދުމަތްދިނުމުގައި ހިދުމަތް ދޭ ފަރާތްތަކުން ގެންގުޅެންޖެހޭ މިންގަނޑުތަކާއި ހަމަތައް ކަނޑައެޅުމާއި ހިދުމަތަށް ރައްޔިތުންގެ ޝައުގުވެރިކަން އޮތް މިންވަރު ދެނެގަނެވޭނެ ކަމަށެވެ.\nއެއާއެކު ބްރޯޑްކޮމް އިން ވަނީ ޕައިލެޓް ޕްރޮޖެކްޓުގައި ބައިވެރިވާން ބޭނުންވާ ފަރާތްތަކަށް އެކަމުގެ ފުރުސަތު ހުޅުވާލާފައެވެ. އަދި އެ މަޝްރޫއުގައި ބައިވެރިވާ ފަރާތްތަކުން އަމަލުކުރަން ޖެހޭގޮތުގެ އުސޫލު ވަނީ ބްރޯޑްކޮމް އިން އާންމުކޮށްފައެވެ.